Ep.3— Thy Furaanaige Dhirumey | Safuhaa\n"އިރާދަކުރެއްވިއްޔާ ވަރަށް އަވަހަށް ތިގެއަށް ދާނަން." ސާމީ ދާންވެގެން މުސްކާން އަތަށް ބާރުކޮށްލައިފައި ވަކިވެގެން ގޮސް ސައިކަލަށް އެރިއެވެ. އޭރު ނަބާވެސް ފިހާރައިން ލުއިކާނާތަކެއް ގަނެގެން އައިސް ހުރީ ބަލާށެވެ. "ދާން ވީ ދޯ" މުސްކާން ލުއި ހީލުމަކާއެކު ވޭނުގެ ދޮރު ހުޅުވާލައިފައި އަރާ އިށީންދެއްޖެއެވެ. ސާމީގެ ތަފްޞީލު ނަބާއަށް ދިނީ ދިޔަ މަގުމަތީގައެވެ. އިސްކަންދަރުގައި ސާމީ އަބަދުވެސް މުސްކާންގެ ބޭބެއެއްހެން ހިމާޔަތް ކުރަން ހުންނަ ވާހަކައިން ނަބާވެސް ހުރީ ގަޔާވެފައެވެ. އަދި އެވަރުން ނިމުނީއެއް ނޫނެވެ. އެދެމެދުގައި ކުޑަ އެންމެ ސިއްރެއްވެސް ނޯންނަނީއެވެ. ސާމީގެ މަންމަ އާއި މައްސަލަ ޖެހިގެން ގޭގެ ހަމަޖެހުން ގެއްލިގެން އުޅުނު ވާހަކަވެސް ސާމީ ބުނީ މުސްކާންގެ ކައިރީގައެވެ. މުސްކާން އެކުވެރިއެއް ފަދައިން ސާމީގެ އުދަނގޫ ވަގުތުގައި ހިތްވަރުލައިދިނެވެ.\nއާދީއްތަ ދުވަސް ބަންދުވެ ހެނދުނު ހޭލައިގެން އެންމެން ނާސްތާ ކުރަން މޭޒުދޮށަށް އެއްވިއެވެ. މުސްކާން ގޮނޑީގައި އިނދެފައި ދޮންބެ އަންނަތަން ފެނިގެން އަވަހަށް ތެދުވެ ގޮނޑި ދުރުކޮށްލަދިނެވެ. ޒިހާން ލުއި ހިނިތުންވުމަކާއެކު ކޮއްކޮގެ ބޮލުގައި އަތް ބާއްވާލައިފައި އެގޮނޑީގައި އިށީންއިރު ޣަފޫރާއި ރަމްލާއަށް ފެނިގެން އެކަކު އަނެކަކަށް ހިނިތުންވެލިއެވެ. ދެބެން އެކަކު އަނެކަކަށް އަޅައިލާތަން ފެނުމުން އެމީހުން ތިބީ ހިތްހަމަ ޖެހިފައެވެ. އިރުކޮޅަކުން ގޭގެ ބެލް ޖަހައިލި އަޑާއެކު ނޯކަރު ކުއްޖާ ދުވެފައި އެދިމާއަށް ގޮއްސައި އެނބުރިއައީ ސާމީގެ ފަހަތުގައި ހުރެގެންނެވެ. މުސްކާން ފަދައިން އެންމެންގެ މޫނަށްވެސް އެވަގުތު އުފާވެރިކަން ވެރިވެގެން އައެވެ. މާލޭގައި އުޅުނުއިރުވެސް ސާމީ އެގެއަށް އައިސް ހަދާތީ އެންމެންނާ އެކުވެރިއެވެ.\n"ދެން ބުނެބަލަ ކިހިނެތް ވެގެން މިކޮޅަށް ޗޭންޖްވީ؟" ސައިން ނިންމާފައި ދެއެކުވެރިން އަރާ ތިބީ ޓެރެސްގައެވެ. މުސްކާން ވާހަކަދައްކަން އުޅެފައި އިސްޖަހައިލުމުން ސާމީގެ ޝައުޤުވެރިކަން އިތުރުވިއެވެ. އޭނާ މޮޅިވެރި އަޑަކުން ޒިހާންގެ ބަލީގެ ވާހަކަ ކިޔައިދީ ނިމުނުއިރު ސާމީގެ ލޯވެސް ފެންކަޅިވެއްޖެއެވެ. "އިރާދަކުރެއްވިއްޔާ މުޝްގެ ދޮންބެ އަދި ރަނގަޅުވާނެ." ސާމީގެ މަޤްސަދަކަށްވީ މުސްކާންއަށް ހިތްވަރުދީ އުންމީދު އާކޮށްދިނުމެވެ. މޫނު އަނެއްފަރާތަށް އަނބުރާލައިގެން ހުރެ މުސްކާން ރޮނީކަން އެނގުމުން ކުރާނެ ކަމެއް ނެތިގެން ކޮނޑުގައި ހިފާ ބާރުކޮށްލިއެވެ.\n"މިއަދު ބަންދު ދުވަހަކެއްނު. ހިނގާ މުޝް އަހަރުމެން ގެއަށް ގޮސްލާފަ އަންނަން. މަންމަ ވަރަށް އުފާވާނެ މުޝް ފެނުނީމަ." ސާމީ ހުރެލާފައި އިރުކޮޅަކުން ހިޔާލުދިނެވެ. މުސްކާން ސިހޭގޮތްވެފައި ކުއްލިއަކަށް އެނބުރި ބަލައިލުމުން ސާމީ މަޑުމަޑުން ބޯ ޖަހައިލިއެވެ "އަންނާން މަންމަ ކައިރީ އަހާފަ." މުސްކާން އަވަހަށް ލޯ ފުހެލާފައި ތިރިއަށް ދާން ދުއްވައިގަތެވެ. ސާމީ އަނެއްފަރާތަށް އެނބުރިފައި ތިރި ބަލަން ހުރެގެން ބޮޑުވައި އިނގިލިން ލޮލުގެ ކަން ފުހެލިއެވެ. ބޭނުންވިއަސް މިއަދު އޭނާއަށް ހަމައެކަނި ކޮށްދެވެން އޮތް ކަމަކީ މުސްކާންއަށް ހިތްވަރު ދިނުމެވެ.\nހުއްދަ ލިބުމުން މުސްކާން ދިޔައީ ސާމީމެން ގެއަށެވެ. ސާމީގެ މަންމަ ޒުހުރާއަށް މުސްކާން ފެނުމުން އުފަލާއެކު ގެންގޮސް މޭގައި ޖައްސައިލިއެވެ ސާމީ ދައްތަގެ ހަތަރު އަހަރަށްދާ ތުއްތު ދަރިފުޅުގެ ޅަ ހަރަކާތްތަކާއި ހެއްވާ ވާހަކަ ތަކުން މުސްކާން މޫނަށް އުފާވެރިކަން ގެނައެވެ. މެންދުރު ކެއްކުމުގައި މުސްކާންވެސް ޒުހުރާއަށް އަތް ގާތް ކޮށްދޭން ވަނެވެ. ގޭގައި އާންމުކޮށް ބަދިގެއަށް ނުވަނަސް ކުދި ކުދި ކަންތައް ކޮށްލާ އުޅެން މަންމަ ހުރީ ދަސްކޮށްދީފައެވެ. އެކަމަކު އަންނަންވީއިރު މުސްކާން އަނެއްކާވެސް އިނީ ނެގިމަޑުވެފައެވެ. ސާމީ ތައްޔާރުވެލައިގެން ނިކުންނާނެ ވާހަކަ ބުނެފައި ދިއުމުން މުސްކާން ނިކުމެ އިނީ ގޯތިތެރޭ ހުރި ދެއުނދޯލިން ކުރެ އެއް އުނދޯލީގައެވެ. ހިޔާލަކަށް ގެއްލިފައި އިންދާ ސާމީ ފަހަތުން އައިސް ޖެހިގެން ހުރި އުނދޯލީގައި އިށީންދެ ބަލަން އިން ކަމެއްވެސް ރޭކައެއް ނުލިއެވެ.\n"ކޮންކަމަކާ ތި ވިސްނަނީ؟" ސާމީގެ ޖުމްލަ އިވޭއިރަށް މުސްކާން ހަޅޭތްލަވައިގެންފައި ފުންމައިގެން ތެދުވެއްޖެއެވެ. "މީ މަށޭ. ހާދަ ބިރެއް ތިގަތީ؟" ސާމީ ކުޑަކޮށް ހީލާފައިވެސް މުސްކާންގެ މޫނުގައިވި ކުލައަކުން ސީރިއަސްވިއެވެ. އޭނާ އިށީންނަން އިޝާރާތް ކޮށްލުމުން މުސްކާން އިށީންއިރު އެއަތް އޮތީ މެއާއި ހިސާބުގައެވެ. ހީވަނީ ހިތުގެ ތެޅުން ހަމައަކަށް ނޭޅިގެން އުޅޭހެންނެވެ.\n"ބުނެބަލަ. ހަމައެކަނި ޒިހާންގެ ބައްޔެއް ނޫން ދޯ މުޝްގެ ތިހިމޭންކަމުގެ އަސްލަކީ؟ އިތުރު އެހެން ސަބަބެއްވެސް އޮތީކަމަށް އަހަރެންގެ ހިތް ބުނަނީ." ސާމީ އަމިއްލަ ސިކުނޑިން ވިސްނައިގެން ދެއްކި ވާހަކައިން މުސްކާންގެ ހިތް އަވަސް ކުރުވިއެވެ. ނުވެސް ބުނަނީސް ސާމީ ދެނެގަތީ ކިހިނެތް ހެއްޔެވެ؟ މުސްކާން ޖަވާބު ދޭން އުޅޭކަމަށް ހީކޮށް ސާމީ ބަލަން އިންދާ އަނެއްފަރާތަށް މޫނު އަނބުރާލި ގޮތަށް ދެން ފެނުނީ އަނގަމަތީ އަތް އެޅިތަނެވެ. "މުޝް ރޮނީތަ؟" ސާމީއަށް އިންތާ އިންނަން އުދަނގޫވިއެވެ. އޭނާ ތެދުވެފައި ކުރިމައްޗަށް ހުއްޓުނުއިރު މުސްކާންގެ ބޮޑު ދެލޯ ވިދަމުން ދިޔައީ އެލޮލަށް ޖަމާވެފައިވާ ކަރުނައިންނެވެ. ހިތަށް ކަށްޓެއް ހަރައިލި ނަމަވެސް ނުވާނެ ވަރަށް އެވަގުތު ސާމީގެ ހިތަށް ތަދުވިއެވެ. ބޭނުންވީ މުސްކާން ގެނެސް މޭގައި ޖައްސާލުމަށެވެ.\n"އޭނައަށް ކިޔަނީ އައިޒަން. އަހަރުމެން ފުރަތަމަ ބައްދަލުވީ މިދިޔަ އަހަރު މާލެއިން." ސާމީ މުސްކާންއަށް ޖަވާބުދޭން ފަސޭހަވާނެހެން ފުރަގަސްދިންވަގުތު ބުނެލި އަޑު އިވުނެވެ. ހިތަށް ލިބުނު ލޮޅުމާއެކު ސާމީއަށް ކުރެވުނުހާވެސް ކަމަކީ އަތްމުށްކަވާލައި ޖީބުތެރެއަށް ކޮށްޕާލުމެވެ. "އެންމެ ތިން ބައްދަލުވުމުގެ ވާހަކަ މިދައްކަނީ. އެކަމަކު ނުވެސް އެނގިހުއްޓާ އަހަރެންނަށް އޭނައާ ނުލާ ނޫޅެވޭ ހިސާބަށް ހިނގައްޖެ. އަހަރެންނަށް އައިޒަންދެކެ ލޯބިވެވިއްޖެ ސާމީ. މިހާރު ބޭނުމެއް ނުވޭ އެހެން ފިރިހެނަކާ ދިމާއަށް ބަލައިލާކަށް ވެސް. އެކަމަކު އަހަރެންނަކަށް ނޭނގެ އޭނަ ވީތަނެއް. ނޭނގެ އަހަރެން މަތިން ހަނދާން ހުރި ކަމެއްވެސް. ދެން އަހަރެން ކިހިނެތް ހަދާނީ؟" ކަރުނައިގެ ތެރެއިން މުސްކާން ކިޔައިދިނެވެ. ސާމީ ފުން ނޭވައެއްލައި އަމިއްލަ ނަފްސް ހަމައަކަށް އަޅުވާލައިފައި އެނބުރުނުއިރު މުސްކާން އިނީ ކަރުނަ ފުހޭށެވެ. އޭނާ އެވަގުތު ތިރީގައި ކުޑަކަކޫ ޖަހާލައިފައި ކަކޫމަތީ އޮތް މުސްކާން އަތްތިލައިގައި ހިފައިލިއެވެ. ހަތަރުކަޅި ހަމަކޮށްލުމުން މުސްކާން ބަލަން އިނީ ސާމީ ބުނަން އުޅޭ އެއްޗެއްގެ އިންތިޒާރުގައެވެ.\n"މުޝް ތީ ނުލާހިކު ނައިސް ކުއްޖެއް. އަހަރެންނަށް ޔަޤީން އައިޒަންވެސް މުޝްއާ ދޭތެރޭ ހަމަ ތިގޮތަށް ވިސްނާނެކަން. ވެދާނެ އޭނައަށް އަދި މިހިސާބަށް ނުފޯރައިގެން އުޅެނީ ކަމަށް. އެހެންވީމަ މުޝް ކުރަންވީ ކަމަކީ ހަމަޖެހިލައިގެން ހުރުން. މިވަގުތަށް މުހިންމު ކަންކަމަށް ޝައުޤުވެރިކަން ބަހައްޓާފަ ތިކަމާ އެހާ ބޮޑަށް ނުވިސްނާ. ފުރަތަމަ ކިޔަވައިގެން މޮޅު ކުއްޖަކަށް ވޭ. އެހިސާބުން ދެން އޭނަގެ ޚަބަރެއް ނުވިއްޔާ މުޝްއަށް އޭނަ ހޯދަންވެސް މަސައްކަތް ކުރެވިދާނެއެއްނު." ސާމީ ބޭނުންވިއަސް އައިޒަންއާ ދެކޮޅަށް ވާހަކަ ބަހައްޓާކަށް ނުކެރުނެވެ. އެހެންވެ އޭނާ ވާހަކަދެއްކީ މުސްކާންގެ ހިތްހަމަ ޖެހުމާއި ގުޅުވާފައެވެ.\nކީމޯ ދޭން ފެށި ވަރަކަށް ތަފާތު ކަންތައްތައް ކުރިމަތިވެ އެންމެ ފަހުން ޒިހާންގައިގައި ހުރިއްޔާ ހުރި އިސްތަށްޓެއްވެސް ފައިބައިގެން ހިނގައްޖެއެވެ. އެރީތި އިސްތަށިކޮޅާއި ބުމަ އަދި އެސްފިޔަތައް ނެތުމުން ހީވަނީ މުޅިން ތަފާތު މީހެއް ހެންނެވެ. ނުކެވޭތީވެ މީހާ ހިކި އަނަރޫފަ ވަމުން ދިޔައީވެސް އެހާމެ އަވަހަށެވެ. ކަޅުވެ ކުރީގެ ހުރި ކުލަ ބަދަލުވެއްޖެއެވެ. ވޭނުގައި ތެޅިފޮޅޭއިރު ޒިހާންއާއެކު އާއިލާގެ އެހެން މީހުންގެ ނިދިވެސް ވަނީ ލޮލާއި ރުޅިވެފައެވެ. ޒިހާންއަށް ނުކެވޭތީ އެކަކުވެސް ކާހިތެއް ނުވެއެވެ. ޒިހާންއަށް އެންމެ މީރު އެއްޗެހި ތައްޔާރުކޮށްގެން ކުރިމައްޗަށް ގެނަޔަސް އެ އެއްޗެއްސަށް ހިތް ނުދާތަން ފެނުމުން ކޮންމެ ލޮލެއް ކަރުން ފުރެއެވެ. ކަމެއް ބަދަލު ވާން ވެއްޖެއްޔާ ފަޅި ސިކުންތަކީވެސް ހާދަ ބޮޑު އެއްޗެކެވެ. އިއްޔެ ހިތާމައިގެ ހިޔަނިވެސް އެޅިފައި ނުވި އާއިލާ މިއަދު ގެނބެމުން އެދަނީ ކަރުނައިގެ އަޑި ނޭނގޭ ފުންކަނޑެއްގެ ތެރެއަށެވެ.\nމުސްކާން ކޮލެޖަށް ގޮސް އިންނަ ހިމޭންކަމުން ކުދިންގެ ސަމާލުކަން ލިބި އެންމެފަހުން އެމީހުންނަށްވެސް ކޮންމެވެސް ވަރަކަށް ހަޤީޤަތް އޮޅުން ފިލިއެވެ. އެހިސާބުން އެމީހުން މުސްކާންއަށް ދޭ އަހައްމިއްޔަތުކަން އިތުރުވިއެވެ. ކޮންމެ ކުއްޖަކުވެސް ބަލަނީ މުސްކާން ދެރަވާ ފަދަ ކަމެއް ނުކޮށް ވޭތޯއެވެ. އެކަމަކު އެމީހުންގެ އެއޯގާތެރި ކަމަކަށްވެސް މުސްކާންގެ ހިތަށް ލުއެއް ދެވޭ ގޮތެއް ނުވެއެވެ. އޯގާތެރިކަން ދައްކާފައި ގިނަ ފިރިހެން ކުދިން އޭނައާ މެދު ޝައުޤުވެރިކަން ފައުޅު ކުރުމުން މުސްކާން ދެނީ ފުރަގަހެވެ. ސާމީ ކައިރީ ބުނިހެން އޭނާ އެއިން މީހަކަށް ބަލާލާ ހިތެއްވެސް ނުވެއެވެ. ކުޑަވެސް އެފަދަ ހިޔާލެއް ދެވަނަ މީހަކާމެދު ހިތުގައި ނުއުފެދެނީއެވެ. މަދު ބައްދަލު ވުން ތަކަކަށްފަހު އައިޒަން ވަނީ އޭނާގެ މުޅި ހިތް އެކުއެކީ އަމިއްލަ ކޮށްލައިފައެވެ. ބޭނުންވިއަސް އެހިތަށް މިއަދު މުސްކާންގެ އަމިއްލަ ބާރެއް ނެތެވެ.\nހަވީރު ކޮލެޖް ނިންމާފައި މުސްކާން އައި ދުވަހަކު ދޮންބެ ކޮޓަރީގައި އަންހެންކުއްޖަކު އިންދާ ފެނުނެވެ. ދަބަސް ބަހައްޓާފައި ނިކުމެ އެއީ ކާކުތޯ މުސްކާން އެހީ މަންމަ ކުރެންނެވެ.\n"އީނާލް." މަންމަ ދިން ޖަވާބުން މުސްކާން ސިހުނެވެ. އީނާލް އެއީ ދޮންބެ ނިކަން ގަޔާވި ކުއްޖެއްކަން އޭނާ ދަނެއެވެ. "އީނާލް މަންމަގެ ބޭސް ފަރުވާއަށް އައިއްސަ ޒިހާންގެ ޚަބަރު ލިބިގެން ބައްދަލު ކުރަން އައީޔޯ." މަންމަ އިތުރު ތަފްޞީލު ދެމުން ކައްކަން ހުރި ތެލިން ތަށްޓަކަށް އެތިކޮޅެއް އަޅާފައި ރަހަ ބަލަން ދިނީ މުސްކާން އަށެވެ. މުސްކާން އޭގައި ހިފައި ރަހަ ބަލާލައިފައި ރަނގަޅޭ ބުނެ ބޯ ޖަހައިލިއެވެ. އިރުކޮޅެއް ނުވެ އީނާލް ނިކުމެ މުސްކާން ފެނިގެން ހިނިތުންވެ ހާލު އަހާލުމަށްފަހު ރަމްލާއާ ވާހަކަދައްކަން ފެށުމުން މުސްކާން ވަނީ ދޮންބެ ކައިރިއަށެވެ.\n"ދޮންބޭ." މުސްކާން ވަދެ ގޮވައިލިއެވެ. ޒިހާން ބަލަން އޮތުމުން އޭނާ ގޮސް އެނދުގެ މަގަތުގައި އިށީންދެފައި ހަތަރުކަޅި ހަމަކޮށްލިއެވެ. "އީނާލް ކީކޭ ބުނީ؟" ސުވާލު ކުރިއިރު މުސްކާންގެ ހިތަށްވެސް ތަދުވިއެވެ. ދޮންބެ އިނާލްއާމެދު ހުވަފެން ދެކުނުވަރު އެންމެ ރަނގަޅަށް އެނގެނީ އޭނާއަށެވެ. މިއަދު އޭނާ ކިތަންމެ ބޭނުންވިއަސް އެލޯބި ހަނދާން ނައްތާލުން ނޫން ގޮތެއް ނެތުމުން ހާދަ އަސަރެއް ހިތަށް ކުރާނެއެވެ. "ނުދައްކާ ގިނަ ވާހަކައެއް. ބުނީ ވަރަށް ދެރަވިއޭ ޚަބަރު ލިބުނީމަ." ޒިހާން ކަރުނަތައް ދިރުވައިލާފައި ޖަވާބުދިނެވެ. މުސްކާން ހިނިތުންވެލަން މަސައްކަތް ކުރި ނަމަވެސް ކާމިޔާބެއް ނުވިއެވެ. ބަދަލުގައި ލޮލަށް ޖަމާވާން ފެށީ ހޫނު ކަރުނަ ތަކެކެވެ. އޭނާ ގަދަކަމުން ދެތުންފަތް ޖައްސާ ބާރުކޮށްލައިފައި ދޮންބެ ކައިރީ މަގަތުގައި އޮށޯވެލައިފިއެވެ. ދެބެން ބަސްމޮށުން ތެރި ކަމަކާ ނުލާ ސީލިންގަށް ބަލަން އޮތީ އަމިއްލަ ހިޔާލުގައެވެ. ލޮލުގެ ކަނުން ވެއްޓުނު ކަރުނަތިކި ކަންފަތުގެ ވޮށްޓަށް އެޅިގެން ދިޔައިރު ދެމީހުންކުރެ އެކަކުވެސް ފުހެލާކަށް މަސައްކަތެއް ނުކުރެއެވެ. ކުޑައިރުގެ އުފާވެރި ދުވަސްތައް ދެހިތުގެ ލޯގަނޑަށްވެސް އޭރު އެޅިފައި ވެއެވެ. މިހާ ހިތްދަތި ދުވަސްތަކެއް ދެކެން ޖެހޭނެ ކަމުގައި އުންމީދު ކުރީ ކާކު ހެއްޔެވެ؟ އެކަކުވެސް ނުކުރެއެވެ. ފެނުނީ އައިސް ކުރިމަތިން ބައްދަލު ކުރި ތަނެވެ. ތަޤްދީރަކީ މިކަހަލަ އެއްޗެކެވެ. އަހަރުމެން ޖެހޭނީ އެތަޤްދީރުގެ ރޭވުމަށް ތަބާ ވާށެވެ. ހެޔޮ ހިތުން ޤަބޫލު ކުރާށެވެ.\nފަހަކަށް އައިސް ޒިހާންއަށް އެންމެ ލޮލު ފިޔައެއްވެސް ނުޖެހި ވޭނުގައި ތެޅިފޮޅޭތަން ބަލަން ކެތްނުވެގެން ނިދާ އިންޖެކްޝަން ޖަހަން މަޖުބޫރުވިއެވެ. ނިދިފައި އެއޮންނަ ވަގުތުކޮޅުވެސް ހައްޓަށް ލުއެއް ހޯދަދިނުމަކީ އެންމެންގެ އެދުމެވެ. ދެން އައީ އެކަކަށްވެސް އޭގެ މައްޗަށް ބާރު ނުފޯރުވޭނެ ދުވަހެވެ. މުސްކާން ކޮލެޖްގައި އިންދާ ބައްޕަ ގުޅާފައި ބުނީ ވީ އެންމެ އަވަހަކަށް ހޮސްޕިޓަލަށް ދިއުމަށެވެ. ދޮންބެގެ ހާލު ވަރަށް ދެރަވެ ހޮސްޕިޓަލުގައި އޮތް ވާހަކަ ބުނުމުން ހުރެވުނުތަންވެސް ނޭނގުނެވެ. ނަބާއާ ދެކުދިން ދުވެފައި ނިކުތްއިރު ޑްރައިވަރ އައިސް ވޭން ކައިރިކޮށްލަނީއެވެ. އަވަހަށް ގޮސް ދޮރު ހުޅުވާލައިފައި ޖެހިގެންއިރު ދެހިތްވެސް ތެޅެމުން ދިޔައީ އެންމެ ބާރު މިނުގައެވެ. މުސްކާންއަށް ގޮސް ވަދެވުނުއިރު މަންމަ އަޑުގާނެތްތަނަށް ރޮމުން ބައްޕަގެ މޭގައި މޫނު ފޮރުވާލަނީއެވެ. ދެންތިބި ދެ ބޭބެ އިފްހާމްއާ ޝުހޫދުވެސް ތިބީ ރޮވެން ކައިރިވެފައެވެ.\n"މަންމާ! ބައްޕާ! ކިހިނެތްވީ ދޮންބެއަށް؟ ބުނޭ ކިހިނެތްވެގެން ތި ރޮނީ؟ ދޮންބެ ކުރިއަށްވުރެވެސް ބޮޑަށް ބަލިވީތަ؟" މުސްކާން ގޮސް ކައިރިވެފައި ވާހަކަދެއްކިއިރު އަޑު ތުރުތުރުލައެވެ. އަންހެން ދަރިފުޅުގެ އަޑަށް، ބައްޕަ ބަލައިލާފައި ޖަވާބު ނުދެވިގެން ފުރަތަމަ މޫނު އަނބުރައިލީ އަނެއްފަރާތަށެވެ. "ދަރިފުޅާ ޒިހާން...ޒިހާން ނިޔާވެއްޖެ." ބައްޕަ މަގަތަށް އެނބުރިފައި ހަޤީޤަތް ހާމަކޮށްލިއަޑު އެއީ އެވަގުތު މުސްކާންގެ ކަންފަތުގައި ހަރުލި ފަހު އަޑެވެ. މޫނުމައްޗަށް އަނދިރިވެ މީހާ އަރިއަޅާލައިގެން ވެއްޓެން ދިޔައިރު އޭނާއަށް ފެނުނީ އެންމެން އޭނާ ހިފަހައްޓަން ތެޅިގަތް މަންޒަރެވެ.\nލޯހުޅުވާލިއިރު މުސްކާންއަށް އޮވެވުނީ ހޮސްޕިޓަލުގައި ހުރި އެނދެއްގައެވެ. ކައިރީގައި ބޮޑުދައިތަ ފިއުޒާ ހުރެފައި އޭނާ ތެދުވިތަން ފެނިގެން އަވަހަށް ކައިރިވިއެވެ. "ކޮބާ މަންމަމެން؟" މުސްކާން ސުވާލު ކުރިއެވެ. ބޮޑުދައިތަ ޖަވާބުގައި ބުނީ އެމީހުން ޒިހާންގެ ކަށުކަމާ ކެމީގެ ކަންތަކުގައި އުޅޭ ވާހަކައެވެ. މުސްކާން އަވަހަށް ރޮއިގެންފައި އެދުނީ އެތަނަށް ގެންދިއުމަށެވެ. ފަހު ވަގުތު ދޮންބެގެ މޫނު ދެކި ނުލަނީސް ވަޅުލައިފިއްޔާ ދުވަހަކުވެސް ހިތަށް ހަމަޖެހުމެއް ނުލިބޭނެއެވެ. ނަސީބަކުން އިރުކޮޅެއް ނުވެ ގެއަށް ދިއުމުގެ ހުއްދަ ލިބިއްޖެއެވެ.\nއެދުވަހު ޒިހާން ވަކިވެ ދިޔަ ފަދައިން އެފަސްގަނޑާއި އެމީހުންނާ އޮތް އެހެން ހުރިހާ ގުޅުމެއްވެސް ކެނޑިގެން ދިޔައެވެ. އެނބުރި ރާއްޖެ ބަދަލުވާން ޣަފޫރު ނިންމީ އެފަސްގަނޑުގައި ތިބެގެން ޒިހާން ވަކިވުމުގެ ހިތާމަ ފިލުވައިލަން އެކަކަށްވެސް ފަސޭހަ ނުވާނެތީއެވެ. އޭލެވެލް ފުރަތަމަ އަހަރު ނިމުމަށްފަހު ދެވަނަ އަހަރުގެ މެދުތެރެއިން މުސްކާން އަނެއްކާވެސް މާލެއަށް ކިޔަވަން ދާން ފެށިއެވެ. ސީއެޗްއެސްސީއަށް ދާން ފެށި ފުރަތަމަ ދުވަހުވެސް ފިރިހެން ކުދިންގެ ސަމާލުކަން މުސްކާން ދަމައިގަތެވެ. އޭނާގެ ޝައުޤުވެރިކަން އެރޮނގުން ނެތުމުން އެކުވެރިންވެސް ދިމާ ކުރަން ފެށިއެވެ. މުސްކާން، އެހެން މީހުންނަށް ނުފެންނަ ބޯއިފްރެންޑެއް ގެންގުޅެނީއޭ ކިޔައިގެން އެމީހުން ދިމާކޮށް ހަދާއިރުވެސް އޭނާ ކަމަކަށް ނުހަދައެވެ. އަޅައި ނުލާ ތާނގައި އެމީހުންގެ ސުވާލުތަކަށް ޖަވާބު ދިނުންވެސް އޭނާ މުހިންމު ކަމަކަށް ނުދެކެއެވެ. އެމީހުންނަށް ނޭނގެނީ މުސްކާންގެ ހިތަކީ މާކުރިއްސުރެ އެހެން މީހަކަށް ހިބަކޮށް ނިމިފައިވާ އެއްޗެއްކަމެވެ.\nއެއީ މޫސުން ރީތި ދުވަހެކެވެ. ކުލާސް ނިންމާފައި ނިކުމެ މުސްކާން މަޑުކޮށްލައިގެން ހުރީ ބޭބެ އޭނަ ބަލައި އަންނާނެ ވަގުތެއްގެ އިންތިޒާރުގައެވެ. ބައެއް ފަހަރު ޓްރެފިކަށް މަޑުކޮށްފައިދާ މީހުންގެ ނަޒަރުވެސް މުސްކާންއަށް ހުއްޓެއެވެ. އެކަމަކު އޭނާ ހީވަނީ އެއިން އެއްވެސް ކަމަކަށް ފަރުވާލެއް ނުބަހައްޓައެވެ. ބޭބެ ހާދަ ލަސްވެއްޖެއޭ، ހިތާއި ހިތުން ކިޔަމުން ދެކޮޅު ބަލަން ހުއްޓާ ކައިރިން ދިޔަ ކާރަކަށް މުސްކާންގެ ނަޒަރު ހުއްޓޭ ގޮތްވިއެވެ. ކޮން ބައެއްކަމެއް ނޭނގުނަސް ފިރިހެން ކުދިންތަކެއް ތިބި ކާރުގައި ތިބި މީހުންވެސް އޭނާއަށް ބެލިކަން އެނގުނެވެ. އެކަން ޔަޤީންވީ އެމީހުން މުސްކާން ފަސްދީ ތަންކޮޅަކަށް ދިޔަފަހުން އަނެއްކާ ފަހަތަށް ޖައްސާލައިފައި އައިސް އޭނައާ އެއް ހަމައަކަށް މަޑުކޮށްލުމުންނެވެ. މުސްކާން ކުޑަކޮށް ނުތަނަވަސްވެފައި ބަލަން ހުއްޓާ ކާރުގެ ލޯގަނޑު ތިރިކޮށްލުމާއެކު "ގެއަށް ގެންގޮސްލަދޭނަން އަންނާށޭ" ބުނުމުން މެއަށް ފިނިވެގެން ދިޔައެވެ.\nމުސްކާން އަވަހަށް ދެފަރާތަށް ބޯ ހޫރައިލީ ނޫނެކޭ ބުނުމުގެ ގޮތުންނެވެ. "މުސްކާން. ކަމް! ލެޓް އަސް ޑްރޮޕް ޔޫ!" ފަހަތު ސީޓުގެ ލޯގަނޑު ތިރިކޮށްލާފައި ވާހަކަދެއްކި ޒުވާނާގެ އަޑު އެއީ ދަންނަ އަޑެކެވެ. މުސްކާން ސިހިފައި ބަލާލިއިރު އެއީ އައިޒަންގެ ދެބެންގެ ދެދަރި އިޝާންކަން އެނގުމުން ވީގޮތްވެސް ނޭނގުނެވެ. ދޮޅު އަހަރުތެރޭ އިޝާންވެސް ހުރީ ބަދަލުވެފައެވެ. ތުނި ތުނބުޅި މަތިމަހުގެ ސަބަބުން ފިރިހެންވަންތަކަން އިތުރު ކަމަށް ދައްކައެވެ. އެކަމަކު އެމޫނުގައިވާ ހިތްހެޔޮކަން އެއީ ކުރިންވެސް މުސްކާން ދުށް ސިފައެކެވެ. އޭނާ ވިސްނަން ހުރެލާފައި އަދިވެސް އެއްފަހަރު ބޭބެ އާދޭތޯ ބަލާލުމަށްފަހު ފަހަތު ދޮރުފަތް ހުޅުވާލައިފައި އެރިއިރު ކުރީގައި ލީވާންއާ އަދިވެސް އެހެން ޒުވާނަކު އިނުމުން ކުޑަކޮށް ނުތަނަވަސްވިއެވެ. އެމީހުން އެއްޗެއް ނުބުނެ ތިބެފައި ކާރު ދުއްވަން ފެށި މިސްރާބުން ދާން އުޅެނީ ގެއަށް ނޫންކަން އެނގުމުން މުސްކާން ހާސްވެއްޖެއެވެ. އޭނާ ކަންބޮޑުވެފައި ތިދަނީ ކޮންތާކަށް ހޭ އެހުމުން އިޝާންގެ ތުންފަތަށް ހިނިތުންވުމެއް ވެރިވިއެވެ.\n"ގެއްލުމެއް ނުދޭނަމޭ. ބަސްއަހައިގެން އިނދޭ އިނގޭ!" އިޝާން އިއްވައިލިއެވެ.


"Sea life ge ebbasvun baathilkuree thakuraarukoh heelayi hedhumun"\nސީލައިފްގެ އެމްޑީ އަންމަޓީ: ސީލައިފާއެކު ވެވުނު އެއްބަސްވުމާ ހިލާފުވެފައި ނުވާނެ ކަމަށް އެޗްޑީސީ އިން ބުނޭ\nހައުސިން ޑިވެލޮޕްމެންޓް ކޯޕަރޭޝަން (އެޗްޑީސީ) އާއި ސީލައިފް ގްލޯބަލް އާއި ދެމެދު ހެދި އެއްބަސްވުން ބާތިލުކުރީ އެ ކުންފުނިން ތަކުރާރުކޮށް ރައްޔިތުންނަށް މަކަރާ ހީލަތުން އޮޅުވައިލުމުގެ ސަބަބުން ކަމަށް އެޗްޑީސީން ބުނެފި އެވެ.\nއެޗްޑީސީ އިން މިރޭ ނެރުނު ނޫސް ބަޔާނެއްގައި ބުނެފައި ވަނީ ސީލައިފާއެކު ހެދި އެއްބަސްވުން ބާތިލުކުރީ އެ ކޯޕަރޭޝަންގެ އިހުމާލެއް އޮވެގެން ނޫން ކަމަށެވެ.\nކަން ހިނގައިދިޔަ ގޮތް ކިޔައި ދެމުން އެޗްޑީސީ އިން ބުނީ ހުޅުމާލޭގައި 3000 ހައުސިން ޔުނިޓް އެޅުމަށް ސީލައިފާއެކުވި އެއްބަސްވުން އެންމެ ފުރަތަމަ ބާތިލު ކުރީ އެ ކުންފުނިން އެއްބަސްވުމާ ހިލާފުވުމުން ކަމަށެވެ. އެއީ 2015 ވަނަ އަހަރެވެ.\nފުރަތަމަ ފަހަރަށް އެއްބަސްވުން ބާތިލު ކުރުމުން ސީލައިފްގެ ފަރާތުން ހުޅުމާލެ މެޖިސްޓްރޭޓް ކޯޓަށް މައްސަލަ ހުށަހެޅި އެވެ. ކޯޓުން ހުކުމް ކުރީ އެޗްޑީސީ އިން އެއްބަސްވުން ބާތިލު ކޮށްފައި ވަނީ ފުރިހަމަ ކުރަން ޖެހޭ އިޖުރާއަތްތައް ފުރިހަ މަނުކޮށް ކަމަށެވެ. އެހެން ކަމުން އެ އެއްބަސްވުން އަނެއްކާ ވެސް އިއާދަކުރި އެވެ.\nއެވްޑީސީގެ ބަޔާނުގައި ބުނީ އެއާއެކު ސީލައިފަށް ދީފައިވާ މުއްދަތުގެ ތެރޭގައި މަޝްރޫއު ނިންމުމުގެ ފުރުސަތު އެ ކޯޕަރޭޝަނުން ދިން ކަމަށާއި ނަމަވެސް އަނެއްކާވެސް އެއްބަސްވުމާ ހިލާފުވި ކަމަށެވެ. އެހެންކަމުން އޮކްޓޯބަރު 25، 2018 ގައި އެއްބަސްވުން ބާތިލު ކުރީ އެވެ.\nއެ ބަޔާނުގައި ބުނެފައިވާ ގޮތުގައި ސީލައިފް ގްލޯބަލް އިން ވަނީ އެޗްޑީސީއަށް އޮޅުވާލައި ނާޖައިޒު ފައިދާއެއް ހޯދުމުގެ ބޭނުމުގައި ބައިނަލްއަގްވާމީ ބޭންކެއްގެ ނަން މަތީގައި ފޯޖު ޕާފޯމަންސް ގެރެންޓީއެއް ހުށަހަޅާފަ އެވެ. އަދި އެ ބޭންކުން އެ ކޯޕަރޭޝަނަށް ވަނީ އެކަން އެންގާފަ އެވެ.\nއެޗްޑީސީ އިން ބުނީ އެއްބަސްވުމާ ހިލާފަށް ސީލައިފުން އެތައް ބައެއްގެ އަތުން މަކަރާ ހީލަތުން ފައިސާ ނަގާފައިވާ ކަމަށާއި، އެ މުއާމަލާތާއި ގުޅިގެން ބަދަލު ހޯދަން އެދުނު 395 މީހުނަށް ހަރަދުކުރަން ޖެހުނު ފައިސާ އަނބުރާ ހޯދަން ސީލައިގް ކުންފުންޏަށާއި އެކުންފުނީގެ އެމްޑީ އަހުމަދު މޫސާ އަދި ހިއްސާ ދާރުންގެ މައްޗަށް ދައުވާ ކޮށްފައިވާ ކަމަށެވެ. އަދި މިއީ ރައްޔިތުންގެ މަސްލަހަތު އޮތް މައްސަލައެއް ކަމަށްވާތީ އެތައް ފުރުސަތެއް އެ ކުންފުންޏަށް ދިން ނަމަވެސް ތަކުރާރުކޮށް ހިޔާނާތްތެރިވެފައިވާ ކަމަށެވެ. އެ މައްސަލައިގައި އެޗްޑީސީގެ އެއްވެސް އިހުމާލެއް ނޯންނާނެ ކަމަށެވެ.\nސީލައިފްގެ އެމްޑީ އަހުމަދު މޫސާގެ މައްޗަށް ދައުލަތުން ވަނީ 42 ދައުވާއެއް އުފުލާފަ އެވެ. އޭނާ ވަނީ ހުރިހާ ދައުވާއަކަށް އިންކާރުކޮށް އެއްބަސްވުމާ ހިލާފުވީ އެޗްޑީސީ ކަމަށް ބުނެފަ އެވެ.\nއޭނާ ބުނެފައި ވަނީ ބެންކަން ހުށަހެޅި ފޯޖު ޑޮކިއުމެންޓަކީ އިންވެސްޓަރަކު ހުށަހެޅި ޑޮކިއުމެންޓެއް ކަމަށެވެ. ސީލައިފުން އެއްވެސް ފަރާތަކަށް ހިޔާނާތްތެރިވެފައި ނުވާނެ ކަމަށެވެ.\nކްރިމިނަލް ކޯޓުގައި މާދަމާ އޭނާގެ ބަންދު މުރާޖައާ ކުރުމުގެ ޝަރީއަތެއް ވެސް ވަނީ ތާވަލުކޮށްފަ އެވެ. އެންމެ ފަހުގެ މަޖިލީހުގައި އޭނާގެ ބަންދަށް ވަނީ ހަތް ދުވަސް ޖަހާފަ އެވެ. އެ މުއްދަތު މާދަމާއަށް ހަމަވާނެ އެވެ.\nއެޗްޑީސީ ސީ ލައިފް ކޮމްޕްލެކްސް ހިޔާނާތް + އަހުމަދު މޫސާ މުހައްމަދު


September 25, 2018 344\nއެއްވެސް މީހަކު ދެބަހެއް ނުވާނެ އެވެ؛ ތަރައްގީ ގެންނެވުމުގައި ރައީސް އަބްދުﷲ ޔާމީނަކީ ނަމޫނާއެކެވެ. އޭގެ ކުރިން ރާއްޖޭގެ އެއްވެސް ރައީސެއްގެ ފަސް އަހަރުގެ ދައުރުގައި ހިންގާފައި ނުވާ ފަދަ ގިނަ އަދި ބިިޔަ އެތައް މަޝްރޫއުތަކެއް ކުރިޔަށް ދިޔަ އެވެ. ބްރިޖާއި އެއާޕޯޓާއި ދަރުމަވަންތަ ހޮސްޕިޓަލާއި ރަށްރަށުގެ ބަނދަރާއި މަގުހެދުމާއި...\nSeptember 20, 2018 46\nރައީސް އަބްދުﷲ ޔާމީން ވިދާޅުވީ ތެދެކެވެ؛ ބޯހިޔާވަހިކަމުގެ މައްސަލައިގައި އަޅަންވީ ފިޔަވަޅަކީ މާލޭގެ ކުލި ކޮންޓްރޯލްކުރުމެއް ނޫނެވެ. އެއިން ނުކުންނާނީ ނޭދެވޭ އަސަރުތަކެކެވެ. އެކަމަކު ހަމައެކަނި ގެދޮރުގެ ސަޕްލައި އިތުރުކޮށްގެން އެ މައްސަލަ ހައްލުވާނެ ހެއްޔެވެ؟\nSeptember 05, 2018 158\n"ސަރުކާރުގެ ޚަބަރުގެ ޒަމާން ނިންމަން ވެއްޖެ. ޕަބްލިކް މީޑިއާ އަކީ ސަރުކާރުގެ ޕްރޮޕެގަންޑާ މެޝިނަކަށް ވެގެން ނުވާނެ،" ކެންދޫ ދާއިރާގެ މެމްބަރު އަލީ ހުސެން، އޮގަސްޓް 23 ގައި ކުރެއްވި ޓްވީޓެއްގައި ވިދާޅުވި އެވެ.\nރިޓަޔަކުރާ އުމުރު މަތިކުރަންވީ ކިހާ ވަރަކަށް؟\nމީހުންގެ ދުޅަހެޔޮކަން އިތުރުވެ، އުމުރު ދިގުވަމުން އަންނަ އިރު ދުނިޔޭގެ ގިނަ ގައުމުތަކަކުން އަންނަނީ ވަޒީފާ އިން މުސްކުޅި ކުރާ އުމުރު މައްޗަށް ޖައްސަން މަސައްކަތްކުރަމުންނެވެ. ޚާއްސަކޮށް، ތަރައްގީވެފައިވާ ގައުމުތަކުން ގެންނަން ބޭނުންވާ މި ބަދަލު ރާއްޖެ އަށް ވެސް ގެންނަވާނެކަން ރައީސް އަބްދުﷲ ޔާމީން މި ހަފްތާގައި ވަނީ...\nAugust 01, 2018 70\nރިޝްވަތުގެ މާއްދާގައި އެންމެ ފަހުން ބަނދެވިއްޖެ!\nފުރަތަމަ ވެސް އުފެދުނު ސުވާލަކީ، "ރިޝްވަތު"، މި ނަމުގެ ދަށުން ގާނޫނުލްއުގޫބާތުގައި ހިމަނާފައި އޮތް 510 ވަނަ މާއްދާ އުވާލެވޭ ގޮތަށް ސަރުކާރުގެ ފަރާތުން ބިލެއް ހުށަހެޅުމެވެ. ދައުލަތުގެ މަތީ މަގާމުތަކުގައި ތިބި އެތައް ބަޔަކު ރިޝްވަތު ނަގާ ކަމަށް ކުރެވޭ ތުހުމަތުތައް، ރާއްޖޭގެ ތާރީޚުގައި މީގެ ކުރިން ނެތް މިންވަރަކަށް، ފެތުރިގެން އުޅޭ...


Dhigurashuge cable valhulumuge masahkathuge bidu bai nimijje – Iru\nދިގުރަށުގެ ކޭބަލް ވަޅުލުމުގެ މަސައްކަތުގެ ބޮޑުބައި ނިމިއްޖެ\nއދ. ދިގުރަށު ކަރަންޓުގެ ވިއުގަ އަޕްގްރޭޑް ކުރުމަށްޓަކައި ކުރަމުންދާ ކޭބަލް ވަޅުލުމުގެ 80 އިންސައްތަ މަސައްކަތް ނިމިއްޖެ ކަމަށް ސްޓެލެކޯ އިން ބުނެފިއެވެ.\nމިކަމާއި ބެހޭގޮތުން އ.ދ ދިގުރަށު ކައުންސިލްގެ އެސިސްޓެންޓް ޑިރެކްޓަރު އަހުމަދު ފާއިޒް ރަޝީދު ވިދާޅުވީ މި މަސައްކަތަކީ ކުރީގެ ކޭބަލްތަކުން ވޮލްޓޭޖް ވެއްޓުމާއި ގުޅިގެން ހަރުކޮށްފައިވާ ކޭބަލް ތަކެއް ކަމެވެ.\nއެގޮތުން ދިގުރަށަކީ ކަރަންޓު މައްސަލަ ވަރަށް ދިމާ ނުވާ ރަށެއް ކަމާއި 99 އިންސައްތަ ވަރަށް ކަރަންޓު ނުކެނޑޭ ކަމަށް ވެސް އަހުމަދު ފާއިޒް ވަނީ މައުލޫމާތު ދީފައެވެ. އަދި ދިގުރަށަކީ ބޮޑު ސަރަހައްދެއް އޮތް ރަށަކަށް ވުމާއެކު އެހާ ދުރަށް ކޭބަލްތައް އެޅުމަކީ ވޮލްޓޭޖް ވެއްޓުމަށް ދިމާވާ ސަބަބު ކަމަށްވެސް އޭނާ ވިދާޅުވެއެވެ.\nއަންނަ އަހަރު ދެ ހޮސްޕިޓަލެއް ލާމަރުކަޒީ ކުރަނީ\nމި މަސައްކަތަކީ ހުރިހާ ސަރަހައްދަކަށްވެސް ކަރަންޓު ލިއްބައިދިނުމަށް ކުރަމުންދާ މަސައްކަތެއް ކަމަށް އަހުމަދު ފާއިޒް ވިދާޅުވެއެވެ. މީގެ ތެރޭގައި ކަރަންޓު ނުލިބޭ ސަރަހައްދުތަކާއި އަލަށް ގޯތި ނަގާ ސަރަހައްދުތަކުގެ އިތުރުން އަލުން އިމާރާތް ކުރާ ސަރަހައްދުތަކަށް ވެސް ކަރަންޓު އެޅިގެންދާނެ ކަމަށް އޭނާ ފާހަގަކުރައްވައެވެ.


Om Puri ge fahu interview gai muhimmu vaahaka thakeh | Mihaaru\nއޯމް ޕޫރީ: ހިންދީ ސިނަމާއަށް ގެއްލިގެންދިޔަ ވަރަށް އަގުހުރި އެކްޓަރެއް\nއޯމް ޕޫރީގެ ފަހު އިންޓަވިއުގައި މުހިންމު ވާހަކަތަކެއް\n08 ޖެނުއަރީ 2017 - 06:19\nހިންދީ ސިނަމާގެ އެންމެ ހުނަރުވެރި އަދި އެންމެ ތަޖުރިބާކާރު އެއް އެކްޓަރު އޯމް ޕޫރީ ހުކުރު ދުވަހު ހެނދުނު ވަނީ މަރުވެފަ އެވެ.\nމަރުވުމުގެ ދެ ހަފުތާ ކުރިން އޯމް ޕޫރީ ވަނީ ވަރަށް މުހިއްމު ވާހަކަތަކެއް މީޑިއާއާ ހިއްސާކޮށްފަ އެވެ. އެގޮތުން މިދިޔަ ޑިސެމްބަރު މަހުގެ 23 ވަނަ ދުވަހު އިން އިންޑޯ-އޭޝިއަން ނިއުސް ސާވިސް (އިއާންސް) އަށް ދީފައިވާ އިންޓަވިއު އަކީ އޭނާގެ އެންމެފަހުގެ އިންޓަވިއު އެވެ. އެ އިންޓަވިއުގައި އޯމް ޕޫރީ ދައްކާފައިވާ ވާހަކަތަކަށް ބަލާއިރު އޭނާގެ މަރު ގާތް ވެއްޖެކަން އޭނާއަށް ވެސް އިހްސާސް ކުރެވިފައިވާ ކަހަލަ އެވެ.\nއޯމް ޕޫރީ ބުނީ ސިނަމާއަށް އޭނާ ގިނަގުނަ މަސައްކަތްތަކެއް ކޮށްދީފައި ވާނެ ކަމަށާއި އޭނާ ކޮށްދިން ޚިދުމަތްތައް ފެންނަން ފަށާނީ އޭނާ ދުނިޔޭގައި ނެތް ދުވަހަކުން ކަމަށެވެ. ޚާއްސަކޮށް ފިލްމުގެ މަސައްކަތްތައް ކިޔަވާ ކުދިން އޭނާގެ ފިލްމުތައް ބަލާނެ ކަމަށް އޯމް ޕޫރީ ބުނެފައިވެ އެވެ.\nއުމުރުން 66 އަހަރުގެ އެކްޓަރު މަރުވިކަން އެނގުނީ ހުކުރު ދުވަހު ހެނދުނު އެވެ. މުމްބައިގައި ހުންނަ އޭނާގެ ގޭގައި ބުރާސްފަތި ދުވަހުގެ ރޭ ނިދި ގޮތަށް އޮވެ ހާޓް އެޓޭކެއް ޖެހިގެން މަރުވީ އެވެ.\nހަގިގަތުގައި ވެސް އޯމް ޕޫރީ ބުނީ ތެދެކެވެ. އޭނާއަކީ ފިލްމު އުފައްދާ މީހުންނަށް ހުރި މައުލޫމާތުގެ ޚަޒާނާ އެކެވެ. ތިއޭޓަރާއި ޓެލެވިޒަން އިންޑިއާ އަދި އިނގިރޭސި ވިލާތުގެ ފިލްމު އިންޑަސްޓްރީ އަދި ހޮލީވުޑާއި ޕާކިސްތާނު ސިނަމާއަށް ވެސް އޭނާ އަގުހުރި ޚިދުމަތްތަކެއް ވަނީ ކޮށްދީފަ އެވެ.\nދުނިޔޭން ވަކިވެގެން ދަމުން އޭނާ ބުނީ އޭނާ ދޫކުރާ ތަރިކައިން ފިލްމީ ދާއިރާއަށް ނުކުންނަ ގިނަ ބަޔަކަށް އެތައް ޒަމާނަކަށް ފައިދާ ކުރާނެ އެވެ.\nއޯމް ޕޫރީގެ ހަޔާތުގެ އެންމެ ފަހު ދުވަސްކޮޅު "ޓިއުބުލައިޓް"ގެ ސެޓުގައި ސަލްމާން ޚާނާއެކު\nބޮލީވުޑްގައި 1980 އާއި 1990 ގެ އަހަރުތަކުގައި އެންމެ ނަން ވިދާލި ކުޅަދާނަ ފިލްމު އުފެއްދުންތެރިން ކަމަށްވާ ޝާމް ބެންގާލް، ގޯވިންދް ނިހަލާނީ، ބާސޫ ޗެޓަޖީ، މިރިނަލް ސެން އަދި ގުލްޒާރް ފަދަ ޝަހްސިއްޔަތުތަކާއެކު އާދަޔާ ޚިލާފު މޮޅު މަސައްކަތްތަކެއް އޯމް ޕޫރީ ކޮށްފައިވެ އެވެ. އަދި މި މަސައްކަތްތަކުގެ ސަބަބުން ހިންދީ ސިނަމާގައި ތިބި އާދަޔާޚިލާފު ހުނަރުވެރި މަދު އެކްޓަރުންގެ ތެރޭގައި އޭނާ ޝާމިލުވި އެވެ.\nއޯމް ޕޫރީ އޭނާގެ އެކްޓިން ކެރިއަރު ފެށީ 1972 ވަނަ އަހަރު މަރާޓީ ފިލްމެއް ކަމަށްވާ "ގަސީރާމް ކޯޓްވާލް" އިންނެވެ. ވަރަށް ސީރިއަސް ޑްރާމާ ތަކުގައި އޭނާ މަސައްކަތް ކުރަމުންދިޔައިރު ކޮމާޝަލް ފިލްމުތައް ކަމަށް ބެލެވޭ "މިރްޗް މަސާލާ"، "ޖާނޭ ބީ ދޯ ޖާރޯ"، "ޗާޗީ 420"، "ހީރާ ޕޭރީ" އަދި "މާލާމާލް ވީކްލީ" ފަދަ ފިލްމުތައް ވެސް އޭނާ ކުޅުނެވެ.\nއޯމް ޕޫރީ ބުނެފައިވާ ގޮތުގައި ދެ ވައްތަރެއްގެ ސިނަމާއެއްވެ އެވެ. ހަމައެކަނި މުނިފޫހިފިލުވާލުމަށާއި ހިތަށް އަސަރުކުރާ މެސެޖުތައް ފޯރުކޮށްދޭ ފިލްމުތަކެވެ. މިއިން ކޮންމެ ބާވަތެއްގެ ވެސް އޭގެ އަމިއްލަ މަގްސަދެއް އޮންނަ ކަމަށް އޭނާ ބުނެފައިވެ އެވެ.\nނެޝަނަލް ފިލްމް ޑިވެލޮޕްމަންޓް ކޯޕަރޭޝަންގެ ޗެއާމަންކަން ކޮށްފައިވާ އޯމް ޕޫރީ ވަނީ ހިތްތަކަށް އަސަރުކުރާ ކަހަލަ އުފެއްދުންތައް އިތުރުކުރުމަށް ގޮވާލާފަ އެވެ. އޯމް ޕޫރީ އަކީ ނެޝަނަލް ސްކޫލް އޮފް ޑްރާމާގެ ވެސް އިސް ވެރިޔާ އެވެ. އަދި ސިނެ އެންޑް ޓީވީ އާޓިސްޓްސް އެސޯސިއޭޝަންގެ ރައީސް ވެސް މެ އެވެ. އޭނާ މަރުވުމުން އިންޑިއާގެ ބޮޑުވަޒީރު ނަރެންދުރަ މޯދީ ވެސް އެކަމާ ހިތާމަ ފާޅުކުރެއްވި އެވެ.\nއޯމް ޕޫރީގެ އެންމެ ފަހުގެ ފިލްމުތަކުގެ ތެރޭގައި "ގާޔަލް ވަންސް އެގެއިން" އަދި "މިރްޒިޔާ" ހިމެނެ އެވެ. އަދި ޕާކިސްތާނު ފިލްމެއް ކަމަށްވާ "އެކްޓާ އިން ލޯ" ވެސް އޭނާ ކުޅުނެވެ. އަދި މީގެ އިތުރުން އޭނާގެ ވަރުގަދަ އަޑުން ގިނަ ފިލްމުތަކަކަށް އަޑު އަޅައިދީފައިވެ އެވެ. އުމުރުން ދުވަސްވިޔަސް އޯމް ޕޫރީގެ މަސައްކަތަށް މަޑުޖެހުމެއް ނެތެވެ. މަރުވި އިރުވެސް އޭނާ ވަރަށް ބިޒީކޮށް އުޅެމުން ދިޔައީ "ޓިއުބުލައިޓް"، އަދި "މެންޓޯ" ފަދަ ފިލްމުތަކުގަ އެވެ.\nއޯމް ޕޫރީ އަށް ދެ ފަހަރަށް ނެޝަނަލް އެވޯޑު އަދި އިންޑިއާގެ ރައްޔިތުންނަށް ދޭ އެންމެ ފަޚުރުވެރި ހަތަރުވަނަ އެވޯޑު ޕަދްމާ ޝްރީ ވެސް 1990 ގައި ލިބިފައިވެ އެވެ.\nއޯމް ޕޫރީގެ އިންޓަނޭޝަނަލް ކެރިއަރަށް ދިރުން ލިބުނީ 1982 ގައި ނުކުތް "ގާންދީ" އަށް ފަހުގަ އެވެ. އެ ފިލްމުގައި އޭނާ ކުޑަކުޑަ ރޯލެއް ކުޅެފައިވެ އެވެ. ނަމަވެސް މި ފިލްމުގެ ސަބަބުން ބޭރު ގައުމުތަކުގައި ޝޯތައް ދިނުމާއި ތިއޭޓާ މަސައްކަތްތައް ކުރުމުގެ ފުރުސަތު އޭނާއަށް ލިބުނެވެ. އެގޮތުން "މައި ސަން ދަ ފެނަޓިކް"، "އީސްޓް އިޒް އީސްޓް" އަދި "ދަ ޕެރޯލް އޮފިސާ" ހިމެނެ އެވެ.\nއޯމް ޕޫރީ ދަރިފުޅާއެކު\nއޭނާ ކުޅުނު ހޮލީވުޑް ފިލްމުތަކުގެ ތެރޭގައި "ސިޓީ އޮފް ޖޯއި"، "ވުލްފް"، "ދަ ގޯސްޓް އެންޑް ދަ ޑާކްނަސް" އަދި "ދި ހަންޑްރެޑް ފޫޓް ޖާނީ" ހިމެނެ އެވެ.\nފިލްމީ ދާއިރާގައި އޭނާގެ ނަން ވިދަމުން ދިޔައިރު އަމިއްލަ ދިރިއުޅުމުގެ ހާލަތު އޮތީީ ވަރަށް ގޯސްކޮށެވެ. އެގޮތުން، އޯމް ޕޫރީ އަނިޔާ ކުރާ ކަމަށް ބުނެ އޭނާގެ އަންހެނުން 2013 ވަނަ އަހަރު ފުލުހަށް ހުށަހެޅި މައްސަލަ ހިމެނެ އެވެ. އަދި މާ ގިނަ ދުވަސްތަކެއް ނުވެ އޯމް ޕޫރީގެ ކައިރިން އޭނާގެ އަންހެނުން ވަކިވެ އެ ދެ މީހުންނަށް ލިބިފައިވާ ދަރިފުޅު އިޝާން ބެލުން އޯމް ޕޫރީގެ އަންހެނުންނާ ހަވާލުވި އެވެ.\nއަންހެނުންނާއި ދަރިފުޅު ގެ ދޫކޮށްލާފައި ދިއުމުން އޯމް ޕޫރީ އެކަނިވީ އެވެ. އަދި އޭނާ މަރުވީ ވެސް ގޭގައި އެކަނިމާއެކަނި އޮއްވަ އެވެ.\nއިތުރު ލިޔުންތައް ބޮލީވުޑް މަރު


ސެމީފައިނަލުގެ ފަހު ޖާގަ ދަ ފޭދޫ ސްޕޯރޓްސް އަށް :: މިކަލް ނޫސް\n18 ޖުލައި 2018 (ބުދަ)\nސެމީފައިނަލުގެ ފަހު ޖާގަ ދަ ފޭދޫ ސްޕޯރޓްސް އަށް\n18 ޖުލައި 2017 21:38\nރޭ ކުޅެވުނު ޕޫލް ބުރުގެ ފަހު މެޗުގެ ތެރެއިން\nމިހާރު ފުވައްމުލައް ސިޓީގައި ކުރިޔަށްދާ ވީއޭއެމް އެސޯސިއޭޝަން ކަޕް ވޮލީބޯޅަ މުބާރާތުގެ ސެމީ ފައިނަލުގެ ފަހުޖާގަ ދަ ފޭދޫ ސްޕޯރޓްސް އިން ހޯދައިފިއެވެ. ރޭ ކުޅެވުނު ޕޫލް ބުރުގެ ފަހު މެޗުގައި ވިލިނގިލި ޒ.ޖ ގެ ޓީމުގެ މައްޗަށް އެޓީމުން ވަނީ 3-1 ން ކުރިހޯދާފައެވެ. ރޭގެ މެޗު ފޭދޫ ޓީމުން ގެންގޮސްފައި ވަނީ 23-25، 25-17، 26-24 އަދި 25-18 އިންނެވެ.\nމިނަތީޖާއާއި އެކު ވިލިނގިލީ ޓީމު މިވަނީ މުބާރާތުގެ ފުލަށް،6ވަނައަށް ވެއްޓި މުބާރާތުން ކަޓާފައެވެ. އަދި5ވަނަ ޓީމުގެ ގޮތުގައި މުބާރާތުން ކެޓީ ފޭދޫ ޔޫތު ކޮމިއުނިޓީގެ ޓީމެއެވެ. ފޭދުން މިމުބާރާތުގައި2ޓީމު ވާދަކޮށްފައި ވެއެވެ.\nރޭގެ މެޗުގެ މޮޅު ކުޅުންތެރިއަކަށް ހޮވިފައިވަނީ ދަ ފޭދޫ ޓީމުގެ ޖާޒީ ނަމްބަރު7ޝައުފާ އާދަމް އެވެ.\nއެއްދުވަހުގެ ރެސްޓަކަށްފަހު މިމުބާރާތުގެ ސެމީ ފައިނަލުގެ މެޗުތައް މާދަމާ ފެށޭނެއެވެ. އެގޮތުން މާދަމާ، 19 ޖުލައި ދުވަހުގެ ހަވީރު ބައްދަލު ކުރާނީ ޕޫލް ބުރުގެ3ވަނަ ޓީމުގެ ގޮތުގައި ހޮވިފައިވާ، ފްރެންޑްސް ކްލަބު ފުނާޑާއި ރޭގެ މެޗުން މޮޅުވެ4ވަނައަށް ދިޔަ ދަ ފޭދޫ ސްޕޯރޓްސް ގެ ޓީމެއެވެ. މާދަމާ ރޭ 8:30 ގައި ބައްދަލު ކުރާނީ ޕޫލް ބުރުގެ 1 ވަނަ މިސްކިތްމަގު އ.ގ ޓީމާއި އާއި2ވަނަ ޓީމު ޕޮލިސް ކްލަބުގެ މެޗެވެ.3ވަނަ ސެމީ ފައިނަލުގައި 20 ޖުލައިގެ ރޭގަނޑު ކުޅޭވޭނީ ސެމީ ފުރަތަމަ މެޗު ކާމިޔާބުކުރާ ޓީމާކާއި2ވަނަ މެޗުން ބަލިވާ ޓީމެކެވެ.\nމިމުބާރާތް އިންތިޒާމުކުރުމުގައި ފުވައްމުލައް ސިޓީ ކައުންސިލާއި، ޔޫތު ސެންޓަރު، އެމްއާރުޑީސީ ފުވައްމުލަކު ބްރާންޗު އަދި ފުވައްމުލަކު ފުލުހުންގެ ފަރާތުން ވަރަށް އެކަށީގެންވާ އެއްބާރުލުމެއް ލިބިގެންދިޔަކަން މުބާރާތުގެ އިންތިޒާމުތައް ކުރިޔަށް ގެންދިއުމުގެއި ވޮލީބޯޅަ އެސޯސިއޭޝަނުން އިސްކޮށް ހަރާކާތްތެރިވި އިސްމާއިލް ޒިދާއު (ޗިޗޫ) ފާހަގަ ކުރެއްވިއެވެ.\nމިކަލް ނޫހަށް މައުލޫމާތު ދެއްވަމުން ޗިޗޫ ފާހަގަކުރެއްވީ މުބާރާތުގެ ބެލުންތެރިންގެ ފަރާތުން ވެސް ވަރަށް ރަނގަޅު ތަރުޙީބެއް ލިބިގެން ދިޔަކަމަށެވެ. ނަމަވެސް މިފަދަ މުބާރާތެއް ފުވައްމުލަކުގައި ބޭއްވިގެން ދިޔައިރު ފުވައްމުލަކުން އައު ކުޅުންތެރިން ނެރުމަށް ހުޅުވިގެން ދިޔަ ފުރުސަތު އެންމެ އެދެވޭ ގޮތެއްގައި ބޭނުންކުރެވިފައި ވެޔެކޭ ނުދެންނެވޭނެ ކަމަށް ޗިޗޫ ފާހަގަ ކުރެއްވިއެވެ.\nޗިޗޫ އެފާހަގަ ކުރައްވަނީ ފުވައްމުލަކުން މިފަހަރު ބައިވެރިވި ޓީމުތައް ނިސްބަތުން އެހެން މުބާރާތްތަކާ އަޅާބަލާއިރު މަދުކަމަށް ވުމާއި ފުވައްމުލަކުގެ އައު ކުޅުންތެރިން މި މުބާރާތުން ފެނިގެން ދިޔަލެއް މަދުކަމަށް ވުން އެކަށީގެން ވެއެވެ.\nމިއީ ވޮލީބޯޅް އެސޯސިއޭޝަން ކަޕް އަންހެން ޑިވިޜަން މުބާރާތް މާލެއިން ބޭރުގައި ބޭއްވޭ ފުރަތަމަ ފަހަރެވެ. މީގެ ކުރިން ގައުމީ ވޮލީ ބޯޅަ މުބާރާތް ވެސް މާލެއިން ބޭރުން އެންމެ ފުރަތަމަ ބޭއްވިފައި ވަނީ ފުވައްމުލަކުގައެވެ. އެއީ 2003 ވަނަ އަހަރުއެވެ. އެފަހަރު ފުވައްމުލަކުން ގިނަ ޓީމުތަކެއް ބައިވެރިވިއެވެ.\nމުބާރާތުގެ ފައިނަލް ކުޅުމަށް ހަމަޖެހިފައި ވަނީ 22 ޖުލައި ވާ ހޮނިހިރު ދުވަހުގެ ރޭގަނޑު އެވެ.\nމިފަދަ ޚަބަރުތައް ގެނެސްދޭ އިރު ޓައިޕިން މިސްޓޭކްތައް ރަނގަޅުކޮށް ރީތި ދިވެހެ ބަހުގެ އަދަބުތަކާއި ޚިލާފު ނުވާ ގޮތަށް ލިޔުން އެދެން.\nކަމުދޭ0ކަމުނުދޭ0ރައްދު\nރިސޯޓު މުވައްޒަފުންނަށް ދޭންބުނި ހިއްސާ ނުލިބި އެންމެ ފަހުން ވޯޓުންވެސް މަހުރޫމްވަނީ


12 ahvure gina rashah gehlunve, 42 meehun haalu gai jehifai\n12 އަށްވުރެ ގިނަ ރަށަށް ގެއްލުންވެ، 42 މީހެއް ހާލުގައި ޖެހިފައި!\nތިމަރަފުށީގެ މަގެއް މަތި --\nމިހާރު ކުރަމުންދާ ވިއްސާރައިގެ ސަބަބުން 12 އަށްވުރެ ގިނަ ރަށަށް ގެއްލުންވެ، 42 މީހަކު ހާލުގައި ޖެހިފައިވާ ކަމަށް ޑިޒާސްޓާ މެނޭޖްމަންޓް ސެންޓަރުން މިއަދު ބުނެފި އެވެ.\nވިއްސާރައިގައި އެންމެ ބޮޑު ގެއްލުންވެފައި ވަނީ ތ. ތިމަރަފުށީގެ 15 އާއިލާއަކުން 42 މީހަކަށެވެ.\nއެ ސެންޓަރުގެ މީޑިއާ ކޯޑިނޭޓަރު ހިސާން ހަސަން މިއަދު ވިދާޅުވީ، ތިމަރަފުއްޓާއެކު މިއަދުގެ ހެނދުނުގެ ނިޔަލަށް ވިއްސާރައިގެ ސަބަބުން ގެއްލުންވެގެން 12 ވަރަކަށް ރަށަކުން އެ ސެންޓަރަށް ރިޕޯޓްކޮށްފައިވާ ކަމަށެވެ. އެ ރަށްތައް ވަރަށް ކައިރިން މޮނިޓާކުރަމުންދާ ކަމަށާއި، އިތުރަށް ގެއްލުންވުން ކުޑަކުރުމަށް މަސައްކަތް ކުރަމުންދާ ކަމަށް ހިސާން ވިދާޅުވި އެވެ.\nހިސާން ވިދާޅުވީ، ގޭގެއަށް ފެން ވަނުމުގެ ސަބަބުން ހިފާ ގެންގުޅޭ ސާމަނަށް ގެއްލުންވެ ބައެއް ގޭގައި ދިރިނުޅޭވަރުވެފައިވާ ކަމަށެވެ. އެގޮތުން ތިމަރަފުށީގެ 15 އާއިލާއެއް ހާލުގައި ޖެހި، އެހެން ގެތަކަށް ބަދަލުކޮށްފައިވާ ކަމަށެވެ. އެއް އާއިލާއެއް އެ ރަށު ކައުންސިލްގެ ބެލުމުގެ ދަށުގައިވާ ކަމަށް ވެސް ވިދާޅުވި އެވެ.\nގޭގެއަށް ގެއްލުންވެ ރުއް ގަސް ވެއްޓި އެކިވަރުގެ ގެއްލުންވެފައިވީ ނަމަވެސް މީހަކަށް އަނިޔާވިކަމުގެ އެއްވެސް ރިޕޯޓެއް މިހާތަނަށް ޑިޒާސްޓާ މެނޭޖްމެންޓަށް ލިބިފައިނުވާ ކަމަށް ހިސާން ވިދާޅުވި އެވެ. އޭނާ ވިދާޅުވީ، ރަށްރަށުގެ ދަނޑުބިންތަކަށް ވެސް ގެއްލުންވެފައިވާ ކަމަށެވެ.\nހިސާން ވިދާޅުވީ، ތިމަރަފުށީގައި މިހާރު އެ ސެންޓަރުގެ ޓާސްކް ފޯހެއް ކައުންސިލާއެކު ހަރަކާތްތެރިވަމުންދާ ކަމަށާއި ގޭގެއަށް ފެން ވަނުން ހުއްޓުވުމަށް މަސައްކަތްތައްކުރަމުންދާ ކަމަށެވެ. އަދި ލިބިފައިވާ ގެއްލުންތައް ބެލުމަށް އެސެސްމެންޓެއް ވެސް ހަދަމުންދާ ކަމަށެވެ. ހިސާން އިތުރަށް ވިދާޅުވީ، ތިމަރަފުށީގެ އިތުރުން ގެއްލުންވެފައިވާ އެހެން ރަށްތަކުގެ ހާލަތު ވެސް ކައުންސިލްތަކާ ގުޅައިގެން ގާތުން ބަލަމުންދާ ކަމަށާއި ހާއްސަކޮށް ޔެލޯ އެލާޓް ނެރެފައިވާ ރަށްތަކުގެ ހާލަތު ބަލާ، ސަމާލުކަން ދޭންވީ ކަންކަން ބުނެދެމުންދާ ކަމަށެވެ.


Maamendhoo Gai Zuvaanunge Dhuvahu Mulhin Thafaathu Harakaatheh މާމެންދޫގައި ޒުވާނުންގެދުވަހު މުޅިން ތަފާތު ހަރަކާތެއް – Huvadhoo News Maamendhoo Gai Zuvaanunge Dhuvahu Mulhin Thafaathu Harakaatheh Huvadhoo News\nމާމެންދޫގައި ޒުވާނުންގެދުވަހު މުޅިން ތަފާތު ހަރަކާތެއް\n2021 ވަނަ އަހަރުގެ ޒުވާނުންގެ ދުވަސް ފާހަގަކުރުމުގެ ގޮތުން ކުރިއަށް ގެންދިއުމަށް މާމެންދޫ އިން މިފަހަރު ކުރިއަށް ގެންދިއުމަށް ހަމަޖެހިފައި ވަނީ މުޅިން ތަފާތު ހަރަކާތެކެވެ.\nހުވަދޫ އަށް މައުލޫމާތު ދެމުން މާމެންދޫ ކައުންސިލް ގެ އޮފިޝަލަކު ބުނީ މި އަހަރު އެ ރަށުގައި ވެސް ވަރަށް ތަފާތު ކޮށް ޒުވާނުންގެ ދުވަސް ފާހަގަ ކުރުމަށް ތައްޔާރު ވަމުން ދާ ކަމަށާއި އެގޮތުން މިހާރު ވަނީ ކުޅިވަރު ތައް އެކުލަވާލާ އާންމު ކުރެވިފައި ކަމަށެވެ.\nމާމެންދޫ ގައި ކުރިޔަށް ގެންދާ ހަރަކާތްތަކުގައި ހިމެނޭ ތަފާތު އެއް ކަމަކީ ދުވަހާ ގުޅުވައިގެން ބާއްވާ ކެއްކުމުގެ މުބާރާތެވެ.\nރަށު ސްޓޭޑިއަމް ސަރަހައްދު ގައި މިމަހު ގެ 22 ވަނަ ދުވަހު ބާއްވާ ކެއްކުމުގެ މުބާރާތުގައި ފުރުސަތު އޮތީ 10 ޓީމަށެވެ. ކޮންމެ ޓީމެއްގައި ހިމެނޭނީ6މީހުންނެވެ.\nކައުންސިލުން ވިދާޅުވީ ޓީމު ތައް ބައިވެރި ކުރުމުގައި ފުރުޞަތު އޮތީ އަންހެން5ޓީމު އަދި ފިރިހެން5ޓީމަށްކަމަށާއި ވަނަ ވަނަ އަށްދާ ޓީމު ތަކަށް ފައިސާގެ އިނާމުތައް ހުށަހެޅިފައިވާ ކަމަށެވެ.\nމި މުބާރާތުގައި ބައިވެރިވުމުގެ ސުން ގަޑި އަކީ 21 އޮކްޓޫބަރު ގެ ހަވީރި6ޖަހާިއިރެވެ.\nމާމެންދޫގައި ޒުވާނުން ދުވަސް ފާހަގަ ކުރުމަށް ދެން ބާއްވަން ރޭވިފައިވާ އެންމެ ބޮޑު ހަރަކާތަކީ އެރަށުގެ ގޮނޑުދޮށް ސާފުކުރުމެވެ. 22 ވަނަ ދުވަހު ގެ ހެނދުނު7ޖަހާއިރު ފަށާ މި ހަރަކާތްތަކުގައި ވީހާވެސް ގިނަ ޒުވާނުން ބައިވެރިވުމަކީ މާމެންދޫ ކައުންސިލްގެ ވަރަށްބޮޑު އެދުމެކެވެ.\nގއ.މާމެންދޫ ޒުވާނުންގެ ދުވަސް\nމާ ރަގަޅެ ޒުވާނުނެ ލައްވައި ރަޓުގެ އެކި ތަންތާން ގޮންގިރިޓް އޮޑަންނޭ ކަމާސް.\nރަގަޅެ ކަމެކެ ތީބުއަސް


America In Vaccine Hadhiyaa Kuraa Gaumuthakuge Thereygai Raajje Himenijje - Vaguthu\nވެކްސިން ހަދިޔާ ކުރުމަށް އެމެރިކާގެ ރައީސް ޖޯ ބައިޑެން މިއަދު އިއުލާން ކުރެއްވި ސިޔާސަތުގެ ދަށުން ވެކްސިން އެންމެ ބޮޑަށް ބޭނުން ޖެހިފައިވާ އެންމެ ކުޑަކޮށް ތަރައްގީ ވެފައިވާ ގައުމުތަކާއި ތަރައްގީ ވަމުންދާ ގައުމުތައް ހިމެނެއެވެ.\nޖޫން 4, 2021 05:08\nއިސްރާއީލް ބަލައިގަތުމަށްދޭ ހަދިޔާ، އެދުމެއް ނެތިއްޔާ ވެދުމެއް ނުކުރާނެ !\nޖޫން 4, 2021 05:54\nއެމެރިކާގެ ޝައުގުވެރިކަން މިހާރު މިހުރީ ދުނީޔޭގެ ތާއިދުހޯދުމަށް އިންޑިއާ އަށް މިސަރަަހައްދުގެ ބާރުވެރިކަން ހޯދަދިނުމަށް ޗައިނާއާއި އެކުފެށިފައިވާ ފިނިހަގުރާމައިގެ ކުރިހޯދަން މިސްރާބް ޖަހާފައި އެކަމު އަހަރުމެނަށް އިނގޭކަމަކީ އެމެރިކާއަކީ ޒައިނިސްޓުންގެ ނުފޫޒުން ހިންގާގައުމެއްކަމާއި އެވެރިން ހެޔޮނޭދޭނެކަން މުސްލިމު ގައުމަކަށް ނިކަން ވިސްނާ ފަލަސްތީނާ ދޭތެރޭ ޒަމާނުއްސުރެ ކަންކުރާގޮތް . މީހުޅަގުގެ ދެފުއްކެހެރި ވިސްނުންމަށް އަހަރުން ހެއްލޭވަރަށްވުރެ އަހަރުންވެސް ރޯފިލާފައި މިހާރުވަނީ . އެމެރިކާޔޭ ބުނުމުން ހިތަކަށްނާރާ މީމާބޮޑުބަޔެކޭ އަދި ތިދޭ ވެކްސިންކޮޅަކީ ޗައިނާއިން ދީފައިވާ އެހީއައިބަލާ އެކައްޗެއްވެސްނޫން.\nޖޫން 4, 2021 05:57\nތީތިކޮޅު ލިބޭތޯ މަމެން މިތިބެނީ. މަމެން ސަލާން ނުޖަހާ އެއްކަމެއްވެސް ކުރަން ބޭނުމެއް ނުން. ޖޫރިމަނާ ކޮށްގެންވެސް އެ ގަނެވޭ ވަރަށް ފައިސާ ލިބިއްޖެ. ހިންގުންތެރި އަކު ނެތީ . ކީއްކުރާނީ .\nޖޫން 4, 2021 06:06\nއެމެރިކާގެ އެހީދެއްތޯ އެއީ މިހާރު ޝައުގުވެރިކަން މިހާރުހުރީ ދުނީޔޭގެ ބާރުވެރިކަން ގެއްލިދާނެތީވެ ހިފެހެއްޓުމުގައި، އެކިގައުމުތަކުގެ ތާއިދު ހޯދުމަށް. އެމެރިކާއެކީ މުސްލިމުންނަށް ހެޔޮއެދޭބަޔެއްނޫން އެއީ ޒައިނިސްޓުންގެ ނުފޫޒުން ފުރިފަިއިވާ ބަޔެއް މިސަރަހައްދުގެ އެމެރިކާގެ ބައިވެރިޔަކީ އިންޑިއާ. މިހާރު އަހަރުމެންގެވެސް ގިނަމީހުންތިބީ އެމެރިކާޔޭ ބުންޏަސް އެހީޔޭބުންޏަސް އެއީ ކޮންބަޔެއްކަން ކިހިނެޔވާކަމެއްކަން ރަނގަޅަށް އިގޭވަރަށް ރޯފިލާފައިވަނީ.\nޖޫން 4, 2021 11:58\nޝުކުރިއްޔާ އެ މެރިކާ! ވީ ލަވްޔޫ ބައިޑެން


PSM madhaha mubaraathu ge eh vana Saina ah\nޕީއެސްއެމް މަދަހަ މުބާރާތުގެ އެއްވަނަ ސައިނާއަށް\nމަދަހަ މުބާރާތުން ވަނަވަނަ އަށް ދިޔަ ސައިނާއަށް ޓްރޮފީ ހަވާލުކުރަނީ -- ފޮޓޯ: ޕީއެސްއެމް\nޕީއެސްއެމް މަދަހަ މުބާރާތުން އެއްވަނަ ޖަމާލުއްދީން ސްކޫލްގެ އާމިނަތު ސައިނާ މުހައްމަދު ރަޝީދު ހޯދައިފި އެވެ. މި މުބާރާތަކީ ރާއްޖޭގެ ހުރިހާ ސްކޫލަކަށް ހުޅުވާލައިގެން ކުރިއަށް ގެންދިޔަ މުބާރާތެކެވެ. މުޅި މުބާރާތުގެ އެއްވަނަ ސްކޫލަކީ ޖަމާލުއްދީން ސްކޫލެވެ.\nމުބާރާތުގެ އެއް ވަނަ ސައިނާ ހޯދާފައިވާއިރު، މުބާރާތުގެ ނަތީޖާ ފާޅުކުރަން މިއަދު ހަވީރު ބޭއްވި ރަސްމިއްޔާތުގައި ސައިނާއަށް ޓްރޮފީ ހަވާލު ކޮށްދެއްވީ އެޑިއުކޭޝަން މިނިސްޓަރު ޑރ. އާއިޝަތު ޝިހާމެވެ. މުބާރާތުގެ އެއްވަނައިގެ އިތުރުން ސައިނާ ވަނީ ސީނިއާ ގުރޫޕްގެ އެއްވަނަ ވެސް ހޯދާފަ އެވެ. އިނާމެއްގެ ގޮތުން ސައިނާއަށް ވަނީ ސޯލޯ މަދަހަ އަލްބަމެއް ރިކޯޑްކޮށްދިނުމުގެ ފުރުސަތު ޕީއެސްއެމްއިން ދީފަ އެވެ.\nޖޫނިއާ ބައިން އެއްވަނަ ހޯދާފައިވަނީ މުހިއްބުއްދީން ސްކޫލްގެ ދަރިވަރު އާމިނަތު ޒަހާ ޒިޔާދެވެ.\nމުބާރާތުގައި ހަ އުމުރު ފުރާއަކުން ދަރިވަރުން ބައިވެރިވި އެވެ. އެގޮތުން ހަ އަހަރުން ދަށު އުމުރުފުރާގެ އެއްވަނަ ކެންގަރޫ ކިޑްސް އިންޓަނޭޝަނަލް ޕްރީސްކޫލްގެ ދަރިވަރު މުހައްމަދު ކައިސް އިނާފް އާތިފް ހޯދިއިރު ނުވަ އަހަރުން ދަށުގެ އުމުރު ފުރައިން އެއްވަނަ ހޯދީ ތާޖުއްދީން ސްކޫލްގެ ދަރިވަރު އާއިޝަތު އާލާ ހަސަން އެވެ. އެގާރަ އަހަރުން ދަށުގެ އުމުރުފުރާގެ އެއްވަނަ ހާސިލުކުރީ މުހްޔުއްދީން ސްކޫލްގެ ދަރިވަރު އާމިނަތު ޒަހާ ޒިޔާދުއެވެ.\nމީގެއިތުރުން 13 އަހަރުން ދަށުގެ އުމުރުފުރާއިން އެއްވަނަ ތާޖުއްދީން ސްކޫލްގެ ދަރިވަރު އާމިނަތު ނަބާހާ ހުސެއިން ހޯދިއިރު، 16 އަހަރުން ދަށުގެ އުމުރުފުރާގެ އެއްވަނަ ހޯދީ ޖަމާލުއްދީން ސްކޫލް ދަރިވަރު އާމިނަތު ސައިނާ މުހައްމަދު ރަޝީދުއެވެ. ނާވާރަ އަހަރުން ދަށުގެ އުމުރުފުރާގެ އެއްވަނަ ހޯދީ މަދަރުސަތުލް އަރަބިއްޔަތުލް އިސްލާމިއްޔާގެ ދަރިވަރު މުހައްމަދު ފަރީދު އަހުމަދެވެ.\nމި މުބާރާތުގައި އެންމެ މޮޅު އަމިއްލަ ރާގުގެ ޓްރޮފީ ހާސިލުކުރީ މުހައްމަދު ޝަފީގުލް އިސްލާމް ހައްދަވާފައިވާ ރާގެވެ. އެންމެ މޮޅު ޅެމަކަށް ހޮވުނީ ޅ. ނައިފަރު ޗާންދަނީވިލާ އާދަމް ހަލީމް އަދުނާން ހައްދަވާފައިވާ ޅެމަކަށެވެ.\nދެ ހަފުތާއަށް ސްކޫލްތައް ބަންދުކޮށްފި\n"އިތުރު ގްރޭޑްތަކުގެ ކިޔެވުން ފެށުން ނުރައްކަލެއް ނޫން"\nއަހަރު މެދުތެރޭ ކިޔެވުން ފެށުމަށް އާއްމުންގެ ހިޔާލު ހޯދަނީ\nތައުލީމުގެ ބިލަށް ހިޔާލު ހޯދާ ބައްދަލުވުން މިރޭ


SunOnline: Cora Cora Maldives anna mahu hulhuvanee\nކޯރާ ކޯރާ މޯލްޑިވްސް ރިސޯޓު -- ފޮޓޯ: ކޯރާ ކޯރާ މޯލްޑިވްސް\nރ. މާމިގިލީގައި ތަރައްގީ ކޮށްފައިވާ ކޯރާ ކޯރާ މޯލްޑިވްސް ރިސޯޓު އަންނަ މަހުގެ އެކެއްގައި ހުޅުވާނެކަން އިއުލާންކޮށްފިއެވެ.\nކޯރާ ކޯރާ މޯލްޑިވްސްގެ ވެބްސައިޓުގައިވާ ގޮތުން ވެލާނާ އިންޓަނޭޝަން އެއާޕޯޓުން އެ ރިސޯޓަށް 45 މިނިޓު ތެރޭ ސީޕްލޭންއިން ދެވޭނެއެވެ. ނުވަތަ ވީއައިއޭއިން އިފުރު އެއާޕޯޓަށް 30 މިނިޓުގެ ދަތުރެއް ކުރުމަށް ފަހު، ލޯންޗަކުން 20 މިނިޓު ތެރޭ އެ ރަށަށް ދެވޭނެއެވެ.\nކޯރާ ކޯރާ މޯލްޑިވްސްގައި 100 ވިލާ ހުރެއެވެ. އަދި ހަތަރު ރެސްޓޯރެންޓާއި ޑައިވް ސްކޫލަކާއި ޑައިވިން ސެންޓަރަކާއި ވޯޓާ ސްޕޯޓްސް ސެންޓަރަކާއި ސްޕާ އަކާއި ޖިމެއް ހުރެއެވެ.\nއެ ރިސޯޓުގެ އެންމެ ފާހަގަކޮށްލެވޭ އެއް ކަމަކީ ކޯރާ ކޯރާ މޯލްޑިވްސް ދާރުލްއާސާރެވެ. އެ ރިސޯޓުން ބުނާ ގޮތުގައި އެއީ ގައުމީ ދާރުލްއާސާރަށް ފަހު ދިވެހި ސަގާފަތާ ގުޅުން ހުރި އެންމެ ގިނަ ބާވަތްތައް ދައްކުވައިދޭ ދާރުލްއާސާރެވެ.\nއެގޮތުން ރާއްޖެ އިސްލާމްވުމުގެ ކުރިން ބޭނުންކޮށްފައިވާ ތަކެއްޗާއި އިންޑިއާ ކަނޑުގެ ސަރަހައްދު އިސްތިއުމާރީ ބާރުތަކުގެ ދަށުގައި އޮތް އިރު ގެންގުޅެފައިވާ ތަކެތި އެ ރަށުން ފެންނަން ހުންނާނެ ކަމަށް ކޯރާ ކޯރާއިން ބުންޏެވެ.\nއޭގެ ތެރޭގައި ރާއްޖޭގައި ބުދު ދީން އޮތް ދުވަސްވަރު ބޭނުން ކުރި ތެޔޮ ބައްތިއަކާއި 1500އިގެ އަހަރުތަކުގައި ހަދާފައިވާ ޗައިނާގެ ޕޯސެލިން އާލާތްތަކެއް ހިމެނެއެވެ.\nމީގެ އިތުރުން 120 އަހަރުވީ ގެޔެއް އެ ރަށަށް ބަދަލުކޮށް، ދިވެހިންގެ ކުރީގެ ދިރިއުޅުން ދައްކުވައިދޭނެ ގޮތަކަށް ފަރުމާކޮށްފައިވާ ކަމަށް އެ ރިސޯޓުން ބުންޏެވެ. އަދި އިހު ޒަމާނުގައި މީހުން ފެންވަރަން ބޭނުން ކުރި ދެ ވެޔޮ ބަލާލުމުގެ ފުރުސަތުވެސް އެ ރިސޯޓުން ލިބޭނެ ކަމަށް ކޯރާ ކޯރާއިން ބުންޏެވެ.


Canada in rajje ah 1 million dollar ge ehee eh\nކެނެޑާއިން ރާއްޖެއަށް 1 މިލިއަން ޑޮލަރުގެ އެހީއެއް\nކެނެޑާ ސަރުކާރުންނާއި ޑަބްލިއުއެޗްއޯ ގުޅިގެން ރާއްޖޭގައި ގާއިމުކުރާ "ޑިސްއިންފެކްޝަން އޮފް މެޑިކަލް ވޭސްޓް" ޕްރޮޖެކްޓް އިފްތިތާހުކުރުމަށް މިއަދު ހެލްތް މިނިސްޓްރީގައި ބޭއްވި ވާޗުއަލް ރަސްމިއްޔާތެއްގައި ހެލްތު މިނިސްޓަރު އަހްމަދު ނަސީމު ވަނީ މިފަދަ މުހިންމު ޕްރޮޖެކްޓެއް ކުރިއަށްގެންދިއުމަށް ކެނެޑާ ސަރުކާރުންނާއި ޑަބްލިއުއެޗްއޯ އިން ގުޅިގެން ދިވެހި ރައްޔިތުންނަށް ފޯރުކޮށްދޭ އެހީތެރިކަން ފާހަގަ ކުރައްވައި ދެ ފަރާތަށް ޝުކުރު އަދާކުރައްވައިފަ އެވެ.\nހެލްތު މިނިސްޓްރީން ބުނީ މިއީ ރާއްޖެ އިން ކޮވިޑް-19 އާ ދެކޮޅަށް ކުރަމުންގެންދާ މަސައްކަތްތަކަށް އެހީތެރިވެދިނުމުގެ ގޮތުންނާއި، ރައްކާތެރި ގޮތެއްގައި މެޑިކަލް ވޭސްޓް ނައްތާލުމުގެ މަސައްކަތް ހަރުދަނާކުރުމަށް ޓަކައި ކެނެޑާ ސަރުކާރުން ފޯރުކޮށްދިން އެހީ ކަމަށެވެ.\nމި ރަސްމިއްޔާތުގައި މިނިސްޓްރީ އޮފް ހެލްތުގެ އިސް ބޭބޭފުޅުންނާއި، ސްރީލަންކާގައި ހުންނަ ކެނެޑާގެ ހައިކޮމިޝަނަރުގެ އިތުރުން ޑަބްލިއުއެޗްއޯގެ ރާއްޖޭގެ އޮފީހުގެ އެކްޓިންގ ރެޕްރެޒެންޓެޓިވް ބައިވެރިވެވަޑައިގެންނެވި އެވެ.\nރާއްޖޭގައި މި ޕްރޮޖެކްޓު ހިންގަން ކެނެޑާގެ ހައި ކޮމިޝަނަރު، ޑޭވިޑް މެކިނޮން ފޯރުކޮށްދެއްވި އެހީތެރިކަން މިނިސްޓަރު ނަސީމް ފާހަަގަ ކުރެއްވި އެވެ. އަދި އަދި މި ޕްރޮޖެކްޓް ކުރިއަށްގެންދިއުމަށް ހަމަޖެހިފައި ވަނީ ރާއްޖޭގައި ހުންނަ ޑަބްލިއުއެޗްއޯގެ އޮފީހުން ކަމުގައިވާތީ، އެފަރާތުން ދެއްވާ އެހީތެރިކަމާއި އެއްބާރުލުން ވެސް ފާހަގަކުރެއްވި އެވެ.\nއެ ޕްރޮޖެކްޓްގެ ދަށުން އަތޮޅު ތެރޭގައި ސިއްހީ ހިދުމަތްދޭ މަރުކަޒުތަކުގައި 'މެޑިކަލް ވޭސްޓް މެނޭޖްމަންޓް' މަރުހަލާތައް ހަރުދަނާކުރުމަށް 40 އޮޓޯކްލޭވް ހޯދުމަށް ވަނީ ހަމަޖެހިފަ އެވެ. އަދި މިހާތަނަށް މިހިދުމަތް ގާއިމުކުރެވިފައިވާ އަތޮޅުތަކުގެ އިތުރުން، 10 އަތޮޅެއްގައި 'މެޑިކަލް ވޭސްޓް މެނޭޖްމަންޓް'ގެ ހިދުމަތްތައް ގާއިމުކުރާނެ އެވެ.\nސިއްހީ ކުއްލި ނުރައްކަލުގެ ހާލަތު އިތުރަށް ދަންމާލައިފި


ޗައިނާ އެއިޑްގެ ދަށުން5ރަށެއްގައި ސާފު ބޯފެން ފޯރުކޮށްދޭ ނިޒާމު ޤާއިމުކުރަނީ ޗައިނާ އެއިޑްގެ ދަށުން5ރަށެއްގައި ސާފު ބޯފެން ފޯރުކޮށްދޭ ނިޒާމު ޤާއިމުކުރަނީ\nޗައިނާ އެއިޑްގެ ދަށުން5ރަށެއްގައި ސާފު ބޯފެން ފޯރުކޮށްދޭ ނިޒާމު ޤާއިމުކުރަނީ\nމައިކްރޯ-ގްރިޑް ސީވޯޓަރ ޑީސެލިނޭޝަން ނިޒާމު ޤާއިމުކޮށްފައިވާ ރަށެއްގެ ޕްލާންޓް\nޗައިނާ-އެއިޑްގެ ދަށުން5ރަށެއްގައި ސާފު ބޯފެން ފޯރުކޮށްދޭ ނިޒާމު ޤާއިމުކުރުމުގެ އެއްބަސްވުމުގައި ސޮއިކޮށްފިއެވެ.5ރަށެއްގައި މައިކްރޯ-ގްރިޑް ސީވޯޓަރ ޑީސެލިނޭޝަން މަޝްރޫޢުތަކުގައި ސޮއިކުރެއްވުމަށްފަހު މިކަން ޗައިނާއިން ރާއްޖެއަށް ކަނޑައަޅުއްވާފައި ހުންނަވާ ސަފީރު ޖެންގް ލީޖޮންގް ވަނީ ޓުވީޓަރ މެދުވެރިކޮށް ހާމަކުރައްވާފައެވެ.\nމި އެއްބަސްވުމުގެ ދަށުން ސާފު ބޯފެން ފޯރުކޮށްދޭ ނިޒާމު ޤާއިމުކުރުމަށް ހަމަޖެހިފައިވަނީ، ގއ. ދާންދޫ، ކ. ކާށިދޫ، ޅ. އޮޅުވެލިފުށި، ރ. އަލިފުށި އަދި ހއ. ކެލާގައެވެ. މި ފަސް ރަށުގައި ސާފު ބޯފެން ފޯރުކޮށްދޭ ނިޒާމު ޤާއިމުކުރުމަށް އެއްބަސްވެފައިވަނީ 11.8 މިލިއަން ޑޮލަރަށް ކަމަށް ޗައިނާ ސަފީރު ވިދާޅުވިއެވެ. ޗައިނާ ސަފީރު ވަނީ ދިވެހިރައްޔިތުންގެ އަސާސީ ޚިދުމަތްތައް ކަށަވަރުކޮށްދިނުމަށް ޗައިނާއިން އަބަދުވެސް އެހީތެރިވެ ދިނުމުގައި ދެމި އޮންނާނެކަމުގެ ޔަޤީންކަން ދެއްވާފައެވެ.\nޗައިނާ އެމްބަސީން މިދިޔަ އަހަރުގެ ތެރޭގައި ވަނީ ރާއްޖޭގެ5ސަރަހައްދެއްގައި ސާފު ބޯފެން ފޯރުކޮށްދޭ ނިޒާމު ޤާއިމުކުރުމަށް މަޝްވަރާކުރަމުންދާކަން ހާމަކުރައްވާފައެވެ. 100 ކިއުބިކް މީޓަރުގެ ފެން ރައްކާކުރެވޭ މިއިން ކޮންމެ ޕްލާންޓަކުންވެސް 2500 މީހުންގެ އާބާދީއަކަށް ސާފު ފެން ފޯރުކޮށްދެވޭނެ ކަމަށް ޗައިނާ ސަފީރު އޭރު ވަނީ ވިދާޅުވެފައެވެ.\nޗައިނާއިން ރާއްޖޭގައި މިހާރުވެސް4ޕްރޮޖެކްޓެއް ހިންގަމުން އެބަދެއެވެ. އޭގެ ތެރޭގައި ސިނަމާލެ ބްރިޖްގެ މެއިންޓަނަންސްގެ މަސައްކަތާއި، ހިޔާ ހައުސިންގް ޔުނިޓްތަކުގެ މަސައްކަތްތަކުގެ އިތުރުން ވެލާނާ އިންޓަނޭޝަނަލް އެއަރޕޯޓް އަޕްގްރޭޑްކުރުމުގެ މަސައްކަތްވެސް ހިމެނެއެވެ.


Interview Ehgai Nudhakkanvee Kon Vaahaka Thakeh? - Vaguthu\nއިންޓަވިއުއެއްގައި ނުދައްކަންވީ ކޮންވާާހަކަތަކެއް؟\nވަޒީފާގެ ފުރުސަތުތަކަކީ މިހާރު މަދު އެއްޗެއް ނޫނެވެ. އެހެން ނަމަވެސް އަދިވެސް ރަނގަޅު ފެންވަރުގެ ވަޒީފާ ނުލިބިގެން ބައެއް ޒުވާނުން އުޅެން ޖެހެނީ އެ ޒުވާނުން އިންޓަވިއުތަކުން ފާސް ނުވާތީއެވެ. އެހެން ދިމާވަނީ އިންޓަވިއުގައި ވާހަކަ ދައްކަން ޖެހޭ ގޮތުގެ ހުނަރު ގިނަ ޒުވާނުންނަށް ލިބިފައި ނުވާތީއެވެ.\nމާހިރުން ބުނާ ގޮތުގައި ވަޒީފާގެ އިންޓަވިއުއެއްގައި ނުދައްކަން ޖެހޭ މުހިންމު ހަތަރު ވާހަކައެއް ހުރެއެވެ. ތިރީގައި މިވަނީ އިންޓަވުގައި ދެއްކުން އެދިވިގެން ނުވާ ހަތަރު ވާހަކަތަކެވެ.\n1- ތިމާގެ ރަނގަޅު ސިފައަކީ ބަލިފައެއް ކަމަށް ބުނުން\nއިންޓަވިއުއެއްގައި، އިންޓަވިއު ކުރާ މީހާ ހިތްހަމަ ޖެއްސުމުގެ ގޮތުން ވަޒީފާއަށް އެދޭ ފަރާތުން އޭނާގެ ރަނގަޅު ސިފައެއް ބަލިފައެއް ކަމަށް ހަދައިގެން ވާާހަކަ ދެއްކުމަކީ މާހިރުން ބުނާ ގޮތުގައި ކުރުން އެދެވިގެން ނުވާ ކަމެކެވެ. ސަބަބަކީ އެއީ ވަރަށް ގިނަ މީހުން ކުރާ ކަމަކަށް ވުމުން އިންޓަވިއު ކުރާ މީހާއަށް ވަޒީފާއަށް އެދޭ މީހާ އަކީ ތެދުވެރިއެއް ނޫން ކަމަށް ހީވެދާނެތީީއެވެ.\n2- ކުރިން ވަޒީފާ އަދާ ކުރި ތަނަށް ހުތުުރުވާ ގޮތައް ވާހަކަ ދެއްކުން\nވަޒީފާގެ އިންޓަވިއުއްގައި ކުރިން ވަޒީފާ އަދާ ކުރިތަނުގެ މުވައްޒަފުންނާއި މެނޭޖުމެންޓުގެ އިސްފަރާތްތަކަށް ހުތުރުވާގޮތައް ވާހަކަ ދެއްކުމަކީ މާހިރުން ބުނާ ގޮތުގައި ވަޒީފާ ލިބުމުގެ ފުރުސަތު ކުޑަވާ ކަމެކެވެ. ސަބަބަކީ އެގޮތައް ވާހަކަ ދެއްކުމުން ތިމާާ އަކީ "ނެގެޓިވް" ވިސްނުން ހުންނަ މީހެއްގެ ގޮތުގައި ފެންނާތީއެވެ.\n3- އެހެން ތަންތަނަށް ވެސް ވަޒިފާ ހޯދުމަށް ލާފައިވާކަން ހާމަ ކުރުން\nމާހިރުން ބުނާ ގޮތުގައި އިންޓަވިއުއެއްގައި އެެހެން ކުންފުނިތަކަށްވެސް ވަޒީފާ ހޯދުމަށް ހުށަހެޅިކަން ހާމަ ކުރުމަކީ ރަނގަޅު ކަމެކެވެ. ސަބަބަކީ އެކަމުން ތިމާގެ ތެދުވެރިކަން އިންޓަވިއު ކުރާ މީހާއަށް އެނގި ތިމާާ އަކީ ކަންނެތް މީހެއް ނޫންކަން ހާާމަވެގެންދާތީއެވެ.\n4- ޗުއްޓީގެ ވާހަކަ ދެއްކުން\nއިންޓަވިއުގައި މުސާރައިގެ ވާހަކަ ދެއްކި ނަމަވެސް އޭގެ އިތުރަށް ޗުއްޓީ އޮންނާނެ ގޮތުގެ ވާހަކަ އޮޅުން ފިލުވުމަކީ މާހިރުން ބުނާ ގޮތުގައި ކޮށްގެންވާނެ ކަމެއް ނޫނެވެ. ސަބަބަކީ އެކަމުން ތިމާ މަސައްކަތައް ޝައުގުވެރިކަން ނެތްކަން ހާމަވެގެންދާތީ ކަމަށް އެ ފަރާތްތަކުން ބުނެއެވެ.\nމާޗް 30, 2018 18:30\n- "އެހެން ތަންތަނަށް ވެސް ވަޒިފާ ހޯދުމަށް ލާފައިވާކަން ހާމަ ކުރުން" މިވެސް ނުކުރަންވީ ކަމެއްތަ؟؟ ރަނގަޅަށް ތަންދޮރުބަލާފައި ލިއެބަލަ


Suneetha Mas Kan’dan Faritha Kamun Aamunnah Hairaan Kan!\nސުނީ އުފައްދާ ބައެއް އުފެއްދުންތަކާއެކު މަސް ކަނޑާ ވީޑިއޯގެ ސްކްރީންޝޮޓެއް…\nސުނީތާ މަސްކަނޑަން ފަރިތަކަމުން އާންމުންނަށް ހައިރާންކަން!\n22 ޑިސެމްބަރ 2021 - 19:36:27\nރާއްޖޭގެ މަޝްހޫރު ނެށުންތެރިޔާ ސުނީތާ އަލީ (ސުނީ) މަސް ކަނޑެމުގެ ހުނަރު ދައްކާލުމުން ގިނަ ބަޔަކު ހައިރާން ވެއްޖެއެވެ.\nމި ދުވަސްވަރު ގުރައިދޫގައި ޗުއްޓީ ހޭދަކުރަމުންދާ ސުނީ އަންނަނީ ރަށުގެ އާދަކާދަތައް އޭނާގެ ސޯޝަލް މީޑިއާ މެދުވެރިކޮށް ފޭނުންނަށް ހިއްސާކުރަމުންނެވެ.\nހޭޝް ޓެގް އެއްގައި އައިލެންޑް ލައިފް ޖެހުމަށްފަހު ސުނީ ވަނީ ހެޔޮވަރުގެ ކަނޑު މަހެއް ކަނޑަމުން ދިޔަ ވީޑިއޯއެއް ހިއްސާކޮށްފައެވެ. ފަރިތަމަ ކަމާއެކު މަހުގެ ކަރު ނަގައި ހަންދަމައި އަދި ފެންވަރުގައި މަސް ކޮށާފައިވާ ވީޑިއޯ ކްލިޕްތައްވެސް ހިއްސާކޮށްފައި ވެއެވެ.\nސުނީ މަސްކަނޑަނީ.. ފޮޓޯ/ އިންސްޓަގްރާމް\nސުނީގެ އެ ޕޯސްޓަށް ގިނަ ބަޔަކު އަންނަނީ ކޮމެންޓު ކުރަމުންނެވެ. އަދި މަސްކަނޑަން ފަރިތަކަމަށް ބުނެ ސުނީ އަކީ ކޮންމެ ކަމަކަށް ގަދަ މީހެއް ކަމަށް ބުނެ، ފޭނުން އަންނަނީ ހިތްވަރު ދެމުންނެވެ.\nސުނީގެ މި ހުނަރުން ގިނަ ބަޔަކު ހައިރާންކޮށްލިއިރު ސުނީ އަންނަނީ ނެށުމުގެ އިތުރުން ވަރަށް ގިނަ ހުނަރު ދައްކަމުންނެވެ. މިހާރުވެސް އޭނާ އަންނަނީ ސުނީ ސްޕެޝަލް ޕްރޮޑަކްޓްސްގެ ދަށުން އަމިއްލަ ގިނަ އުފެއްދުންތަކެއް އުފައްދައި ވިއްކަމުންނެވެ.\nއަބަދުވެސް އުފަން ރަށަށާއި އާއިލާ އާ ގާތްގުޅުމެއް ބާއްވާ މި ފަންނާނު ރަށަށް ދިޔުމާއެކު ގިނައިން ފެންނާނީ އަބަދުވެސް އާއިލާ އާއެކު ކޮންމެވެސް މަސައްކަތެއްގައި ޝާމިލުވާ މަންޒަރެވެ. އޭނާ އަބަދުވެސް ރަށްފުށުގައި ކުރާ މަސައްކަތްތައް ފޭނުންނަށް ހިއްސާކުރާނެ އެވެ.\nގުރައިދޫއަށް ދިޔުމުން ސުނީއަށް ވަނީ، މިފަހުން އޭނާ އަށް ލިބުނު އޭޝިއާ އައުޓްސްޓޭންޑިން ވުމެން އެޗީވްމަންޓު އެވޯޑުގެ އުފާ ފާޅުކޮށް ކުޑަ ގޮތަކަށް އެކަން ފާހަގަވެސް ކޮށްފައެވެ.


Pranab avaaharavumakee mulhi sarahahdhah libunu gehlumeh\nޕްރާނަބް އަވާހަރަވުމަކީ މުޅި ސަރަހައްދަށް ލިބުނު ގެއްލުމެއް\nއިންޑިއާގެ 13 ވަނަ ރައީސް ޕްރަނާބް މުކަރުޖީ. -- ފޮޓޯ: ޑީއެންއޭއިންޑިއާ\nއިންޑިއާގެ ކުރީގެ ރައީސް ޕްރަނާބް މުކަރުޖީ އަވަހާރަވުމަކީ އިންޑިއާގެ އިތުރުން މުޅި ދެކުނު އޭޝިއާ ސަރަހައްދަށް ލިބިގެންދިއަ ފޫނުބެއްދޭވަރުގެ ގެއްލުމެއްކަމަށް ރައީސް އިބްރާހިމް މުހައްމަދު ސޯލިހު މިއަދު ވިދާޅުވެއްޖެ އެވެ.\nމުކަރުޖީ އަވަހާރަވީ އުމުރުފުޅުން 84 އަހަރުގައެވެ. އަވަހާރަވީއިރު ގެންދެވީ ކޮވިޑްގެ އާލާސްކަންފުޅަށް ހޮސްޕިޓަލްގައި ފަރުވާ ހޯއްދަވަމުންނެވެ. އެމަނިކުފާނު ފަރުވާ ހޯއްދަވަމުން ގެންދެވީ އަސްކަރީ ހޮސްޕިޓަލެއްގައެވެ.\nއެކަމާ ގުޅިގެން ރައީސް ސޯލިހު ކުރެއްވި ޓުވީޓެއްގައި ވިދާޅުވީ ޕްރަނާބް މުކަރްޖީ އަވަހާރަވުމާ ގުޅިގެން އެމަނިކުފާނުގެ އާއިލާއަށާއި އިންޑިއާގެ ރައްޔިތުންނަށް ތައުޒިޔާ ފޮނުއްވާ ކަމަށެވެ.\nއަދި ޕްރަނާބް މުކަރްޖީއަކީ ރައްޔިތުންނަށް ހިދުމަތް ކުރެއްވި ވަރަށް ގާބިލު ވެރިއެއް ކަމަށާއި އަދި އެމަނިކުފާނު އަވަހާރަވުމަކީ އިންޑިއާގެ އިތުރުން މުޅި ދެކުނު އޭޝިއާއަށް ވެސް ލިބުނު ފޫނުބެއްދޭ ވަރުގެ ގެއްލުމެއް ކަމަށެވެ.\nމުކަރުޖީއަކީ އިންޑިއާގެ 13 ވަނަ ރައީސެވެ.


SunOnline: Miee leadership ge fail vumeh, kamaku dhurakah nudhaanan: Raees Nasheed\nމިއީ ލީޑަޝިޕްގެ ފެއިލްވުމެއް، އެކަމަކު ދުރަކަށް ނުދާނަން: ރައީސް ނަޝީދު\nޝަފްނާ ހުސައިން 11 Apr 2021, 16:42\nއެމްޑީޕީގެ ރައީސް، ރައީސް މުހައްމަދު ނަޝީދު މިއަދުގެ ޕްރެސްގައި ވާހަކަ ދައްކަވަނީ -- ސަން ފޮޓޯ/ ފަޔާޒް މޫސާ\nލޯކަލް ކައުންސިލްތަކުގެ އިންތިހާބުގައި މާލެ ސިޓީ އިން އެމްޑީޕީއަށް ލިބުނު ބޮޑު ނާކާމިޔާބީ އަކީ ޕާޓީގެ ލީޑަޝިޕްގެ ފެއިލްވުމެއް ކަމަށް، އެ ޕާޓީގެ ރައީސް، ރައީސް މުހައްމަދު ނަޝީދު ވިދާޅުވެއްޖެ އެވެ.\nމިއަދު ބޭއްވި ނޫސްވެރިންގެ ބައްދަލުވުމުގައި ނޫސްވެރިޔަކު ވަނީ ކައުންސިލް އިންތިހާބަށް އެމްޑީޕީން މާލޭގައި ބޮޑެތި ކެމްޕޭނު ހަރަކާތްތައް ކުރިއަށް ގެންދިޔަ ނަމަވެސް، މާލެއިން ބޮޑު ނާކާމިޔާބީއެއް ލިބުނީ އެމްޑީޕީގެ ލީޑަޝިޕް ފެއިލްވުމުންތޯ ސުވާލުކޮށްފަ އެވެ.\n"އާދެ،" ނަޝީދު ވިދާޅުވި އެވެ.\nނަމަވެސް އިތުރު ވާހަކަފުޅެއް ނުދައްކަވަ އެވެ.\nއެއީ ލީޑަޝިޕްގެ ފެއިލްވުމެއް ކަމަށް ރައީސް ނަޝީދު ވިދާޅުވުމުން، ނޫސްވެރިޔާ ވަނީ އެކަމުގެ ޒިންމާ ނަންގަވާނަންތޯ ސުވާލު ކޮށްފަ އެވެ. އެ ސުވާލަށް ޖަވާބު ދެއްވަމުން ނަޝީދު ވިދާޅުވީ މާލެއިން ލިބުނު ނާކާމިޔާބާ މެދު އެމްޑީޕީން ވިސްނާނެ ކަމަށެވެ. އަދި ދެން ކުރަން ޖެހޭ ކަންކަން ވެސް އެމްޑީޕީން ކުރާނެ ކަމަށެވެ.\n"ދެން އެމްޑީޕީގެ ލީޑާޝިޕް ތިޔަ ވިދާޅުވަނީ އަޅުގަނޑަށްތޯ، ރައީސުލްޖުމްހޫރިއްޔާއަށް ތޯ، ނައިބު ރައީސަށްތޯ، ޗެއާ ޕާސަން އަށް ތޯ. އަޅުގަނޑުމެން އެންމެން ވެސް މިކަމާ ޒިންމާ ވާން ޖެހޭނެ. އަޅުގަނޑުމެން އެންމެންގެ އިހުމާލުން މި ޕާޓީގައި ނާކާމިޔާބީއެއް ވިއްޔާ ވާނީ، ކާމިޔާބެއް ވިއްޔާ ވާނީ އަޅުގަނޑުމެން އެންމެން އެކަމާ އުޅެގެން،" އެމަނިކުފާނު ވިދާޅުވި އެވެ.\nއިންތިހާބުތަކުން ނާކާމިޔާބުވުމުން، ދުނިޔޭގެ ބައެއް ގައުމުތަކުގައި ޕާޓީތަކުގެ ވެރިން، ޕާޓީން ދުރަށް ޖެހޭކަން ފާހަގަކޮށް، އެމަނިކުފާނުގެ އެފަދަ ވިސްނުންފުޅެއް ހުރިތޯ އެހެން ނޫސްވެރިޔަކު މިއަދު ސުވާލު ކުރި އެވެ.\n"ގަސްތެއް ނުކުރަން [އިސްތިއުފާ ދޭކަށް] އެއްގޮތަށް ވެސް،" އެމަނިކުފާނު ވިދާޅުވި އެވެ.\nނަޝީދު ވިދާޅުވީ ލޯކަލް ކައުންސިލް އިންތިހާބަކުން ނާކާމިޔާބުވެެގެން ދުނިޔޭގެ ލީޑަރަކު ޕާޓީ ދޫކުރެއްވިކަން އެނގިވަޑައިނުގަންނަވާ ކަމަށެވެ.\n"މި ލީޑަރުވަތްކެއް ނުވާނެ. ނުވެސް ދާނެ އެއްވެސް ތަނަކަށް،" އެމަނިކުފާނު ވިދާޅުވި އެވެ.\nރައީސް ނަޝީދު ވިދާޅުވީ، އިންތިހާބަކުން ނާކާމިޔާބުވާ ރޭ ވަރަށް ބައިވަރު އިނގިލިތައް އަމާޒުވާނެ ކަމަށެވެ. ނަމަވެސް އުންމީދުކުރި ކާމިޔާބީ ނުލިބުނު ސަބަބާ ގުޅޭ ގޮތުން މަޑުމަތިިރިކަމާ އެކު ވިސްނަން ޖެހޭނެ ކަމަށެވެ. އަދި ނަތީޖާ އެގޮތަށް ނުކުތީ ސަރުކާރުގެ ކޮން ސިޔާސަތެއް ކޮން ގޮތަކަށް އޮތުމުންތޯ، ނުވަތަ ކޮން ކަމެއް ދިމާވެގެންތޯ އަދި ނުބައްލަވާ ކަމަށެވެ.\nއިންތިހާބަކަށް ފަހު ފުރަތަމަ ކުރަން ޖެހޭނެ ކަމަކީ ބަލި ގަބޫލުކުރުން ނުވަތަ ކާމިޔާބީ އިއުލާނުކުރުން ކަމަށް ނަޝީދު ވިދާޅުވި އެވެ.\n"އެހެންވީމާ އަޅުގަނޑުމެން މިހާރު މި ކުރާ ކަމަކީ މުޅި ރާއްޖޭގެ އިންތިހާބު އަޅުގަނޑުމެންނަށް ކާމިޔާބު ވެއްޖެކަމާއި އެހެން ނަމަވެސް މާލޭގެ އިންތިހާބު އަޅުގަނޑުމެން ބަލިވެއްޖެ ކަމަށް ގަބޫލުކުރުން. އެއަށް ފަހު އަޅުގަނޑުމެންނަށް ދެވޭނީ އޭގެ ސަބަބުތައް އޮޅުންފިލުވަން،" އެމްޑީޕީގެ ރައީސް ނަޝީދު ވިދާޅުވި އެވެ.\nނަޝީދު މިއަދު ވިދާޅުވީ އެމްޑީޕީއަށް މާލެ ސިޓީ ކައުންސިލް ގެއްލުނީ އެންޓިކެމްޕެއިން ކޮށްގެން ކަމަށް ގަބޫލުނުކުރައްވާ ކަމަށެވެ.\n"ރަނގަޅަށް [އެންޓި ކެމްޕޭން] ނުކުރެވުނީމާ ކަމަށް ގަބޫލުކުރަނީ. އެންޓިކެމްޕެއިން،" އެމަނިކުފާނު ވިދާޅުވި އެވެ.\nނަމަވެސް އެމްޑީޕީއަށް އެންޓި ކެމްޕެއިން ކުރަން ނުކެރޭ ކަމަށާއި ދޭތެރެއަކުން އެއްޗެއް ބުނުމަށް ފަހު ވެސް އޭގެ އަސްލު "ފުންމިނަށް" ނުދެވޭ ކަމަށް ވިދާޅުވި އެވެ. އެމަނިކުފާނު ވިދާޅުވީ ރަނގަޅަށް އެންޓި ކެމްޕެއިން ކުރެވުނު ނަމަ އޭގެ ނަތީޖާ ފެނުނީސް ކަމަށެވެ.


SunOnline: Dheebaajaa ge 174 million Alhan ge law firm ah!\nދީބާޖާއަށް ދޭ ފައިސާއިން 174 މިލިއަން އަލްހާންގެ ލޯ ފާމްއަށް\nނަޖާހު މަސްއޫދު 09 May 2019, 11:18\nމާލެ، 16 މާޗު 2019 - އަލްހާން ފަހުމީގެ ކެމްޕޭން ހަރަކާތެއްގެ ތެރެއިން -- ސަން ފޮޓޯ/ އަހުމަދު އަވްޝަން އިލްޔާސް\nދީބާޖާ މައްސަލައިގައި ދައުލަތުން އެ ކުންފުންޏަށް ދޭން ހުކުމް ކުރި 348 މިލިއަން ރުފިޔާގެ ތެރެއިން 174 މިލިއަން ރުފިޔާ އަލްހާން ފަހުމީގެ ހިއްސާ އޮންނަ ލޯ ފާމް "ކިންްގްސް އެޓާރނީސް އެންޑް ކޮންސަލްޓަންޓްސް" ދޭން ޖެހޭކަން ހާމަވެއްޖެ އެވެ.\nކުރީގެ ރައީސް މުހައްމަދު ނަޝީދުގެ ވެރިކަމުގައި އުތުރު ޕްރޮވިންސްގެ ދަތުރުފަތުރުގެ ހިދުމަތް ދިނުމަށް ދީބާޖާ އިންވެސްޓްމަންޓް ޕްރައިވެޓް ލިމިޓެޑާ އެކު ހެދި އެއްބަސްވުން އުވާލުމުން، އެ ކުންފުންޏަށް ލިބުނު ގެއްލުމުގެ ބަދަލުގެ ގޮތުގައި 348.10 ދޭން، 2014 ވަނަ އަހަރުގެ ތެރޭގައި ސިވިލް ކޯޓުން ވަނީ ހުކުމްކޮށްފަ އެވެ.\nއެ ހުކުމް ހައިކޯޓުގައި އިސްތިއުނާފް ކުރުމުން އެ ކޯޓުން ވަނީ އެ ހުކުމް ބާތިލުކޮށްފަ އެވެ. ނަމަވެސް، ހައިކޯޓުން ކުރި ހުކުމް ފަހުން ސުޕްރީމް ކޯޓުން ވަނީ ބާތިލުކޮށްފަ އެވެ.\nދީބާޖާގެ މައްސަލަ ސުޕްރީމް ކޯޓުގައި އިސްތިއުނާފު ކުރަން ހަވާލު ކުރީ "ކިންްގްސް އެޓާރނީސް އެންޑް ކޮންސަލްޓަންޓްސް" ލޯ ފާމްއާ އެވެ. ދީބާޖާ އާއި އެ ލޯ ފާމްއާ ދެމެދު ހެދި އެއްބަސްވުން މިހާރު ވަނީ މީސް މީޑިއާގައި އާންމުވެފަ އެވެ.\nއެ އެއްބަސްވުމުގައި ބުނެފައި ވަނީ ސުޕްރީމް ކޯޓުގައި އިސްތިއުނާފު މައްސަލަ ކާމިޔާބު ވެއްޖެ ނަމަ، ދީބާޖާއަށް ލިބޭ 348 މިލިއަން ރުފިޔާގެ 50 ޕަސެންޓު ކަމަށްވާ 174 މިލިއަން ރުފިޔާ ކިންްގްސް އެޓާރނީސް އެންޑް ކޮންސަލްޓަންޓްސް އަށް ދޭން ޖެހޭނެ ކަމަށެވެ. އަދި އިތުރަށް ލިބޭ ކޮންމެ ފައިސާއެއްގެ 50 ޕަސަންޓު ވެސް އެ ލޯ ފާމަށް ދޭންޖެހޭނެކަމަށް އެގްރިމަންޓްގައިވެ އެވެ.\nއެ އެއްބަސްވުމުގެ ސައްހަކަން އަލްހާން ވަނީ "ސަން"އަށް ކަށަވަރުކޮށްދެއްވައިފަ އެވެ.\nރައީސް ނަޝީދުގެ ވެރިކަމުގައި އުތުރު ޕްރޮވިންސްގެ ފެރީގެ ހިދުމަތް ދިނުމަށް ދީބާޖާއާއެކު ސޮއިކޮށްފައިވަނީ 2010 ވަނަ އަހަރު އެވެ. އެ އެއްބަސްވުން ބާތިލު ކުރީ 2013 ވަނަ އަހަރު ރައީސް ވަހީދުގެ ވެރިކަމުގަ އެވެ.\nއެ އެއްބަަސްވުން އުވާލި މައްސަލައިގައި ދީބާޖާއިން ސިވިލް ކޯޓުގައި ދައުވާ ކުރީ ބަދަލުގެ ގޮތުގައި 2.4 ބިލިއަން ރުފިޔާ ހޯދުމަށެވެ.\nއެ މައްސަލަ ދީބާޖާއާ އެއްކޮޅަށް ނިމުނު އިރު، ވަހީދުގެ ސަރުކާރުން އެ މައްސަލަ އިސްތިއުނާފެއް ނުކުރެ އެވެ. ދައުލަތުން އެ މައްސަލަ ހައިކޯޓުގައި އިސްތިއުނާފު ކުރީ ރައީސް ޔާމީންގެ ވެރިކަމުގެ ތެރޭގަ އެވެ.\nހައިކޯޓުގައި އެ މައްސަލަ އިސްތިއުނާފު ކުރުމުން، އެ ކޯޓުގައި އެ މައްސަލަ މައުޟޫއީ ގޮތުން ބަލައި އެ ކޯޓުން ވަނީ ސިވިލް ކޯޓުގެ ހުކުމް ބާތިލު ކަމަށް ނިންމާފަ އެވެ. ނަމަވެސް، ހައިކޯޓުގެ ހުކުމް ސުޕްރީމް ކޯޓުގައި އިސްތިއުނާފު ކުރުމުން، އެ ކޯޓުން ހައިކޯޓުގެ ހުކުމް ބާތިލު ކުރީ، ހައިކޯޓުގައި އެ މައްސަލަ އިސްތިއުނާފު ކުރީ އިސްތިއުނާފު ކުރަން އޮންނަ މުއްދަތު ހަމަވި ފަހުން ކަމަށް ބުނެ އެވެ.\nސުޕްރީމް ކޯޓަށް މަހާޒް އައްޔަން ކުރުމަށް ހުށަހަޅުއްވައިފި\nޝުޖޫނާއި އަޒްމިރަލްދާ ސުޕްރީމް ކޯޓަށް އައްޔަނުކޮށްފި\nއަޒްމިރަލްޑާ، ޝުޖޫންއަށް މަޖިލީހުގެ ރުހުން ދީފި


The Weekend in Beirut ah 300,000 dollar | Mihaaru\nލައިފްސްޓައިލް / ލުބުނާން\n15 އޯގަސްޓް 2020 - 08:12\nމި މަހުގެ ކުރީކޮޅު ލުބުނާންގެ ބޭރޫތުގައި ހިނގި ގޮވުމުގެ ނުރައްކާތެރި ހާދިސާގައި ލިބުނު ގެއްލުންތަކުން އަރައިގަތުމަށް އެހީވުމުގެ ގޮތުން ކެނެޑާގެ މަޝްހޫރު ލަވަކިޔުންތެރިޔާ ދި ވީކެންޑް 300،000 ޑޮލަރު ހަދިޔާކޮށްފި އެވެ.\nތިރީސް އަހަރުގެ ލަވަކިޔުންތެރިޔާ ބުދަ ދުވަހު ފައިސާ ހަދިޔާކޮށްފައި ވަނީ ގްލޯބަލް އެއިޑް ފޯ ލެބަންއަށެވެ. މި އެހީގެ ވާހަކަ ވީކެންޑްގެ މެނޭޖަރު ވަސީމް (ސަލް) ސްލައިބީ ވަނީ އިންސްޓަގްރާމްގައި ވެސް ހިއްސާކޮށްފަ އެވެ. ވީކެންޑަކީ އަބަދު ވެސް ބޮޑެތި ކަންކަމާ ގުޅިގެން ފައިސާގެ އެހީދޭ ފަންނާނެކެވެ.\nކޮރޯނާވައިރަހާ ދެކޮޅަށް ކުރާ މަސައްކަތްތަކަށް އެހީވުމުގެ ގޮތުން ޓޮރޮންޓޯގެ ދެ ޖަމާއަތަކަށް ވެސް އެއް މިލިއަން ޑޮލަރު ހަދިޔާކޮށްފައިވެ އެވެ. އެގޮތުން މިއުޒިކް ކެއާޒް އަށް 50،000 ޑޮލަރު އަދި ސްކަބޮރޯ ހެލްތު ނެޓްވޯކަށް 50،000 ޑޮލަރު ހަދިޔާކުރި އެވެ.\nމީގެ އިތުރުން ކަޅު ނަސްލުގެ މީހުންގެ ހައްގުގައި އެމެރިކާގައި ކުރަމުން އަންނަ މަސައްކަތްތަކަށް އެހީވުމުގެ ގޮތުން ޖޫން މަހު ބްލެކް ލިވްސް މެޓާ ގްލޯބަލް ނެޓްވޯކާއި ކޮލިން ކެޕާނިކް ނޯ ޔޯ ރައިޓްސް ކޭމްޕް ލީގަލް ޑިފެންސް އިނިޝިއޭޓިވަށް 500،000 ޑޮލަރު އަދި ނެޝަނަލް ބެއިލް އައުޓަށް 100،000 ޑޮލަރު ހަދިޔާކޮށްފައިވެ އެވެ.\nބޭރޫތުގައި ގޮވުމުގެ ހާދިސާގައި ލިބުނު ގެއްލުންތަކަށް އެހީވާން ހޮލީވުޑްގެ މަޝްހޫރު އެކްޓަރު ޖޯޖް ކްލޫނީ އާއި އަންހެނުން އަމާލް ކްލޫނީ ވެސް މިދިޔަ ހަފުތާގައި ތިން ޖަމާއަތަކަށް 100،000 ޑޮލަރު ހަދިޔާކޮށްފައިވެ އެވެ.\nGeorge Clooneyge faraathun Beirutah 100,000 dollaruge ehee eh\nގަސްކާނާގެ ގޮތުގައި ބޭނުންކުރާ ކެމިކަލްގެ ބާވަތެއް ރައްކާކޮށްފައިވާ ގުދަންތަކެއްގައި މި މަހުގެ4ވަނަ ދުވަހު ގޮވި ހާދިސާގައި 200 އަށް ވުރެ ގިނަ މީހުން މަރުވެ، 6000 އެއްހާ މީހުން ޒަހަމްވި އެވެ. އަދި އެ ހާދިސާއާ ގުޅިގެން 300،000 އެއްހާ މީހުންގެ ގެދޮރު ގެއްލި މަގުމަތިވެފައިވެ އެވެ.\nލުބުނާން ބޭރޫތު ޗެރިޓީ ކެނެޑާ


UK ge netwok thakun Huawei beyrukuran7aharu nagaaane | Mihaaru\nޓެކްނޮލޮޖީ / އިގިރޭސިވިލާތް\nއިނގިރޭސިވިލާތުގެ މޮބައިލް ނެޓްވޯކްތަކުން ވާވޭ ބޭރުކުރަން7އަހަރު ނަގާނެ\nއިނގިރޭސިވިލާތުގެ މުވާސަލާތީ ކުންފުނިތަކުގައި ބޭނުންކުރެވޭ ވާވޭ އާލާތްތައް ހުއްޓާލައި އެހެން ގޮތެއް ވިސްނަން ވަނީ ޖެހިފައި\n12 ޖުލައި 2020 - 08:08\nއިނގިރޭސިވިލާތުގައި މުއާސަލާތީ ޚިދުމަތް ދޭ ކުންފުނިތަކުން، ޗައިނާގެ "ވާވޭ ޓެޖްނޮލޮޖީޒް"އާ ގުުޅުމެއް އޮތް ނަމަ، އެ ގުޅުން ކަނޑާލަން ވަނީ ޖެހިފަ އެވެ. ވާވޭ އިން އުފައްދާ މުއާސަލާތީ އާލާތްތައް ބޭނުންކުރުން މުޅިން ހުއްޓާލަން ވަނީ ޖެހިފަ އެވެ. މިއީ މިހާރުން މިހާރަށް ކުރެވެން އޮތް ކަމެއް ނަމަ ކުރަންވީ އެވެ. މި ނޫން ގޮތެއް ނެތެވެ.\nބްރިޓިޝް ޓެލެކްމޮ އަދި ވޮޑަފޯން އިން ބުނާ ގޮތުގައި، އެ މީހުންގެ ނެޓްވޯކްތަކުގައި ބޭނުންކުރެވޭ ވާވޭ އާލާތްތައް ބޭނުންނުކޮށް އަދި ފަރުޖެއްސޭކަށް ނެތެވެ. އެ ނޫން އާލާތްތަކަކަށް ބަދަލުވާން ކިތަންމެ އަވަހެއް ކުރި ނަމަވެސް، ތިން އަހަރަށް ވުރެ ކުރިން، ކަމެއް ކުރިހެން ވެސް ހީނުވާނެ އެވެ.\nޗައިނާ އަށް ދަތިކުރަން އެމެރިކާ އިސްވެ އޮވެ ކުރާ މަސައްކަތްތަކުގައި، އިނގިރޭސިވިލާތް ބައިވެރިވާން ވަނީ ޖެހިފަ އެވެ. މުއާސަލާތީ ޚިދުމަތް ދޭން ބޭނުންކުރާ ވާވޭ އާލާތްތަކުގެ ބަދަލުގައި ބޭނުންކުރާނެ އާލާތްތަކެއް ހޯދަން ވެސް ވަނީ ޖެހިފަ އެވެ. މުއާސަލާތީ ޚިދުމަތްދޭ ކުންފުނިތަކަށް ސަރުކާރުން އަންގާފައި ވަނީ ވީ އެންމެ އަވަހަކަށް މިކަން ކުރުމަށެވެ. ނަމަވެސް، ކުންފުނިތަކުން ބުނަނީ އަވަސްކުރަން ހަދައިގެން މުއާސަލާތީ ޚިދުމަތްތަކަށް ބުރޫއަރާނެ ކަމަށެވެ. ތިން އަހަރު އަދި ފަސް އަހަރުން ވެސް މަސައްކަތްތައް ނުނިންމޭނެ ކަމަށެވެ.\nއިނގިރޭސިވިލާތުން ވާވޭ ބޭރުކުރަން އެންމެ އެކަށީގެންވާ މުއްދަތަކީ ހަތް އަހަރު ކަމަށް މުވާސަލާތީ ކުންފުނިތަކުން ބުނެ އެވެ. މިއީ ކުރަން އޮތް ވަރަށް ބޮޑު ޚަރަދަކަށް ވެފައި، މުވާސަލާތީ ގުޅުން ދަމަހައްޓަމުން މިކަން ކުރުން އުނދަގޫ މަސައްކަތަކަށް ވާނެ ކަމަށް ވެސް ކުންފުނިތަކުން ބުނެ އެވެ. އަދި ދުނިޔެ 5ޖީ އަށް ބަދަލުވެގެން އަންނަ ދަނޑިވަޅުގައި، ވާވޭ ބޭރުކުރަން ހަދައިގެން، އިނގިރޭސިވިލާތް އޮންނާނީ ވަރަށް ފަހަތުގައި ކަމަށް ވެސް ކުންފުނިތަކުން ބުނެ އެވެ.\nއިގިރޭސިވިލާތް ޓެލެކޮމިއުނިކޭޝަން މޯބައިލް ނެޓްވޯކް ކޮމިޔުނިކޭޝަން ވާވޭ


Adu ahan Beynun Nuvaakamah Vedhaane | Fenvaru Online\nއަޑު އަހަން ބޭނުން ނުވަނީ ކަމުގައި ވެދާނެ\n08:45 -6ޖޫން 2020 -0ކޮމެންޓް\nމީގެ އެތައް ދުވަހެއް ކުރިއެވެ. އެއީ އަބަދުވެސް ބަރާބަރަށް މިސްކިތަށް ޖަމާޢަތަސް ނަމާދަށް އަންނަ މީހެކެވެ. އެންމެ ކުރިން ފެށިގެންވެސް އެމީހާ ބަރާބަރަށް މިސްކިތުގައި ނަމާދުގެ ޖަމާޢަތުގައި ބައިވެރިވަމުންދިޔަ އެވެ. ވީނުވީއެއް ނޭންގި ކުއްލިއަކަށް އެމީހާ ޖަމާއަތުން ގެއްލިއްޖެ އެވެ. މިސްކިތަށް އައުން މުޅިން ހުއްޓިއްޖެއެވެ.\nމިކަން އެ މިސްކިތުގެ އިމާމަށް ފާހަގަކުރެވުނުތާ ދުވަސްކޮޅެއް ވެއްޖެ އެވެ. މެދުނުކެނޑި ބަރާބަރަށް މިސްކިތަށް ޙާޟިރުވަމުން ދިޔަ އެމީހާ ކުއްލިއަކަށް މިސްކިތުން ނުފެންނާތީ މިކަމުގެ ހަޤީޤަތް ބެލުމަށް އޭނާއަށް ޒިޔާރަތް ކުރުމަށް އެ މިސްކިތުގެ އިމާމް ނިންމި އެވެ.\nއެއް ރެއެއްގެ އިރާކޮޅުގެ ވަގުތެވެ. އެރެޔަކީ އާދައިގެ ރޭތަކަށްވުރެ ފިނި ރެޔެކެވެ. އިމާމަށް އެމީހާގެ ގެއާއި ހަމައަށް ދެވުނުއިރު އޭނޭ އޭނާގެ ގޭގައި އެކަނިވެރިކަމާއި ހަމަހިމޭން ކަމާއިއެކު އަލިފާންގަނޑެއް ރޯކޮށްގެން އޭގެ އެހީގައި ހީފިލުވަމުން ދިޔައެވެ.\nއިމާމް އޭނާގެ ގޭގެ ދޮރުމަށްޗަށް ހުއްޓި ސަލާމް ގޮވައިލިއެވެ. އޭނާ ސަލާމުގެ ޖަވާބުދިނުމަށް ފަހު އިމާމް ގޭތެރެއަށް ވައްދައި އިށީނުމަށް ގޮނޑިއެއް ދެއްކިއެވެ.\nއިމާމް އެތެރެއަށް ވަނުމަށްފަހު ގޮނޑީގައި އިށީންދެ ހަމަޖެހިލި އެވެ. ނަމަވެސް ދެމީހުންކުރެ އެކަކުވެސް ބަހެއް ނުބުނެ އެވެ. ކުރިމަތީގައި ރޯވެ އަނދަމުން ދިޔަ އަލިފާނުގެ ހޫނާއި އަލިކަމުން ދެމީހުން ވެސް ހަމަޖެހުން ހޯދަމުންދިޔަ އެވެ.\nއިމާމް އިރުކޮޅަކު މިހެން އިނުމަށްފަހު ރޯކޮށްފައިވާ އަލިފާނުގެ ތެރެއިން ރަނގަޅަށް ރޯވެ އަނދަމުން ދިޔަ ދަރުގަނޑެއް ނަގައި ވަކިން ދުރުގައި ބޭއްވި އެވެ. އެއަށް ފަހު އެނބުރި އައިސް އަނެއްކާވެސް ކުރިން އިމާމް އިން ގޮނޑީގައި އިށީނެވެ. އެއްވެސް ބަހެއް ބުނުމެއް ނެތިއެވެ.\nއެމީހާ އިމާމްގެ މި ހަރަކާތްތައް ފަރުވާތެރިކަމާއިއެކު ބަލަމުން ދިޔައެވެ. ކުޑައިރުކޮޅެއްގެ ތެރޭގައި އަލިފާންގަނޑާއި ދުރުގައި ވަކިން އިމާމް ބޭއްވި ދަރުގަނޑުގައި ރޯވެފައިވާ އަލިފާންގަނޑު ނިވި އޭގެ އަލިކަން މުޅިން ގެއްލިގެން ހިނގައްޖެ އެވެ. މިހާރު އެ ދަރުގަނޑުގެ އެއްވެސް ބޭނުމެއް ނެތްފަދަ އެވެ.\nމި ދެމީހުންގެ ދެމެދުގައި އެންމެ ފުރަތަމަ ދެމީހުން ބައްދަލުވިއިރު ކުރެވުނު ސަލާމް މެނުވީ އިތުރު އެއްވެސް ވާހަކައެއް ނުދެކެވެއެވެ.\nއިމާމް އިރުކޮޅަކު މަޑުކޮށްލުމަށްފަހު އޭނާގެ އަތުގައި އޮތް ގަޑިޔަށް ބަލައިލި އެވެ. އަދި އެނާ އެނބުރި ދާންޖެހޭ ވަގުތު އަތުވެއްޖެކަމުގައި ދެކި ގޮނޑިން ތެދުވި އެވެ. އެއަށް ފަހު އެތަނުގައި ރޯކޮށްފައިވާ އަލިފާންގަނޑުގެ ތެރެއިން އިމާމް ކުރިން ނަގައި ވަކިން ދުރުގައި ބޭއްވި ދަރުގަނޑު ނެގި އެވެ. އަނެއްކާވެސް އެ ދަރުގަނޑު އަލިފާންގަނޑުގެ ތެރެއަށް ލިއެވެ. އަލިފާންގަނޑުގެ ތެރެއަށް އެއްލުމުން އިސާ ހިތަކު އެދަރުގަނޑުގައި ރޯވެ އަލިފާންގަނޑުގެ ހޫނުކަމާއި އަލިކަން އެދަރުގަނޑުގައި ހިފައިފި އެވެ.\nއަދި އެ އަލިފާންގަނޑަށް ދިރުން ލިބިގެން ދިޔައެވެ. އިމާމް ބޭރަށް ނުކުތުމަށްޓަކައި ދޮރާ ދިމާއަށް ހިނގައިގަތެވެ. އެވަގުތު އެމީހާ އޭނާގެ ކޯތާފަތް ކަރުނައިން ތެމިފައިވާ ޙާލު އިމާމްގެ ގާތަށްގޮސް ދެންނެވި އެވެ.\n"އޭ އިމާމް އެވެ. ތިބާގެ ތިޔަ ޒިޔާރަތަށް އަހުރެން ޝުކުރުވެރި ވަމެވެ. އަދި ޚާއްޞަކޮށް ތިޔަދެއްވި އަލިފާނުގެ ހިމޭން ދަރުސަށްޓަކައި ވަރަށްބޮޑަށް ޝުކުރުވެރި ވަމެވެ. އިރާދަ ކުރެއްވިއްޔާ މާދަމާގެ ފަތިސްނަމާދުން ފެށިގެން އަހަރެން އަނެއްކާވެސް ނަމާދުގެ ޖަމާއަތުގައި ބައިވެރިވުމަށް މިސްކިތައް ދާނަމެވެ."\nއަޅުގަނޑުމެން މިއަދު ދިރިއުޅެމުންމިދާ ދުނިޔޭގައި ގިނަމީހުން އެބައިމީހުންގެ މެސެޖު ރައްދުކުރުމަށްޓަކައި ގިނަ ބަސްތަކެއް ބޭނުންކުރެ އެވެ. މި ބަސްތަކުގެ އަޑު ގިނަބަޔަކު ކަނުލައި ފަރުވާތެރިކަމާއި އެކު ނާހަ އެވެ. އަޑު އަހަން ބޭނުން ނުވަނީ ކަމުގައިވެސް ވެދާނެ އެވެ. އެބައިމީހުންގެ ވިސްނުމާއި ފިކުރު އެއަށްވުރެބޮޑަށް ތަފާތު އެހެނިހެން ކަންތައްތަކުގެ މައްޗަށް ހަރަކާތްތެރިވެ އެވެ. ވީއިރު މިފަދަ ހަމަހިމޭން ދަރުސަކުން ޚާޞިލްކުރެވޭ ފިލާވަޅު މާފުރިހަމަ އެވެ.\nއިބުރަތްތެރި ވާހަކަދަރުސްދީނީ ވާހަ\nއުޑު އުނގަށް ލައިދިނަސް، ހަނދު ކޮބައިތޯ ސުވާލު ކުރާނެ\nއިމާންތެރިކަމާއި އަފޫކުރުމުގެ މަންޒަރު ގެނެސްދެވުނީތީ މަޢާފަށްއެދެން؟؟؟\nމުތެއް މުތަކަށް ހަދަނީ އިތާ ނޫންތޯއެވެ؟ 7


SunOnline: China gai hin'gi fenboduvumuge kaarisaa aaeku aanmunge ethah kanboduvumeh\nޗައިނާގައި ހިނގި ފެންބޮޑުވުމުގެ ކާރިސާއާއެކު އާންމުންގެ އެތައް ކަންބޮޑުވުމެއް\nޢަބްދުﷲ މާއިން މުޙައްމަދު 22 Jul 2021, 17:46\nފެންބޮޑުވުމުގެ ސަބަބުން ޗައިނާގެ ހެނަން ޕްރޮވިންސްގައި ބްރިޖަކަށް ގެއްލުންވެފައި --- ފޮޓޯ: އޭއެފްޕީ/ގެޓީ އިމޭޖަސް\nޗައިނާގައި ފެންބޮޑުވެ މަރުވި މީހުންގެ އަދަދުތައް މައްޗަށް އެރުމާއެކު އެ ގައުމުގެ ވުޒާރަތަކަށް ފާޑުކިޔުން އަމާޒުވާން ފަށައިފިއެވެ.\nޗައިނާގައި ހިނގި މި ކާރިސާގައި މަރުވި މީހުންގެ އަދަދު 33 ކުން މައްޗަށް ވަނީ އަރާފައެވެ. މިއާއެކު އެގައުމުގެ ތާއްޔާރީ ހާލަތާ މެދު ގައުމުގެ ރައްޔިތުން އަންނަނީ ސުވާލު އުފައްދަމުންނެވެ.\nޗައިނާގެ ހެނަން ޕްރޮވިންސުގެ ވެރިކަން ކުރާ ރަށް ޒެންގްޒައުއަށް މިއަދު ކުރިމަތިވި ވާރޭގެ ތޫފަނަކީ މިހާތަނަށް ރެކޯޑް ކުރެވުނު އެންމެ ބޮޑު ތޫފާނެވެ.\nމިކާރިސާގައި އެގައުމުގެ ފެން ރައްކާކުރާ ރިޒާވްތަކާއި ހޮސްޕިޓަލަކާއި މަގުތަކަށް ވަނީ އެކިވަރުގެ ގެއްލުން ލިބިފައެވެ.\nމީގެ އިތުރުން ޑެންގްފެންގް ސިޓީގައި ހުރި ފެކްޓްރީއެއްގައި އެއްޗެއް ގޮވާ ދެ ލައްކަ މީހުންވަނީ ގެއްލިފައެވެ. ހަމައެއާއެކު ތިން މިލިއަން މީހުންނަށް އެކި ގޮތްގޮތުން އެކިވަރުގެ ގެއްލުން ލިބިފައިވާ ކަމަށް ކަމާބެހޭ އިދާރާތަކުން ބުނެފައިވެއެވެ.\n"ރޭލުތައް ދަތުރުކުރުން ހުއްޓުވުމާއި ހާދިސާ ހިނގާފައިވާ ސަރަހައްދުތަކުން މީހުން ހުސްކުރުމާއި ޓްރެއިން ޝްޓޭޝަންތައް ބަަންދުކުރުން ފަދަ ކުއްލި ހާލަތުތަކަށް ރައްކާތެރިވުމުގެ ފިޔަވަޅުތައް އަޅަންޖެހޭ،" އެ ގައުމުގެ ސަރުކާރުން ބުނެފައިވެއެވެ.\nރައްޔިތުންގެ ތެރެއިން ގިނަބަޔަކު ވަނީ މޫސުމާބެހޭ ވުޒާރާއިން އިންޒާރު ދިނީ މާ ލަހުންކަމަށް ބުނެ ހިތްހަމަނުޖެހުން ފާޅުކޮށްފައެވެ.\nއެހެންނަމަވެސް މި ކާރިސާގެ ދެ ދުވަސް ކުރިން މިކަމުގެ އިންޒާރު ދީފައިވާކަމަށް އެ ގައުމުގެ އިދާރާތަކުން ވަނީ ބުނެފައެވެ.\nމި ހާދިސާއާ ގުޅިގެން ޗައިނާގެ ސަރުކާރުން ވަނީ އިތުރު ސަލާމަތީ ފިޔަވަޅުތައް ވަރުގަދަކޮށް އެމަޖެންސީ ހާލަތަކަށް ތައްޔާރުވުމަށް އަންގާފައެވެ.\nޓައިވާނުގެ އިރުމަތިން އުފެދިގެން އައި ބާރުގަދަ ތޫފާނުގެ ސަބަބުން ހަފްތާއެއް ވަންދެން މޫސުން ގޯސްވާނެކަމަށް މޫސުމާ ބެހޭ ވުޒާރާއިން ވަނީ ލަފާކޮށްފައެވެ.\nޗައިނާއަކީ އާންމުގޮތެއްގައި ފެންބޮޑުވުމުގެ ކާރިސާތައް ހިނގާ ގައުމެކެވެ. މިފަހަރު ކުރިމަތިވި މި ކާރިސާއަކީ އެ ގައުމުގެ ގިނަބަޔަކު ބުނާގޮތުގައި ފާއިތުވި 70 ވަރަކަށް އަހަރު ތެރޭގައި ހިނގި އެންމެ ހިތާމަވެރި ކާރިސާއެވެ.


Mash'hooru "Scentio Collagen" Brand Ge Body Essence Raajjey Gai - Vaguthu\nމަޝްހޫރު ސެންޓިއޯ ކޮލާޖަން ބްރޭންޑުގެ ބޮޑީ އެސެންސް ރާއްޖޭގައި\nގިނަ ފަހަރަށް އުޅެން ޖެހޭ މާހައުލުގެ ސަބަބުން، ނުވަތަ އެނޫންވެސް ސަބަބަކާއި ހުރި ހަށިގަނޑުގެ ހަންގަނޑު ހިކި، ކުރަކިވުމުގެ މައްސަލައަކީ ގިނަ ބަޔަކަށް ދިމާވާ މައްސަލައެކެވެ. މި މައްސަލައަކި ހަންގަނޑު ރީތިކަން ވެސް ގެއްލި، އެކަމުގެ ސަބަބުން މީހާގެ ސިފަ ގެއްލިދާން މެދުވެރިވާ ކަމެއްވެސް މެއެވެ.\nހަންގަނޑު ހަލާކުވުމަށް މެދުވެރިވާ ގިނަ ސަބަބުތައް ވެއެވެ. އެންމެ ގިނަ ބަޔަކަށް އެ މައްސަލަ ދިމާވަނީ ހޫނު މާހައުލުގެ ސަބަބުންނެވެ. ގިނަ ވަގުތު އަވީގައި އުޅެން ޖެހޭ މީހުންނަށް މި މައްސަލަ މެދުވެރިވާ ގޮތް ބޮޑެވެ. އެހެންކަމުން ހަންގަނޑުގެ ރައްކާތެރި ކަމަށް މިފަދަ މާހައުލުތަކުގައި އުޅޭއިރު ޚާއްސަ ސަމާލުކަމެއް ދިނުމަކީ މުހިންމު ކަމެކެވެ.\nރާއްޖޭގައި ފުޅާ ދާއިރާއެއްގައި އޮންލައިން ވިޔަފާރިކުރާ "ލިބޭ" އިން މިވަނީ ދިވެހިންނަށް ދިމާވާ މި މައްސަލައަށް އިތުބާރު ހައްލެއް ހޯދައި ދީފައެވެ. މިހާރު "ލިބޭ" އިން ރާއްޖެއަށް އެތެރެކޮށް ވިއްކަމުންދާ "ސެންޓީއޯ ޕިންކް ކޮލާޖަން" ބްރޭންޑުގެ "ރެޑިއެންޓް އެންޑް ފާމް ބޮޑީ އެސެންސް" އަކީ ހަންގަނޑުގެ ރީތިކަން އަލުން އަނބުރާ ގެނުވައިދޭނެ މޮޅު އުފެއްދުމެކެވެ.\nހަންގަނޑުގައި އުގުޅާ އެހެން ލޯޝަންތަކެކޭވެސް އެއްފަދައިން މި އެސެންސްވެސް ބޭނުން ކުރެވެއެވެ. ނަމަވެސް އެހެން ލޯޝަންތަކާއި ޚިލާފަށް "ސެންޓީއޯ ޕިންކް ކޮލާޖަން"ގެ "ރެޑިއެންޓް އެންޑް ފާމް ބޮޑީ އެސެންސް" ހަންގަނޑުގެ ތެރެއަށް ފަސޭހަކަމާއި އެކު ވަދެއެވެ. މި އެސެންސްގެ އެންމެ ޚާއްސަ ކަމަކީ، ހިކި ހަންގަނޑަށް ފަރުވާކޮށްދިނުމާއެކު ހަންގަނޑު މަޑުކޮށްދީ ތާޒާކަން އިތުރުކޮށްދިނުމެވެ. ހަމަ އެހެންމެ ހަންގަނޑުގެ އޮމާންކަން އިތުރުކޮށްދީ ހަންގަނޑު ދޮންކޮށްލުމަށްވެސް މި އެސެންސް ބޭނުންކުރެވޭނެ އެވެ.\nހަންގަނޑަށް ގެއްލުންވާ އެއްވެސް މާއްދާއެއް އެކުނުލެވޭހެން ތައްޔާރުކޮށްފައިވާ މި އެސެންސަކީ 100 އިންސައްތަ ގުދުރަތީ އުފެއްދުމެކެވެ. މިގޮތުން މި ލޯޝަންގައި އުފެއްދުމުގައި ހަންގަނޑަށް ފައިދާކުރަނިވި ފަތްޕިލާވެއްޔާއި މޭވާގެ ބާވަތްތައް ބޭނުންކޮށްފައި ވެއެވެ. އެހެންކަމުން މިއީ ހުރިހާ ވައްތަރެއްގެ ހަންގަނޑަކާއިވެސް އެކަށީގެންވާ އުފެއްދުމެކެވެ.\n"ސެންޓީއޯ ޕިންކް ކޮލާޖަން" ބްރޭންޑަކީ ދުނިޔޭގައި ވެސް މަޝްހޫރު، އަދި ގިނަ ބައެއްގެ މަޤުބޫލުކަން ހޯދާފައިވާ ބްރޭންޑެކެވެ. މި ބްރޭންޑުގެ "ރެޑިއެންޓް އެންޑް ފާމް ބޮޑީ އެސެންސް" ބޭނުންކުރާ ފަރާތްތަކުން ތަޖުރިބާގެ އަލީގައި ބުނާގޮތުން، އެސެންސް ބޭނުންކުރަން ފަށާތާ މަދު ދުވަސްކޮޅެއްގެ ތެރޭގައި އޭގެ ފައިދާކުރަނިވި ނަތީާޖާތައް ފެނެއެވެ. އަދި ހަންގަނޑަށް ހީވެސް ނުކުރާފަދަ ރަނގަޅު ބަދަލު އާދަކޮށް މި އެސެންސް ބޭނުންކުރަން ފެށުމުން ފެނިގެންދާ ކަމަށް އެފަރާތްތަކުން ބުނެއެވެ.\n"ލިބޭ" އިން "ސެންޓީއޯ ޕިންކް ކޮލާޖަން" ބްރޭންޑުގެ "ރެޑިއެންޓް އެންޑް ފާމް ބޮޑީ އެސެންސް" ގެ 350 އެމްއެމްގެ ފުޅިއެއް ވިއްކަނީ 179 ރުފިޔާއަށެވެ. "ލިބޭ" އިން އަންނަނީ މި ޕްރޮޑަކްޓު ހޯލްސޭލް އަދި ރީޓެއިލްކޮށްވެސް ވިއްކަމުންނެވެ.\n"ލިބޭ" އިން މި ޕްރޮޑަކްޓަށް، އެފަރާތުގެ ފޭސްބުކް ޕޭޖު މެދުވެރިކޮށް ނުވަތަ "ލިބޭ" ގެ ނަމްބަރު، 9759452 އަށް ގުޅައިގެން އޯޑަރު ކުރުމުގެ ފުރުސަތު ވަނީ ހުޅުވާލާފައެވެ. "ލިބޭ" ގެ ޕްރޮޑަކްޓުތައް މާލެއިން ބައްލަވައިގަންނަވާ ފަރާތްތަކަށް އިތުރު އަގަކާއި ނުލާ ޑެލިވަރީ ކޮށްދިނުމުގެ ޚިދުމަތް އެފަރާތުން އަންނަނީ ފޯރުކޮށްދެމުންނެވެ.\n1. އީރާ ބްރޭންޑުގެ މީރުވަސް ދުވާ ސެނެޓައިޒާ (25 އެމްއެލް - 40ރ. | 500 އެމްއެލް - 250ރ..)\n2. ޑެލީ ބްރޭންޑް ސެނެޓައިޒާ (480 އެމްއެލް - 150ރ. | 240 އެމްއެލް - 100ރ. | 30 އެމްއެލް - 50ރ.)\n3. ފޮއިބަސްބަޔޯ ބްރޭންޑުގެ ސެނެޓައިޒާ ލިކުއިޑް (500 އެމްއެލް - 160ރ.)\n4. ބަނޑު ހިންދައި ބައްޓަން ރީތިކޮށްދޭ، ލޭންސްލޭ ސްލިމިންގް ކޮފީ (150 ރުފިޔާ)\n5. ބަރުދަން ލުއިކޮށްދޭ، ލޭންސްލޭ ކޮކޯ ޕްލަސް (ހޮޓް ޗޮކްލެޓް) (150 ރުފިޔާ)


މާހޯރަ3އިން މާވަހަރެއް ހޮވައިފި — Ihavandhoo.com\nމާހޯރަ3އިން މާވަހަރެއް ހޮވައިފި\n18 ޑިސެމްބަރު 20180އިބްރާހިމް ނަޝީދު\nމާހޯރަ3އިން ހޮވި މާވަހަރެއްކަމަށް ބެލެވޭ އެތި.\nކަންނެލި މަސްވެރިކަމަށް ނިކުމެ އުޅުނު އިހަވަންދޫގެ ދޯންޏެއް ކަމަށްވާ މާހޯރަ3އިން މާވަހަރެއްކަމަށް ބެލެވޭ އެއްޗެއް ހޮވައިފިއެވެ.\nދޯނީގެ ކެޕްޓަން އިބްރާހީމް ރަޝީދު މި ނޫހަށް މައުލޫމާތު ދެމުން ބުނީ އިއްޔެ ހެނދުނު 10:00 ހާއިރު ހއ. ތުރާކުނާ 30 ވަރަކަށް މޭލު ބޭރުން ހޮވި، މާވަހަރެއްކަމަށް ބެލެވޭ މި އެތީގެ ބަރުދަނުގައި 12 ކިލޯވަރު ހުންނާނެ ކަމަށެވެ.\n"އަދި ޓެސްޓެއް ނުކުރަން. ބައެއް ރައްޓެހިންނަށް ފޮޓޯ ފޮނުވީމަ އެބަ ބުނޭ މި މާވަހަރެކޭ. ދެން މާލެ ގޮސް ކަންނެލިކޮޅު ކިރާލައިފަ ޓެސްޓް ހަދާލީމަ ޔަޤީންވާނީ" މި ވަގުތު މާލެ ދިއުމަށް ދަތުރު ކުރަމުންދާ މާހޯރަ 3ގެ ކެޕްޓަން ބުންޏެވެ.\nއިހަވަންދޫގެ މަސްދޯންޏެއް ކަމަށްވާ "އައްޑަނަ" އިން 2015 ވަނަ އަހަރުވަނީ 60 ކިލޯގެ ބަރުދަންހުރި މާވަހަރެއްކަމަށް ބެލެވޭ އެއްޗެއް ހޮވައިފަ އެވެ. ނަމަވެސް ފަހުން މައުލޫމާތު ލިބުނު ގޮތުގައި ހއ. ހަތިފުއްޓާ ދިމާލުން 46 މޭލު ބޭރުން ހޮވި އެ "މާވަހަރު" ޓެސްޓު ހެދެމުންވީ ތެޔޮގަނޑަކަށެވެ.\nއައްޑަނަ ދޯނިން 60 ކިލޯގެ ބޮޑު މާވަހަރެއް ހޮވައިފި


ދަތުރުފަތުރުގެ ވިއުގައަކުން، މުޅިރާއްޖެ ގުޅާލަދޭ މަޝްރޫޢުގެ...\nދަތުރުފަތުރުގެ ވިއުގައަކުން، މުޅިރާއްޖެ ގުޅާލުން\nދަތުރުފަތުރުގެ ވިއުގައަކުން، މުޅިރާއްޖެ ގުޅާލަދޭ މަޝްރޫޢުގެ ފުރަތަމަ ފިޔަވަހި، 100 މިލިއަން ރުފިޔާގެ އިންވެސްޓުމަންޓަކާއެކު ފަށަނީ\nމި މުޅި ވިއުގަ ގާއިމްވެގެންދާއިރު، ވިއުގައިގެ ތެރޭން މުޅި ރާއްޖެއަށް ކޮންމެ ދިވެއްސަކަށް ދަތުރުފަތުރުކޮށް އުޅުމުގެ ފަހިކަން ލިބިގެން ދާނެ\nފަސިންޖަރ ޓާމިނަލްތައް ހެދުންވެސް، މަޝްރޫޢުގައި ހިމެނޭ\nމިހާރު އޮތީ، ދަތުރުފީ އާއި، ޝެޑިއުލްވެސް ރާވާ ނިންމާފައި\n11 ނޮވެންބަރ 2020 | ބުދަ 14:02\nވިލިނގިއްޔާއި މާލެ އާއި ދެމެދު ދަތުރު ކުރާ ފެރީއެއް (ފައިލް ފޮޓޯ)\nކޮންމެ އަކަސް މިދެންނެވި އީކުއޭޝަންގެ މަފްޙޫމުގެ ދަށުން، މުޅި ރާއްޖެ ދަތުރުފަތުރުގެ ވިއުގައަކުން ގުޅާލުމުގެ މަޝްރޫޢު، މިނިސްޓަރ އަސްލަމް މިހާރުވަނީ، ރަނުންރަނަށް އެކުލަވާލައްވައިފައެވެ. ރާއްޖެ ޓީވީއަށް، އެމަނިކުފާނު ދެއްވި، ޚާއްސަ ބަސްދީ ގަތުމެއްގައި، މި މުޅި ވިއުގަ ރޭވިފައިވާ ގޮތާއި، އަންނަ އަހަރު ފަށްޓަވާ، މި ވިއުގައިގެ ފުރަތަމަ ފިޔަވަހީގެ ތަފްސީލުތައްވެސް ވަނީ ހާމަ ކޮށްދެއްވައިފައެވެ. އެއީ އެ ފިޔަވައްސަކަށް 100 މިލިއަން ރުފިޔާ ޚަރަދުކުރަން ބަޖެޓު ކޮށްފައިވާ، ހއ. ހދ. ށ. ހިމެނޭ ފުރަތަމަ ޒޯނާއި، މި ޒޯނަށްފަހު، ދެންހުރި ޒޯނުތަކަށް މި ނިޒާމް ތަޢާރަފު ކުރައްވާނެ ގޮތުގެ ރީތި ތަސައްވުރެކެވެ.\nއަންނަ އަހަރު ފުރަތަމަ ޒޯނަށް ހަމަޖެއްސެވި ބަޖެޓު ލިބުމާއެކު، ޒޯނު 1ން، ތަޢާރަފުވާ، މި ވިއުގަ ފަރުމާކުރެއްވި ގޮތް، ވަރަށް ޝައުޤުވެރި ކަމާއެކު، މިނިސްޓަރ އަސްލަމް ވަނީ، ރާއްޖެ ޓީވީއާ ޙިއްސާ ކޮށްދެއްވައިފައެވެ. މި ވިއުގަ ފަރުމާކުރެއްވި ގޮތް، އެމަނިކުފާނު ސިފަކުރެއްވި ގޮތުންނަމަ، ދަތުރުފަތުރުގެ ވިއުގައެއް ގާއިމް ކުރަން، އެ ނިޒާމް ގާއިމް ކުރުމަށްޓަކައި، ގުދުރަތީ ގޮތުން ރާއްޖެ އުފެދިފައިވާ ސިފަތަކާ ފައިހަމަކުރާ ދަތުރުފަތުރުގެ ނިޒާމެއް ގާއިމްވާން ޖެހެއެވެ. "މެރިޓައިމް ޓްރާންސްޕޯޓު" ގެ ނިޒާމެއް އޮންނަން ޖެހެނީ މިހެންވެއެވެ. މިކަމުގައި ކުރިން ކުރެވިފައިވާ ތަޖުރިބާތަކާއެކީގައި، އެންމެ ބޮޑު އިސްކަމެއް ދެވުނީ، ދަތުރުފަތުގެ ނިޒާމެއްގައި ހުންނަންޖެހޭ މައިގަނޑު ސިފަތައް ދެނެގަތުމަށެވެ. އެއްކަމަކީ، ބަރާބަރަށް ހިނގާ ނިޒާމަކަށް ވުމެވެ. ދެވަނަ ކަމަކީ، ޚިދުމަތް ހޯދާ ފަރާތްތަކަށް، ރިލައިބަލް ކަމާއެކު، އޭގެ ފަސޭހައާއި އަރާމު، ފަސިންޖަރުން ބޭނުންކުރާ ފެރީތަކުން ލިބުމެވެ. ތިންވަނަ ކަމަކީ، ދަތުރުގެ ދިގުމިން ވަކިވަރަކަށްވުރެ ދިގުނުވުމެވެ.\nރައީސުލް ޖުމްހޫރިއްޔާ އިބްރާހީމް މުޙައްމަދު ސާލިޙުގެ ޤިޔާދަތުގައި، ރާއްޖެއަށް އަލަށް ތަޢާރަފުވާ ދަތުރުފަތުރުގެ ވިއުގައިގެ މައިގަނޑު ސިފަތައް، އަސްލަމް އެވަކީ، ޙިއްސާ ކޮށްދެއްވައިފައެވެ. ދެން އޮތީ ދަތުރުފަތުރު ބަހާލެވިފައިވާ ގޮތެވެ. ދަތުރުތައް ބަހާލެވިފައި އޮތީ، އެ ކްލަސްޓަރއެއްގެ މެދުގައި އިންތިޒާމް ކުރެވޭ ދަތުރުތަކާއި، ދެ ކްލަސްޓަރއެއްގެ ދެމެދު ނުވަތަ އެއް ރީޖަނުން އަނެއް ރީޖަނަށް ގުޅުވައިލަ ދިނުމަށް ކުރެވޭ ދަތުރުތަކާއި، އަދި މުޅި ރާއްޖެ ގުޅުވާލަދޭ ދަތުރު ތަކުގެ މައްޗަށް. ރޭވިފައިވާ ވިއުގައެވެ.\nމުޅި ވިއުގަ ސިފަކޮށްދެއްވުމަށްފަހު، އެމަނިކުފާނު ދެން ތަފްސީލް ކޮށްދެއްވީ، ފަސިންޖަރުންނަށް ހިތްފަސޭހަ ކަމާއި އަރާމުގައި، އަދި ކަނޑައެޅިފައިވާ ޝެޑިއުލާ އެއްގޮތަށް، ދަތުރުކުރާނީ، ކޮން ފެންވަރެއްގެ އުޅަނދު ތަކެއްގައި ކަމެވެ.\nއެހެންވީމަ، މި ނިޒާމުގެ ތެރޭގައި، އެ ރީޖަންގެ އެއްރަށް އަނެއްރަށާ ގުޅުވާލަދޭ ދަތުރުފަތުގެ ވިއުގައެއް ގާއިމް ކުރެވިފައި އޮންނާނެ. އެ ވިއުގަ މިހާރު އެ އޮތީ ޝެޑިއުލްކުރެވިފައި، ކޮން ރަށަކުން ކޮން އިރަކު ފުރައިގެން، ކޮންރަށަކަށްކަން ދާނި، މި ޝެޑިއުލް މިހާރު ތަރުތީބު ކުރެވިއްޖެ. ދެން އޮތީ އެކަމަށް އެކަށޭނަ އުޅަނދު. އެއީ އެކަމަށް ޚާއްސަކޮށް ބަނދެފައި ހުންނަ، އޭގެ ފަސޭހަތައްވެސް އެކުލެވޭ ގޮތަށް ހުންނަ، އުޅަނދުފަހަރުގައޭ މިކަން ކުރަންޖެހޭނި. އަދި އެއީ ސީވާދީ އުޅަނދުފަހަރަށް ވާންޖެހޭ. އެހެންވީމާ، މިފަދަ އުޅަނދު ފަހަރުގެ ޚާއްސަ ސިފަތައް، ނުވަތަ ސްޕެސިފިކޭޝަންތައްވެސް، މިހާރު އެ އޮތީ ކަނޑައަޅައި ނިމިފަ. އޭގެ ތެރޭގައި ސްޕީޑާއި ސައިޒުވެސް ހިމެނިފައިވާނެ\nދެން އޮތީ، ދިވެހި ތާރީޚުގައި އަލަށް ތަޢާރަފުވާ، މި ނިޒާމު ދިރިދެމި އޮތުމާމެދު، އެމަނިކުފާނު ގެންގުޅުއްވާ ތަސައްވުރެވެ. ނުވަތަ އެކަމަށް އަމާޒުކުރެވޭ ސަރުކާރުގެ ސިޔާސަތެވެ. ދެމެހެއްޓެނިވި ގޮތަކަށް މި ޚިދުމަތް ވައިގަ ހިފަންދެއް، ދިރިދެމި އޮވެވޭނީ، ހަރުދަނާ ފެށުމަކުން އިތުބާރުހުރި ގޮތަކަށް މިކަން ފެށުނިއްޔާ އެވެ. މިކަމުގައި އެމަނިކުފާނު ދެކެވަދައި ގަންނަވާގޮތް، އަންނަނިވި ކޯޓޭޝަންގައި، އެވަނީއެވެ.\nމިއީ އަލަށް ފަށާކަމަކަށްވާތީ، މިކަމަކީ ސަރުކާރުގެ ހިއްސާ އޭގެ ތެރޭގައި، އެއްކޮށް ނުވަތަ ވަރަށް ބޮޑަށް އޮންނަ ޕަބްލިކް ޓްރާންސްޕޯޓު ނިޒާމަކަށް ހެދުން ވަރަށް މުހިންމު. ދުނިޔޭގެ ކޮންމެ ގައުމެއްގައިވެސް މިފަދަ ޕަބްލިކް ޓްރާންސްޕޯޓު ނިޒާމް. ޕްރައިވަޓައިޒް ކުރަނީ، ވަރަށް ޒަމާންވަންދެން، އެ ހިނގައިފަ އެ ރަނގަޅަށް އަޖުމަ ބަލައިފަ އަދި އެކަމެއް އެސްޓެބްލިޝް ވީމަ. މިސާލަކަށް ވަރަށް ފަހުން ބްރިޓިޝް ރޭލް ޕްރައިވަޓައިޒްވީ. ވީމާ ސަރުކާރުގެ ވިސްނުން މިހުރީ މިއީ ޕަބްލިކްޓްރާންސްޕޯޓު ނިޒާމަކަށް ވީތީ، ސަރުކާރުގެ ބޮޑު ދައުރެއް އޮންނަ ކަމަކަށް ހެދުން. ކޮންފަޓަބަލް، ރިލައިބަލް ނިޒާމަކުން މިކަން ގާއިމްވީމައި، ފަތުރުވެރިކަމުގެ ދާއިރާވެސް މިއަށް ބަރޯސާވާން ފަށާނެ\nސަރުކާރުގެ ވިސްނުންހުރީ، މިކަން ފަށައިގަންނައިރު، އިގްތިސާދީ ގޮތުން، ފުރަތަމަ މަރުޙަލައިގައި ވައިބްލަ ނުވިޔަސް، މި މަޝްރޫޢުގެ ސަބަބުން، ސޯޝިއޯ އިކޮނޮމިކް އިމްޕެކްޓް ޕޮޒިޓިވް ގެންދާނެއަތީ، މި ނިޒާމު ހިނގައިގެން، އޭގެ ޒާތުގައި އެކަން އަމިއްލަ ޒާތުގައި ހިނގައިގަންނަން ދެން، މިގޮތަށް ހިނގުމަށެވެ. އެކަން ދެންމެ މި ދެންނެވި މިނިސްޓަރ އަސްލަމްގެ ކޯޓޭޝަނުންވެސް، ވަރަށް ސާފެވެ.\nމިނިސްޓަރ އަސްލަމްގެ ނަޒަރުގައި، މިކަން މުސްތަގުބަލުގައި އޭގެ އަމިއްލަ ޒާތުގައި ހިނގާނެއެވެ. އެމަނިކުފާނު ވިދާޅުވި ގޮތުގައި، މިހެން މި ދެންނެވީ، ދުނިޔޭގަ އޮންނަ އެންމެ ބޮޑު ސީޕްލޭން އޮޕަރޭޝަން ހިނގަނީ ރާއްޖޭގައި ކަމަށްވެފައި، އެކަން އެހެން އެވަނީ އާބާދީއަށްވުރެ5ގުނަ އިތުރަށް ފަތުރުވެރިން ރާއްޖެއަށް އަންނާތީއާއި އަދި އެ ފަތުރުވެރިންނަކީވެސް ދިވެހީންނަށްވުރެން އެތައް ތަނެއް ބޮޑު ބަޔަކަށްވެފައި ވާތީ، މިފަދަ ޓްރާންސްޕޯޓު ނިޒާމެއް ގާއިމްވުމުން، އެމީހުން ( ފަތުރުވެރިން) މި ނިޒާމުގެ ތެރެއަށް ވަންނާނެއަތީއެވެ. އަދި އެމީހުން މީގެ ތެރެއަށް ވެއްދުނީމާ، އިގްތިސާދީ ގޮތުން މިއީ ނަފާވަނިވި ކަމަކަށްވެސް ވެގެންދާނެއަތީއެވެ.\nއަސްލަމް ވިދާޅުވި ގޮތުގައި، ހުރިހާ ރަށެއްގައިހެން، ލަފާފުރޭނެ ކޮންމެވެސް މިންވަރެއް ގާއިމްވެފައެވެ. ރާއްޖެ މި އޮތީ މިކަމަށް ފައްކާވެފައެވެ. އެހެންވެ ސްޕެޝަލް ޑިވެލޮޕްމަންޓް ޕްލޭނާއެކީ ދަތުރުފަތުރުގެ ނިޒާމް ގެނެސް، ލާމަރުކަޒީ އިދާރީ ނިޒާމު އައިމަ، ރާއްޖޭގެ ލާމަރުކަޒީ ނިޒާމު ފުރިހަމަވެގެން ދާނެއެވެ.\nއެމަނިކުފާނު ވިދާޅުވި ގޮތުގައި، މި މަޝްރޫޢުގެ ތަފްސީލު ޕްލޭން ހަދައި، ހއ.ހދ.ށ ގައި ފަށަން މިއަހަރު ފަށަން 100 މިލިއަން ރުފިޔާ ބަޖެޓުކުރިއެވެ. އެއީ މިކަމަށް ބޭނުންވާ އުޅަނދު ފަހަރު ހޯދަން ދާނެ މިންވަރެވެ. ނަމަވެސް ކޯވިޑު19ގެ ލޮކްޑައުނާ ގުޅިގެން، އެކަން މަޑުޖެހިގެން ދިޔައީއެވެ. އެހެން ނަމަވެސް އަންނަ އަހަރު މިކަން ސަރުކާރުން ފަށާނެއެވެ. އެކަމަށް ބޭނުންކުރާނީ ކޮންމެ ތާކުން ބަތްކަމުގައި ވިޔަސް ފެރީގެ ގޮތުގައި ބަނދެފައި ހުންނަ އުޅަނދުފަހަރެވެ. ބިޑު ހުޅުވާލާނީ، އަންނަ އަހަރު މިކަމަށް ބަޖެޓު ހަމަޖެހުމުންނެވެ.\nމިނިސްޓަރ ތަފްސީލު ކޮށްދެއްވި ގޮތުގައި، ޒޯން އެކެއްގައި މި ޚިދުމަތް ފަށާތާ، އެއް އަހަރުގެ ތެރޭގައި އެ ސަރަޙައްދުގައި މި ނިޒާމް ގާއިމް ފުރިހަމަ ކުރެވިގެންދާނެއެވެ. ލަފާކުރެވޭ ގޮތުގައި އެ ސަރަޙައްދަށް، ބޭނުންވާނީ 13 ވަރަކަށް އުޅަނދެވެ. މި ޝެޑިއުލްގެ ތެރޭގައި މުދާ އުފުލާ ފެރީ ވެގެންދާނީ އަދި ވަކި ފެރީއަކަށެވެ. އެއީ ތަންކޮޅެއް ލޯ ފްރިކުއެންސީކޮށް ދަތުރުކުރާ އެއްޗެކެވެ. ފަސިންޖަރުންގެ ފެރީއަށް އެރުވޭނީ ފަސިންޖަރަކު އަތުން އުފުލާ އެއްޗެއް އެކަންޏެވެ. އޭގެ ތެރޭގައި ލަގެޖު ގެންދެވޭނެއެވެ. ނުއުފުލޭނީ މުދާ އެކަންޏެވެ. މިފަދަ ކޮންމެ ކްލަސްޓަރއެއްގެ ތެރޭގައި ދެން ޖެހިގެން އޮންނަ ޒޯނަށް ކަނެކްޓުވާ އުޅަނދެއްވެސް އޮންނާނެއެވެ. އެއީ އެ ޒޯނަށް ގޮސް، އެމިހަކު ފުރި ޒޯނަށް އެނބުރި އައުމަށެވެ. އެއީ ދުވާލަކު އެއްފަހަރު ދަތުރެއް ކުރާ ގޮތަށް އިންތިޒާމް ކުރެވިފައިވާ ދަތުރެކެވެ.\nމާލެ ސަރަހައްދުގައި ދަތުރުކުރާ ފެރީ އެއް\nމުޅި ނެޓްވޯކު ގާއިމްކޮށް ނިންމުމުގެ ވިސްނުންހުރީ މި ދައުރުގެ ތެރޭގައި މި ނެޓްވޯކު މުޅި ރާއްޖޭގައި ގާއިމް ކުރުމަށެވެ. ނިޒާމު ހިނގައިގަތީމައި ނިޒާމަށް އަންނަ ކުރިއެރުންތައް، އޭގެ ފަހުން ގެނެވޭނެއެވެ. ޒޯނަކަށްފަހު، ޒޯނެއްގައި މި ވިޔުގަ ތަޢާރަފް ކުރުމަކީ، ސަރުކާރުގެ ވިސްނުން ބަށްޓަން ކުރެވިފައިވާ ގޮތެވެ. ނިޒާމު ރޭވިފައި އޮތީ، މީހުންގެ މޫވްމަންޓުވެސް ކޮންމެވެސް މިންވަރަކަށް ބަލައިފައެވެ. އޭގެ ތެރޭގައި ހޮސްޕިޓަލްތަކާއި، ބޭންކުތަކާއި އެއަރޕޯޓުތައް ހުރި ގޮތްވެސް އޮތީ ބަލައިފައެވެ. އަދި ސްޕެޝަލް ޕްލޭނިންގެ ތެރެއިން، ކްލަސްޓަރތަކަށް ފަހުން ލާންހުރި ބައިތަކަށްވެސް އޮތީ ނިޒާމުގައި ރިޢާޔަތް ކުރެވިފައެވެ. މި ދަތުރުފަތުރުގެ މި ޚިދުމަތް ތަޢާރަފު ވާއިރު، ޚިދުމަތްދޭނީ، އެމް.ޓީ.ސީ.ގެ ސަބްސިޑަރީއެއްގައި މިކަން ފަށައިގެން، އެ ކުންފުނިންނެވެ. އެމީހުންގެ ގާބިލްކަން މިކަމަށް އެބަ އޮތްކަމަށް މިނިސްޓަރ އަސްލަމް ވިދާޅުވިއެވެ.


Dhe container hifaigen kochin ferry kulhudhuffushtah bandharukohfi\nދެ ކޮޓައިނާ ހިފައިގެން ކޮޗިން އިން ކުޅުދުއްޓަށް ބަނދަރުކޮށްފި\nހދ އަތޮޅުގައި ވެރިކަން ކުރާ ކުޅުދުއްފުށި - އަވަސް ފޮޓޯ\nއިންޑިއާގެ އާއި ރާއްޖެއާ މުދާ އުފުލަން ފެށި، "ކޮޗިން ފެރީ" ދެ ކޮންޓެއިނާގެ މުދާ ހިފައިގެން ކުޅުދުއްފުއްޓަށް ރޭ ފަތިހު ބަނދަރުކޮށްފި އެވެ.\nއެނގިފައިވާ ގޮތުގައި މި ބޯޓުން ގެނެސްފައި ވަނީ ފިޔާ އާއި އަލުވި އަދި ކޮންސްޓްރަކްޝަން މެޓީރިއަލްސް އެވެ. އިންޑިއާ އާއި ރާއްޖެއާ ދެމެދު މި ދަތުރު ކުރަނީ އެ ގައުމުގެ ގައުމީ ޝިޕިން ކުންފުނި އިންޑިއާގެ ޝިޕިން ކޯޕަރޭޝަން (އެސްސީއައި) އިން ނެވެ. އަދި މި ކުންފުނީގެ ރާއްޖޭގެ އެޖެންޓަކީ ރާއްޖޭގެ ޝިޕިން ވިޔަފާރި ފުޅާ ކުރަން އުފެއްދި ކުންފުނި، ޝިޕިން ކުންފުނި، މޯލްޑިވްސް ސްޓޭޓް ޝިިޕިން (އެމްއެސްއެސް) އެވެ. ގައުމީ ޝިޕިން ކުންފުންޏެވެ.\nކޮޗިން ފެރީ، ކުޅުދުއްފުޓަށް ބަނދަރު ކުރިއިރު، އެ ރަށް މިވަނީ ކޮވިޑް-19 އާ ގުޅިގެން މޮނީޓަރިންގެ ހާލަތަށް ރޭ ލާފަ އެވެ. ކުޅުދުއްފުށީ ކައުންސިލްގެ ރައީސް އަބްދު ލަތީފު ވިދާޅުވި ގޮތުގައި މި ބޯޓުގެ ދަތުރާ ގުޅިގެން އިވެންޓެއް ބާއްވަން ކުރިން ރޭވި އެވެ. ނަމަވެސް އެ ރަށް މޮނީޓަރިންއަށްލުމުގެ ސަބަބުން އެ އިވެންޓު ބޭއްވޭނެ ކަމަށް ނުބެލެވެ އެވެ.\nމި ދަތުރާ ބެހޭ ގޮތުން، ކުރިން ދެ ގައުމުގެ ސަރުކާރުން ވެސް ބުނަމުން ދިޔައީ، އިންޑިއާ އާއި މާލެއާ ދެމެދު ދަތުރު ފަށާނީ މީހުން އުފުލާ ފެރީގެ ހިދުމަތް ކަމަށެވެ. ނަމަވެސް މިހާރު ޕްލޭންކޮށްފައި ވަނީ ރާއްޖެ އާއި ކޮޗިންއާ ދެމެދު މުދާ އުފުލަން 2-3 ދަތުރު ކުރުމަށެވެ. މި ދަތުރުތައް ކުރާނީ ކޮޗިނުން ކުޅުދުއްފުށީގެ ޕޯޓަށާއި މާލޭގެ ޕޯޓަށެވެ.\nއިންޑިއާގެ އާއި ރާއްޖެއާ ދެމެދު އެ ގައުމުގެ ސަރުކާރުން މުދާ އުފުލަން ފެށުމަކީ މި ސިނާއަތުގެ ތަޖުރިބާކާރުންގެ ކަންބޮޑުވުން ހުރި ކަމެކެވެ. އިންޑިއާގެ ފެރީގެ މައްސަލާގައި އެންމެ ބޮޑަށް ކަންބޮޑުވެ ވަޑައިގަންނަވަނީ ރާއްޖޭގެ އިގްތިސޯދީ ދާއިރާގެ ތަޖުރިބާކާރު ބޭފުޅުންނެވެ. އެ ފަދަ ގިނަ ބޭފުޅުންގެ ނަޒަރުގައި އިންޑިއާގެ ދަތުރުތައް ރާއްޖެއާ ދިމާއަށް އަނބުރާލުން ވެގެން ދާނީ ދިވެހި އިގްތިސޯދު ބެދޭނެ މަޅިއެއްގެ ތެރެއަށް ވަދެގެން ދިއުމަށެވެ.\nނަމަވެސް، އިކޮނޮމިކް މިނިސްޓަރު ފައްޔާޒް އިސްމާއީލް ވިދާޅުވި ގޮތުގައި، ކާގޯ ފެރީގައި ރާއްޖެއަށް ހަމައެކަނި ގެންނާނީ ދިވެހި އިމްޕޯޓަރުން ގަންނަ މުދަލެވެ. އަދި މި ފެރީގެ ސަބަބުން އިންޑިއާ އާއި ރާއްޖެއާ ދެމެދު ދަތުރުތައް ޔަގީންވެގެންދާނެ އެވެ.\n"މިހާރު އޮޕަރޭޓު ކުރާ ކާގޯ އުޅަނދުތަކާ ހުރި ހަމައެކަނި ތަފާތަކީ މި ކާގޯ ފެރީއަކީ ދުރާލާ ޝެޑިއުލް ކުރެވިގެން ވިޔަފާރީގެ ނިޒާމަށް ފަސޭހަ ވެގެންދާނެ ހިދުމަތެއް،" ފައްޔާޒް ވިދާޅުވި އެވެ.\nއިންޑިއާ ކޮޗިން ފެރީ އެމްއެސްއެސް + ކުޅުދުއްފުށި


މިލަދުންމަޑުލު އުތުރުބުރީ ޅައިމަގު ކައުންސިލްގެ އިދާރާ\nޑިޖިޓަލް ނޯޓިސް ބޯޑެއް ހެދުމާއި ގޭޓް މަރާމާތުކުރުން\nކައުންސިލުން ދޭ މަޢުލޫމާތާއި އެއްގޮތަށް، މިއިދާރާގައި ޑިޖިޓަލް ނޯޓިސްބޯޑެއް ހަދައި،ގޭޓް މަރާމާތުކޮށްދޭނޭ ފަރާތެއް ހޯދަން ބޭނުންވެގެން ކުރި ނަންބަރު (IUL)280-PRO/INDIV/2019/51 (17 އޮކްޓޯބަރ 2019) އިއުލާނާއި ގުޅިގެން އެއްވެސް ފަރާތަކުން ޝައުޤުވެރިކަން ފާޅުކޮށްފައި ނުވާތީ އެއިޢުލާން ބާޓިލްކޮށް އަލުން އެފުރުޞަތު ހުޅުވާލަމެވެ.\nވީމާ، މިކަމަށް ޝައުގުވެރިވާ ފަރާތްތަކުން މިއިދާރާއަށް ދުރުވެ މަޢުލޫމާތު ސާފްކުރެއްވުމަށްފަހު އަންދާސީއަގު ހުށަހެޅުއްވުންއެދެމެވެ. އަންދާސީ ހިސާބު ހުށަހަޅުއްވާއިރު ހުށަހަޅުއްވާ ފަރާތުގެ އައިޑީކާޑުގެ ކޮޕީއަކާއެކު ހުށަހެޅުއްވުންއެދެމެވެ. ބަދަލުގައި ބޭފުޅަކު ފޮނުއްވާ ނަމަ ބަދަލުގައި ފޮނުވާފަރާތުގެ ނަމާއި އެޑްރެސް އެނގޭ ގޮތަށް ހުށަހަޅާފަރާތުގެ ސިޓީއަކާއެކު ހުށަހެޅުއްވުންއެދެމެވެ.\nމަޢުލޫމާތު ސާފުކުރެއްވުމަށް ވަޑައިގަންނަވާނީ 22 އޮކްޓޯބަރ 2019 ވާ އަންގާރަ ދުވަހުގެ 13:00 އަށް މިއިދާރާއަށެވެ.\nއަންދާސީހިސާބު ހުށަހެޅުއްވުމަށް ވަޑައިގަންނަވާނީ 27 އޮކްޓޯބަރ 2019 ވާ އާދީއްތަ ދުވަހުގެ 13:00 އަށް މިއިދާރާއަށެވެ.\nމަޢުލޫމާތު ސާފުކުރެއްވުމަށް ވަޑައިނުގަންނަވާ ފަރާތްތަކަށާއި ގަޑިޖެހިގެން ވަޑައިގަންނަވާ ފަރާތްތަކަށް އަންދާސީ ހިސާބު ހުށަހެޅުމުގެ ފުރުޞަތު ނުދެވޭނެ ވާހަކަވެސް މަޢުލޫމާތައްޓަކާ ދެންނެވީމެވެ. މަޢްލޫމާތު ސާފު ކުރެއްވުމަށާއި، އަގު ހުށަހެޅުއްވުމަށް ބަދަލުގައި މީހަކު ފޮނުއްވާނަމަ ބަދަލުގައި ވަޑައިގަންނަވާ ފަރާތުގެ އައިޑީކާޑުގެ ކޮޕީއަކާއެކު ސިޓީ ފޮނުއްވުންއެދެމެވެ.\nމިހެންވެ މިކަން އާންމުކޮށް އެންގުމަށްޓަކައި އިއުލާންކުރީމެވެ.


Priyanka aai Nick kuranee shaahee kaivenyeh\nޕްރިޔަންކާ ޗޯޕްރާ އާއި ނިކް ޖޯނަސް: ނިކްގެ ދެބެންގެ ދަރި ރޭޗަލްގެ ކައިވެނީގެ ހަފްލާގައި --\nޕްރިޔަންކާ ޗޯޕްރާ އާއި ނިކް ޖޯނަސް މިދިޔަ އޮގޯސްޓް މަހު އެންގޭޖުވި ފަހުން މިހާރު އެންމެ އިންތިޒާރު ކުރެވެމުން އަންނަނީ އެ ދެމީހުންގެ ކައިވެންޏަށެވެ. އެ ދެމީހުންގެ ކައިވެންޏާއި ބެހޭގޮތުން ވެސް ތަފާތު ވާހަކަތައް އަންނަނީ ދެކެވެމުންނެވެ. މިހާރު ވާހަކަތައް ދެކެވޭ ގޮތުން އެ ދެމީހުން ކައިވެނި ކުރާނީ އަންނަ މަހު އެވެ.\nއެ ދެ ލޯބިވެރިންނާއި ގާތް މީހަކާއި ހަވާލާދީ ފިލްމްފެއާއިން ބުނީ، އިންޑިއާގެ ޖޯދުޕޫރްގައި ހުންނަ އުމައިދު ބަވަން ގަނޑުވަރުގައި އެ ދެމީހުން ކުރާނީ ޝާހީ ސްޓައިލްގެ ކައިވެންޏެއް ކަމަށެވެ. ކައިވެނީގެ ކުރިން އޮންނަ ޕްރިޔަންކާ ބްރައިޑަލް ޝަވާ މި މަހު ނިއު ޔޯކުގައި ބާއްވާނެ ކަމަށްވެ އެވެ.\nއެ ގަނޑުވަރުގައި ކައިވެނި ކުރަން އެ ދެމީހުން ނިންމީ ދާދިފަހުން ޖޯދުޕޫރްއަށް ދިއުމަށް ފަހުގައި ކަމަށްވެ އެވެ. އަދި ކައިވެންޏަށް ދައުވަތު ދޭނީ 200 މީހުންނަށް ކަމަށާއި، އެއީ ހަމައެކަނި އެ ދެމީހުންގެ އާއިލާގެ މެމްބަރުންނާއި ރައްޓެހިންނަށް އެކަންޏެވެ.\nއުމައިދު ބަވަން ގަނޑުވަރު، ޖޯދުޕޫރް، އިންޑިއާ --\nޕްރިޔަންކާ އާއި ނިކްގެ އެންގޭޖުމަންޓް ހަފްލާ ބޭއްވީ މުމްބާއީގައި ހުންނަ ޕްރިޔަންކާގެ ގޭގައި އެވެ. އެންގޭޖުމަންޓަށްފަހު އެ ދެމީހުންގެ އާއިލާ އާއި ގާތް ރަހުމަތްތެރިންނާއެކު ފައިވް ސްޓާ ހޮޓަލެއްގައި ވަނީ އެންގޭޖްމަންޓް ޕާޓީއެއް ވެސް ބާއްވާފަ އެވެ. އެ ހަފްލާގައި މަޝްހޫރު ގިނަ ތަރިންތަކެއް ވެސް ބައިވެރިވި އެވެ.\nޕްރިޔަންކާގެ "އަންފިނިޝްޑް"ގެ ކަވަރު ދައްކާލައިފި\nކުޑައިރު އާއިލާގެ މީހުން ވެސް މަލާމަތްކުރި: ޕްރިޔަންކާ\nޕްރިޔަންކާ ހޫނު ފެނުގައި


ޔޫވީ އަތުން ހޯދި މޮޅާއެކު ސަސް ތާވަލްގެ 4ވަނަ އަށް ޔޫވީ އަތުން ހޯދި މޮޅާއެކު ސަސް ތާވަލްގެ 4ވަނަ އަށް\nޔޫވީ އަތުން ހޯދި މޮޅާއެކު ސަސް ތާވަލްގެ 4ވަނަ އަށް\nސުޕަ ޔުނައިޓެޑް ސްޕޯޓްސް (ސަސް)\nޕްރެޒިޑެންޓްސް ކަޕްގައި ޔުނައިޓެޑް ވިކްޓްރީ (ޔޫވީ)ގެ މައްޗަށް ކުރި ހޯދައި ސުޕަ ޔުނައިޓެޑް ސްޕޯޓްސް (ސަސް)އިން މިމުބާރާތުގެ ލީގް ބުރުގެ 4ވަނައަށް ޖެހިލައިފިއެވެ.\nޕްރެޒިޑެންޓްސް ކަޕްގައި ރޭ ކުޅުނު މެޗް ސަސްއިން ކާމިޔާބުކުރީ2ލަނޑު0ލަނޑުންނެވެ. މިމެޗާއެކު މިހާރު މިމުބާރާތުގައި ކޮންމެ ޓީމަކަށްވެސް އޮތީ ބާކީ އެންމެ މެޗްއެކެވެ. މިވަގުތު ލީގް ތާވަލުގެ އެއްވަނާގައި އޮތީ ކުލަބް ވެލެންސިޔާއެވެ. އެއީ 16 ޕޮއިންޓްއާއެކުއެވެ. ދެވަނަގާއިވާ ގްރީން ސްޓްރީޓްސް އާއި މާޒިޔާއަށް 15 ޕޮއިންޓް ލިބިފައިވާއިރު، ތާވަލްގެ ދެވަނަ ގްރީންއަށް ލިބެނީ ލަނޑުގެ ތަފާތުންނެވެ.\nމިމެޗުން ލިބުނު3ޕޮއިންޓްއާއެކު ސަސް ތާވަލްގެ 4ވަނާގައި އޮތީ9ޕޮއިންޓާއެކުއެވެ. ރޭގެ މެޗް ފެށިގެން 5ވަނަ މިނެޓުގައި ސަސްއަށް ގޯލެއް ޖެހުމަށް ރަގަނޅު ފުރުސަތެއް ލިބިގެންދިޔައެވެ. އަޙްމަދު ނަޝާހު (ނައްޓު) ފޮނުވާލި ބާރު ބޯޅަ ބޭރުވީ ގޯލުގެ ދެ ދަނޑި ކައިރިންނެވެ. މެޗްގައި ގޯލް ޖެހުމަށް ޔޫވީއަށްވެސް ރަގަނޅު ފުރުސަތުތަކެއް ލިބިގެންދިޔައެވެ.\nމެޗްގެ ފުރަތަމަ ހާފްގައި ޔުނައިޓެޑް ވިކްޓްރީގެ ޔަސްފާދު ހަބީބު(މުލަކޭ)އަށް އޭރިއާގެ ތެރެއިން ފައުލުކުރިކަމަށް ބުނެ، ޕެނަލްޓީއަކަށް އެޕީލްކުރި ނަމަވެސް ރެފްރީ އާދަމް ފަޒީލް ނިންމީ ޕެނަލްޓީ ނުދޭށެވެ. މެޗްގެ ފުރަތަމަ ހާފު ނިމުމުގެ ކުރިން ސަސްއިންވަނީ ގޯލެއް ޖަހާ ލީޑް ނަގާފައެވެ. ފުރަތަމަ ހާފްގެ ފަހު މިނެޓްގައި މިލަނޑު އެޓީމަށް ކާމިޔާބުކޮށްދިނީ ސަހާއުއެވެ.\nމެޗްގެ ދެވަނަ ހާފް ފެށިގެން 4ވަނަ މިނެޓްގައި ސަސްއަށް ގޯލެއް ޖެހުމަށް ލިބުނު ފުރުސަތުގެ ބޭނުން އޭނާއަށް ހިފޭގޮތް ނުވިއިރު، މެޗްގެ 53ވަނަ މިނެޓްގައި ޔޫވީގެ ޢަލީ ޙަމްދާން ގޯލާ ދިމާއަށް ފޮނުވާލި ބޯޅަވަނީ ސަސްގެ ކީޕަރު ޝާފީއު މަތަކޮށްފައެވެ. މެޗުގެ 57ވަނަ މިނެޓްގައި ސަސްއިންވަނީ އިތުރު ގޯލެއްޖަހައި ލީޑު ފުޅާކޮށްފައެވެ. މިލަނޑު ސަސްއަށް ކާމިޔާބުކޮށްދިނީ އެޓީމަށް ލިބުނު ހިލޭ ޖެހުމަކުން ކެޕްޓަން ޢަބްދުﷲ ހަނީފް (ބެންޖޯ)އެވެ.\nމެޗުގައި ސަސްގެ 3ވަނަ ލަނޑު ޖެހުމަށް އެންމެ ރަގަނޅު ފުރުސަތެއް ލިބިގެންދިޔައީ ޔަސްފާދު ހަބީބަށެވެ. ޔަސްފާދު ފޮނުވާލި ބޯޅަވަނީ ޔޫވީގެ ކީޕަރު ދިފާޢުކޮށްފައެވެ. ޕްރެޒިޑެންޓްސް ކަޕްގައި ދެން ކުޅޭނީ ލީގް ބުރުގެ އެންމެފަހު މެޗްތަކެވެ.


vnews - Foolhah vai eriyas kurevunu thajuribaa baraabaru\nފޫޅަށް ވައިއެރިޔަސް ކުރެވުނު ތަޖުރިބާ ބަރާބަރު\nނޮވެމްބަރު އަށާރަ ނަވާރައިގައި މާލޭގައި ބޭއްވުނު ދުޅަހެޔޮ ހަށިހެޔޮ އީދުގެ ކަވަރޭޖުގައި ވީސްޕޯޓްސްގެ ޓީމުން މުހިންމު ދައުރެއް އަދާކުރިއިރު އަޅުގަޑުމެން ވަނީ އެ ދެދުވަހު ވަރަށް ގިނަކަންކަން ތަޖުރިބާކޮށްފައެވެ.\nސަރުކާރުގެ ސިޔާސަތުތައް ކަނޑައަޅާ އެންމެއިސް ބޭފުޅުންނާއެކު ކުރެވުނު ތަޖުރިބާއަކީ ކުޅިވަރުގެ ނޫސްވެރިއެއްގެ ގޮތުގައި މިހާތަނަށް އަޅުގަޑަށް ކުރެވުނު އެންމެ ތަފާތު ތަޖުރިބާއެވެ.\nރައީސުލްޖުމުހޫރިޔާ އިބްރާހީމް މުހައްމަދު ސޯލިހާއި ރައްތިޔުންގެ މަޖިލީހުގެ ރައީސް ގާސިމް އިބްރާހީމާއި ކުރީގެ ރައީސުން ކަމަށްވާ މުހައްމަދު ނަޝީދާއި މައުމޫން އަބްދުލްގައްޔޫމާއި މުހައްމަދު ވަހީދު ހަސަންމަނިކުގެ އިތުރުން ކުޅިވަރާއިބެހޭ ވަޒީރު އަހުމަދު މަހްލޫފާއި ސަރުކާރުގެ އެހެނިހެންވެސް ވުޒާރާތަކުގެ ވަޒީރުންނާއި ކުޅިވަރު ދާއިރާގެ އެންމެއިސް މީހުން އަމަލީ ގޮތުން މިކަންކަމުގައި ބައިވެރިވިއިރު މިއީ މީގެކުރިން ކުޅިވަރު ނޫސްވެރިއެއްގެ ގޮތުންވެސް އަދި އެނޫންގޮތަކުންވެސް އަޅުގަޑަށް ފެނިފައިވާ މަންޒަރެއް ނޫނެވެ. އެހެންވީމާ އެދުވަހުގެ އިހުސާސްތައް އަޅުގަޑަށް ވަރަށް ތަފާތެވެ.\nމި ފާހަގަކުރި ބޭފުޅުންތައް އިވެންޓްތައް ކުރިއަށްދިޔަ ސަރަހައްދުތަކަށް ގޮސް އިވެންޓުތައް ހަމައެކަނި ބަލައިލީއަކީ ނޫނެވެ. އަމަލީގޮތުން ކުޅިވަރުތައް ކުޅެ އެތުލީޓުންނެކޭ އެއްގޮތަށް އިވެންޓުތަކުގައި ބައިވެރިވިއެވެ. މިރިޕޯޓުގެ އެއްބޭނުމަކީ އެދުވަހު އަޅުގަޑު ތަޖުރިބާކުރި ތަފާތު އެހެން ކަމެއްގެ ވާހަކަވެސް ބަޔާންކުރުމެވެ. ބިރުވެރިކަންވެސް އިހުސާސް ކުރަންޖެހުނު ތަޖުރިބާއެއްގެ ވާހަކަ ލިޔުމެވެ.\nދުޅަހެޔޮ ހަށިހެޔޮ އީދުގެ ފުރަތަމަ ދުވަހު ކުރިއަށްގެންދިޔަ ވޯޓާރސްޕޯޓްސްގެ ތެރެއިން ޕެރަސެއިލިން އިވެންޓުގައި އަޅުގަޑާއި ކެމެރާމަން އަހުމަދު ރަޝީދު (ރައްޓޭ)އަށް މާލޭގެ ކަނޑުމަތީގެ އެންމެބާރު ބޮޑު އެއްސަރަހައްދު ކަމަށްވާ ދޫނިދޫ އާއި މާލެއާ ދެމެދުގައި ތިރީހަކަށް މިނެޓް ދުވާލުމުގެ ފުރުސަތު ލިބުނެވެ. ރާއްޖޭގައިވެސް ފުރަތަމަ ފަހަރަށް ޕެރަސެއިލިންގެ ލައިވް އިވެންޓެއް ހުށަހަޅައިދިނުމުގެ ފުރުސަތު ލިބުމަކީ އަޅުގަޑާއި ރައްޓޭއަށް ވެސް ކުރެވުނު ވަރަށް ތަފާތު ތަޖުރިބާއެކެވެ.\nޕެރަސެއިލިންގައި މައްޗަށް އެރުމުގެ ކުރިން ބަރުދަން ޗެކްކުރަންޖެހެއެވެ. އެކަމަށް ޚާއްސަ ޖެކެޓަކާއި ޚާއްސަ ސޯޓެއްގެ ތެރެއަށް އެރެން ޖެހެއެވެ. ކަފުޖަހާފައިވާ ޚާއްސަ ބޯޓެއްގެ މަތީގައި އަޅުގަނޑުމެން މައްޗަށް އަރަމުންދިޔައިރު ކެމެރާއަށް ރައްކާކުރަން ލިބުނު މަންޒަރުތަކަކީ ވަރަށް ހިތްގައިމު މަންޒަރުތަކެކެވެ. މައްޗަށް އަރަމުންދިޔައިރު ފޫޅަށް ވައިއަރާގޮތް ވީނަމަވެސް ފަހުން އެކަންވީ މަޖާކަމަކަށެވެ. ދޫންޏެއްގެ ލޮލަށް ފެންނަ ގޮތަށް މަތިން މާލެ ބަލާލުމުގެ ފުރުސަތު ލިބުނުއިރު ތޮއްޖެހިފައިވާ އިމާރާތްތަކާއި މާލޭގެ ކުޑަކަން ވަރަށް ރަނގަޅަށް ތަސައްވުރުކޮށްލެވުނެވެ.\nބާޒާރުމަތީގެ ހަލަބޮލިކަމާއި ވިޔަފާރި ބަނދަރަށް ބާލަމުންދިޔަ ކޮންޓޭނަރުތަކާއި މީހުން އުޅެމުންދާ ބިޒީކަން އިހުސާސް ކޮށްލެވުނެވެ. އަދި ބަނދަރުގައި އަޅާފައިވާ އުޅަނދުތަކާއި ޓޫރިސްޓުން ގޮވައިވެގެން ދުއްވާ އުޅަނދުތަކާއި މާލޭގެ ތޮށިން ބޭރުގައި އޮތް ހިތްގައިމު ޕެސެންޖަރުލައިނަރު ފެނުމުން މަންޒަރު އިތުރަށް ފުރިހަމަވެންދިޔައެވެ.\nމާލޭގެ އެންމެއުސް އިމާރާތްތަކަށްވުރެވެސް އުހުގައި އުދުހުން ވެގެންދިޔައީ ލައިވް އިވެންޓެއްގައި ކުރެވުނު އެންމެ ހިތްގައިމު މަސައްކަތަށެވެ.\nރާއްޖޭގައި ފަތުރުވެރިކަން ފުޅާވެފައިވާއިރު ޓޫރިސްޓުންގެ މެދުގައި އެންމެ މަގްބޫލު ވޯޓާސްޕޯޓްސް ހަރަކާތްތަކުގެ ތެރޭގައި ޖެޓްސްކީއާއި ޕެރަސެއިލިން ހިމެނެއެވެ. ޕެރަސެއިލިންގެ ބޭނުމަކީ މަތިން ރިސޯޓުތަކާއި ފަރުތައް ބަލައިލުމެވެ. ޕެރަސެއިލިންގައި އުދުހެވޭ އެންމެ އުސްމިނަކީ 200 މީޓަރެވެ. ރާއްޖޭގައި އާއްމުކޮށް އަރުވަނީ 100 މީޓަރާއި 150 މީޓަރާ ދެމެދުގައެވެ.\nރިސޯޓްގައި ވަޒީފާ އަދާކުރާ ތަޖްރިބާކާރު ޕެރަސެއިލިން އިންސްޓްރަކްޓަރު ބުނީ މިއީ ރާއްޖޭގެ ރީތިކަން ދައްކާލުމަށް ކުރިއަށްގެންދަން ވަރަށް ރަގަޅު ވިޔަފާރިއެއް ކަމަށާއި ރަނގަޅު ފައިދާއެއް ހޯދޭނެ ކަމަށެވެ.


Dhogu Thuhumathuthakaai Gulhigen Kaizeen Asaru Gadha Bayaaneh Nerefi - Vaguthu\nދޮގު ތުހުމަތުތަކާއި ގުޅިގެން ކައިޒީން އަސަރު ގަދަ ބަޔާނެއް ނެރެފި\n6 މަސް ކުރިން ( ސެޕްޓެމްބަރު 9, 2019 )\nރާއްޖޭގެ މަޝްހޫރު މޮޑެލް ކައިޒީން އާއި ގުޅޭގޮތުން ފެތުރެމުންދާ ދޮގު ވާހަކަތަކާއި ގުޅިގެން ކައިޒީން އަސަރު ގަދަ ބަޔާނެއް ނެރެފިއެވެ.\nކައިޒީން ނެރުނު ބަޔާނުގައި އޭނާ ވަނީ ކައިވެނި ރޫޅުނު ފަހުން އޭނާ އެހެން މީހަކާ އެކު ގުޅުމެއް އޮތް ކަމަށް ބުނެ ދެކެވެމުންދާ ވާހަކަތައް ދޮގުކޮށްފައެވެ.\nކައިޒީން ނެރުނު އަސަރުގަދަ ބަޔާނުގައި އޭނާ ބުނެފައި ވަނީ އޭނާގެ ޒާތީ ދިރިއުޅުމާއި ބެހޭގޮތުން ދޮގު ވާހަކަތަކެއް ދައުރުވަމުން އަންނަކަން ފާހަގ ކުރެވިފައިވާ ކަމަށާއި، އޭނާގެ އެންމެ ފަހުގެ ކައިވެނި ރޫޅުނު ހިސާބުން އެހެން މީހަކާއި އަދި ކައިވެނި ނުކުރާ ކަމަށެވެ.\nކައިޒީން އިތުރަށް ބުނެފައި ވަނީ މިފަދަ އަޑުތައް އެރުވުމުގެ ސަބަބުން ގެއްލުން ވަނީ އޭނާ އަށް އެކަނީ ނޫން ކަމަށާއި، މިވާހަކަތަކުގައި ޝާމިލް ކުރާ އެހެން މީހުންގެ އާއިލާ އާއި ގާތް މީހުންނާއި އޮންނަ ގުޅުންވެސް ހީނަރުވެ، އެތައް މައްސަލަތަކެއް ކުރަމަތިވާ ކަމަށެވެ.\nމީސް މީޑީއާގައި ކައިޒީން އަށް ސަމާލުކަން ލިބޭކަމަށް އެއްބަސްވަމުން އޭނާ ބުނެފައި ވަނީ މިފަހަރަކު މިކަންތައް ހައްދުން މައްޗައް ގޮސްފައިވާ ކަމަށާއި، އޭނާ އާއި ބެހޭގޮތުން ތެދު ވާހަކަ އެއް ދައްކާނަމަ އޭނާވެސް އެކަން ގަބޫލު ކުރާނޭ ކަމަށެވެ. ނަމަވެސް، މިހާރު އިވެމުން މިދާ އަޑުތަކަކީ އެއްވެސް ވަރެއްގެ ހަގީގަތެއް ނެތް ވާހަކަތަކެއްކަން ކައިޒީން ވަނީ ފާހަގަކޮށްފައެވެ.\n"ބޮޑީ ޝޭމިންގް" ނުވަތަ މީހަކު ހުންނަ ބައްޓަމާއި ސިފައަށް ފާޑު ކިޔުމަކީވެސް ގަބޫލު ކުރެވޭނޭ ކަމެއް ނޫންކަމަށް ކައިޒީން ބުނެފައި ވާއިރު، އޭނާ ވަނީ ދޮގު ހަބަރުތައް މީސް މީޑީއާގައި ޝެއާ ކޮށްފައިވާ މީހުން އެ ޕޯސްޓްތައް ރިމޫވް ކުރުމަށްވެސް އެދިފައެވެ.\n"މި ކަންތަކަކީ ހުރިހާ ފަރާތްތަކަށްވެސް މިކަމުގެ ސަބަބުން ވަރަށް ބޮޑެތި ގެއްލުންތަކެއް ލިބޭނެ ކަންކަން. މިކަންކަން ނުހިއްޓިއްޖެނަމަ އަހަރެންގެ ނަން ބަދުނާމު ކުރަމުންދާ މީހުންނާއި ދެކޮޅަށް ގާނުނީ ފިޔަވަޅު އަޅާކަށްވެސް ފަހެއް ނުޖެހޭނަން." ކައިޒީން އާއި ބެހޭ ގޮތުން ދޮގު ވާހަކަ ފަތުރާ މީހުންނާއި ދެކޮޅަށް ދައުވާ ކުރާނޭ ކަމުގެ އިންޒާރު ދެމުން އޭނާ ބުންޏެވެ.\nކައިޒީން އޭ ކިޔައިގެން ދޮގު ވާހަކަތައް ދައްކާ ފަރާތްތަކަށް އެކަން ކޮށްގެން ލިބެން އޮތީ ކޮން ފައިދާއެއްތޯ އޭނާ ސުވާލު އުފައްދާފައި ވާއިރު، އޭނާ ދަންނަ ކަމަށް ހެދިގެން އުޅޭ މީހުންނަށްވެސް މިކަންތަކުގެ ސަބަބުން ފައިދާ އެއް ކުރާނެ ކަމަކަށް ކައިޒީން ގަބޫލެއް ނުކުރެއެވެ.\n" އަހަންނަކީވެސް އިންސާނެއް. ހަގީގަތެއް ނެތް މިވާހަކަތަށް މީހުން ކޮމެންޓުކޮށް، ޝެއާ ކުރަމުން ގެންދާތީ ވަރަށް ދެރަވޭ. ރާއްޖޭގެ ރައްޔިތުން އަހަންނަށް ހޯދައިދިން ޕަބްލިސިޓީ އަށް ޝުކުރު އަދާކުރަން. އަދި އަހަރެންގެ ފޭނުންނަށްވެސް ވަރަށް ބޮޑަށް ޝުކުރު ކުރަން. އެމީހުންނާއި ނުލައި އަހަރެން މިއަދު މިހިސާބަކު ނުހުންނާނެ." ކައިޒީންގެ ފޭނުންނަކީ އޭނާ ކުރިއަށް ދިއުމަށް ލިބޭ ހިތްވަރުކަން ފާހަގަކޮށް އޭނާގެ ބަޔާން ނިންމާލަމުން ކައިޒީން ބުނެފައި ވެއެވެ. އަދި ކައިޒީންގެ ޒާތީ ދިރިއުޅުމާއި ބެހޭ ގޮތުން އިވޭ އެފަދަ ދޮގު އަޑުތައް އަޑު ނޭހުމަށާއި އެކަންކަން ގަބޫލު ނުކުރުމަށްވެސް ކައިޒީން އެތައް ފަހަރެއްގެ މަތިން އޭނާގެ ބަޔާނުގައި އެދިފައިވާކަން ފާހަގަކޮށްލެވެއެވެ.\nކައިިޒީން އަކީ ރާއްޖޭގައި އެންމެ ނަން ހިނގާ މޮޑެލްއެވެ. މަޝްހޫރު ބްރޭންޑްތައް އޭނާ ވަނީ ޕްރޮމޯޓްކޮށްދީފައެވެ. އަދި އޭނާ އިންސްޕިރޭޝަންއެއްގެ ގޮތުގައި ބަލައިގެން ގިނަ ބަޔަކު އޭނާއަށް ފޮލޯކުރަމުން ދެއެވެ.\nރަނުގެ ފުރުސަތެއް! ޑްރީމްސް ޕިއްޒާއެއް ގަނެލައިގެން 30،000 ރުފިޔާގެ އިނާމެއް!\nޑްރީމްސް ޕިއްޒާ، ޑައިނާ އަދި މޮބައިލްސްގެ އެމްބެސަޑަރަކަށް ކައިޒީން\nކައިޒީންގެ އިސްތަށިގަނޑަށް ބޮޑު ބަދަލެއް، ހަގީގަތަކީ ކޮބާ؟\nދީނީ ގޮތުން ބަލައިގެން އައުރަ ނިވާ ކުރާނީ ކޮންދުވަހަކުންތަ؟ ގައިމު ހަށިގަނޑު ސޭލު އަޅުވައިގެން ލިބޭ ފުރައްސާރައިގެ ބަސްތަކަށްވުރެ އައުރަ ނިވާ ކުރީމަ ތިމާއަށް އެހެން މީހުންގެ ފަރާތުން ރައްކާތެރިކަމާއި އިހުތިރާމު ލިބޭނެކަން ޔަގީން.\nސެޕްޓެމްބަރު 9, 2019 17:17\nދީނީ ނަޒަރަކުން ބަލާނަމަ މަންޖެއަށް މޮޑެލްވެސް ނުކުރެވޭނެ.\nސެޕްޓެމްބަރު 9, 2019 17:26\nއޭ ލޮބުވެތި އުޚްތުންނޭވެ! ތިމާގެ ހަށިގަނޑާއި މޫނުގެ ރީތިކަން ފެންނަ ބައެއްކަމުގައި ހަމައެކަނި ތިބާގެ ފިރިމީހާ ހަދާށެވެ. ހިލޭފިރިހެނުންގެ ބެލުންތަކުން ތިބާގެ ޒީނަތްތެރިކަން ނިވާކުރާށެވެ."\nތިމާ ރޯ އޮރިޔާމުން ހިލޭ ފިރިހެނުންނަށް ދެއްކެމުން މަގުމައްޗަށް ނުކުމެ އުޅެމުން ދީނޭ ކިޔާފަ އަނގަ ނުހުޅުވިއްޔާ މާ ރީތިވާނެ ކަންނެންގެ. ފުރަތަމަ ދީނުގަ އަންހެނުންނަށް އުޅެން އަންގަވާފަ އޮތް ގޮތް ދަސްކޮސްގެން ދީނޭ ކިޔާފަ ބަޔާނާ އެއްޗިސް ނެރޭ\nސެޕްޓެމްބަރު 9, 2019 17:27\nއެންމެ ފުރަތަމަ ތިމާމީހާ އަޢުރަ ނިވާކުރަން ފެނޭ\nހަމަ ތެދެއް މިބުނީ ހީވަނީ ގައިގަ ދަވާދު އުގުޅާގެން އުޅޭހެން ތަފާތަކީ ކޮބާ\nސެޕްޓެމްބަރު 9, 2019 17:28\nހޫ އިޒް ދިސް ؟ ކަހީ ޕަރްވޭސް ޙާން ތޯ ނެހީ ؟؟\nސެޕްޓެމްބަރު 9, 2019 17:44\nޑޭޓް ކުރުމަކީ ކައިވެންޏެއްކުރާވާހަކައެއްނޫން!3މަސް ނުވިޔަސްވެސް އެހރން ފިރިހެނަކާއެކު ރެސްޓައުރަންޓަކަށްގޮސް ކޮފީބޮއެ ވާހަކަ ދައްލާ ހެދިދާނެ! ދީނީ ގޮތުން ބޮޑޔބަހުސަކަށްނުދިޔައަސް !\nސެޕްޓެމްބަރު 9, 2019 17:46\nކަނބުލޮ ތިޔަ އުޅެނީ ދީނީގޮތުން ހުއްދަ ލިބިގެން އެގޮތަށް ދޯ މިހާރުވެސް ތިޔަ ހުރި ބަރަހަނާވެފަ\nސެޕްޓެމްބަރު 9, 2019 18:02\nއައުރަ ނިވާނުކޮށް ހުރި ހެންހީއެއް ނުވޭ ގާއިމު\nސެޕްޓެމްބަރު 9, 2019 19:07\nކައިޒީންއަކީ ބަލާލަން ރީތި ކުއްޖެއް ނަމަވެސް ދެރަކަމަކީ މާތްﷲ ކައިޒީންއަށްދެއްވި ރީތި އަދި ފުރިހަމަ ބަރްސޫރަ ނަހަމަގޮތުގައިބޭނުންކުރާކަން މާތްﷲ އަންގަވާފައިވާގޮތަށް ކައިޒީންގެ ތި ބްރްސޫރަ ބޭނުންކުރާނަމަ ކައިޒީންއަކީ ވވ ފުރިހަމަ ކުއްޖަކަށްވީސް\nއަަނހެނަކު ތިޔަހެން ނުކުމެ އުޅުމަކީ ކެހިވެރިކަމުގެ ދަންތޫރާގައި ނުޖެހި ނުދާނެ ކަމެއް ތިޔަހެން އިސްތިހާ ވިއްކާގެން އުޅުމީ ސިންގާ ކޮއްޓަކަށް ބަކެއްޓެއް ލާފަ ނުކާނެ ކަމަށް ހީކުރުން ހަމަ ހިލާ ނުކައި ނުދާނެ.\nސެޕްޓެމްބަރު 15, 2019 19:59\nއިންސާނުންނަކީ ސިންގާއިން ނުވަތަ ބަކަރިންނެއްވެސް ނޫން. ފެންނަ ކޮންމެ އެއްޗެއް ނޮޅައިގެން ކާކަށް ނުޖެހޭ?\nސެޕްޓެމްބަރު 9, 2019 22:02\nކުދިން ހާދަ ޖޭވެޔޭ ދޫ?\nސެޕްޓެމްބަރު 9, 2019 22:19\nއިސްލާމް ދީނުގެ ނަމުގައި ހުރެ ﷲ ލައުނަތް ލެއްވި އަދި އެކަލާނގެ ޙަރާމް ކުރެއްވި ގޮތަށް އުޅޭމީހުންނަށް އަހަރުމެން ކިޔާއުޅެނީ ދީނީގޮތުން ހައްދުފަހަނަ އަޅާފައިވާ މީހުންނޭ\nސެޕްޓެމްބަރު 10, 2019 06:24\nކައިޒީން އަސްލު ކާކުތަ؟ މި ބުނީ ކޮންރަށެއްގެ ކޮން އެޑްހެއްގެ ކާކުހޭ؟\nލިޔަން ދަސްކޮށްގެން ކޮމެންޓް ލިޔެބަލަ\nސެޕްޓެމްބަރު 10, 2019 08:39\nމީހުންނަށް ދައަކަން ހުރިހާކަމެއް ކުރަނީ ތިމާގެ ރީތިކަން. އެންވިއްޔާ މީހުންގެ ތެރެއިން ތި ރީތިކަން ކަމުނުދާމީހުން ވެސް ކޮމެންޓު ކުރާނެ. އެމީހުން ކުރާނީ ނެގްޓިވް ކޮމެންޓު. އެންގެވި ގޮތަށް އުޅޭނަމަ އެއްވެސް މީހަކު އެއްވެސް އެއްޝެކާ ކިޔާކަށް ނުޖެހޭނެ\nސެޕްޓެމްބަރު 11, 2019 06:32\nދެން މީ ކާކުތަ؟އެއްވެސް ރީޢްޗެއްނޫން...އައުރަ ނިވާކޮއްބަލަ..\nސެޕްޓެމްބަރު 13, 2019 19:09\nއައުރަ ނިވާކުރަން ޖެހެނީ ހާމައެކަނި ހަޑިވީމައެއް ނޫން!\nސެޕްޓެމްބަރު 12, 2019 18:58\nމީގެކުރިން ކައިޒީންއެއް ހުންނަކަންވެސް ނުދަންނަން. ކުއްލިއަކަށް އަޑުއަރާނީ ކޮންމެސް ކަމެއް ވީމަ ދޯ؟ އަޑެއް ކިއްޔާ ރެނދެއް ލާނެ..\nސެޕްޓެމްބަރު 13, 2019 14:30\nދީނުގަ އޮތްގޮތަށް ދޯ ތިއުޅެނީ\nސެޕްޓެމްބަރު 13, 2019 18:15\nމި ކައިޒީން ވެއްޖެއްނުން ބޮޑު މުސީބާތަކަށް ދީނީ ދަރުސެއް ދީގެންވެސް ވެއްޖެއްނުނ ް މައިތިރި ކުރަން\nސެޕްޓެމްބަރު 14, 2019 16:07\nނޮވެމްބަރު 23, 2019 14:17\nރައްމެދު ކާޅު މިކަހަލަ މީހުނަށް ކިޔަނީ.


އެޕްރީލް ފޫލް ދުވަސް ފާހަގަކުރުމުގެ ޙުކުމް – JANNAH MV\nއަޚުލާޤުއިސްލާމީ ޝަރީޢަތްމުޖުތަމަޢުސުވާލާއި ޖަވާބު\nނަބިއްޔާ ޞައްލަﷲ ޢަލައިހި ވަސައްލަމަ ޙަދީޘްކުރައްވާފައިވެއެވެ. (مَن تَشَبَّهَ بِقَومٍ؛ فَهو مِنهُم) މާނައީ: ބަޔަކާއި ވައްތަރުވެގެންފިމީހާވަނީ އެބަޔެއްގެ ތެރެއިންނެވެ…..” ޝެއިޚުގެ ބަސްކޮޅު ކުރުކޮށްލެވިފައި.\nނަބިއްޔާ ޞައްލަﷲ ޢަލައިހި ވަސައްލަމަ ޙަދީޘްކުރައްވާފައިވެއެވެ. (وَإِيَّاكُمْ وَالْكَذِبَ فَإِنَّ الْكَذِبَ يَهْدِي إِلَى الْفُجُورِ وَإِنَّ الْفُجُورَ يَهْدِي إِلَى النَّارِ وَمَا يَزَالُ الرَّجُلُ يَكْذِبُ وَيَتَحَرَّى الْكَذِبَ حَتَّى يُكْتَبَ عِنْدَ اللَّهِ كَذَّابًا) متفق عليه. މާނައީ: އަދި ތިޔަބައީމީހުންގެ މައްޗަށް ދޮގާއި މެދުގައި އިންޒާރުކުރައްވަމެވެ. ފަހެ ދޮގު މަގުދައްކަނީ ފާފައަށެވެ. އަދި ފާފަ މަގުދައްކަނީ ނަރަކައަށެވެ. މީހާ ދޮގުހަދައި އަދި ދޮގު ހެދުމުގައި ކުރިއަރައިދެއެވެ. އެއީ ﷲގެ ޙަޟްރަތުގައި އެމީހަކީ ދޮގުވެރިޔެއްކަމުގައި ލިޔެވިއްޖައުމަށް ދާންދެނެވެ.”\nއަދިވެސް ނަބިއްޔާ ޞައްލަﷲ ޢަލައިހި ވަސައްލަމަ ޙަދީޘްކުރައްވާފައިވެއެވެ. (وَيْلٌ لِلَّذِي يُحَدِّثُ فَيَكْذِبُ لِيُضْحِكَ بِهِ الْقَوْمَ وَيْلٌ لَهُ وَيْلٌ لَهُ) رواه أبو داود في سننه: 4990 و حسنه الألباني.\nމާނައީ: “މީސްތަކުންނާއި ވާހަކަދެއްކުމުގައި މީސްތަކުން ހެއްވަންވެގެން ދޮގުހަދާމީހާގެ މައްޗަށް ހަލާކުހުއްޓެވެ. އެމީހަކަށް ހަލާކުހުއްޓެވެ. އެމީހަކަށް ހަލާލުހުއްޓެވެ.” މީހުން ބިރުގެންނެވުމުގެ ނުބައިކަން. ނަބިއްޔާ ޞައްލަﷲ ޢަލައިހި ވަސައްލަމަ ޙަދީޘްކުރައްވާފައިވެއެވެ. (لَا يَحِلُّ لِمُسْلِمٍ أَنْ يُرَوِّعَ مُسْلِمًا) رواه أبو داود في سننه 5004 و صححه الألباني. މާނައީ: މުސްލިމަކަށް އެހެން މުސްލިމެއް ބިރުގަންނަވަން ހުއްދަވެގެން ނުވެއެވެ.\nނަބިއްޔާ ޞައްލަﷲ ޢަލައިހި ވަސައްލަމަ ޙަދީޘްކުރައްވާފައިވެއެވެ. )لَتَتْبَعُنَّ سَنَنَ مَنْ كَانَ قَبْلَكُمْ شِبْرًا شِبْرًا وَذِرَاعًا بِذِرَاعٍ، حَتَّى لَوْ دَخَلُوا جُحْرَ ضَبٍّ تَبِعْتُمُوهُمْ ”. قُلْنَا يَا رَسُولَ اللَّهِ الْيَهُودُ وَالنَّصَارَى قَالَ ” فَمَنْ( رواه البخاري ومسلم. މާނައީ: “ތިޔަބައިމީހުންގެ ކުރީގެ މީހުންގެ ގޮތްތަކަށް ތިޔަބައިމީހުން ކާވަތުން ކާވަތުން ތަބާވާނެއެވެ. އެޔަށްފަހު މުށްމުށުން ތަބާވާނެއެވެ. އެއީ އެބައިމީހުން ސަޙަރާގެ އުޅޭ ބޮނޑެއްކަމަށްވާ ޟައްބުގެ ޙަރަށް ވަންކަމުގައިވިޔަސް އެމީޙުންގެ ފަހަތުން ގޮސްވަންނާނެއެވެ. ދެން ތިމަންބޭކަލުން(ޞަޙާބީ ބޭކަލުން) ދެންނެވީމެވެ. އޭ ރަސޫލުﷲއެވެ. އެއީ ޔަހޫދީންނާއި ނަޞާރާއިންހެއްޔެވެ؟ ނަބިއްޔާ ޙަދީޘްކުރެއްވިއެވެ. “ދެން ކޮންބައެއްހެއްޔެވެ؟”


ކުޅުދުއްފުށީގައި އަޅާފައިވާ ރައްކާތެރިކަމުގެ ފިޔަވަޅުތައް އިތުރަށް ވަރުގަދަކޮށްފި\nކުޅުދުއްފުށި ސިޓީގައި ކޯވިޑް-19 ގެ ބަލިމަޑުކަން ފެތުރެމުންދާތީ ބަލި ކޮންޓްރޯލް ކުރުމުގެ ގޮތުން އަޅާފައިވާ ފިޔަވަޅުތައް އިތުރަށް ވަރުގަދަ ކޮށްފިއެވެ.\nފިޔަވަޅުތައް އިތުރަށް ވަރުގަދަކޮށް މިއަދު ކުޅުދުއްފުށި ސިޓީ ކައުންސިލުން ކޮށްފައިވާ އިޢުލާނުގައި ވިދާޅުވެފައި ވަނީ ގެއިން ބޭރަށް ނުކުންނަން ޖެހިއްޖެނަމަ ކޮންމެ މީހަކު ވެސް މާސްކު އެޅުމަށާއި، އަދި އެކިއެކި ޚިދުމަތް ފޯރުކޮށްދޭ ފަރާތްތައް ކަމުގައިވާ ޓެކްސީ ޑްރައިވަރުންނާއި ފިހަރާތަކުގައި މަސައްކަތް ކުރައްވާ ބޭފުޅުން ވެސް ޚިދުމަތް ދެއްވަން ތިއްބަވާއިރު މާސްކް އަޅުއްވައިގެން ތިއްބެވުމަށެވެ.\nރަށުގައި ހެދިފައިވާ ޕާކު ތަކާއި އާންމު އެންމެހާ ތަންތަނާއި މޫދަށް އެރޭ ސަރަހައްދު ވެސް ބަންދު ކުރެވިފައިވާތީ އެފަދަ އެއްވެސް ތަނަކަށް އެއްވެސް ފަރާތަކުން ނުދިއުމަށް އެދޭ ކަމަށެވެ.\nމީގެއިތުރުން މަގުމަތީގައި ގުރޫޕް ހަދައިގެން ނޫޅުމަށާއި ކޮންމެހެން ނުކުންނަން ޖެހިގެންނޫނީ ގެއިން ބޭރަށް ނުދިއުމަށާއި އަދި ޒަރޫރީ ހާލަތެއްގައި މެނުވީ އެއްގެއިން އަނެއް ގެއަށް ޒިޔާރަތް ނުކުރުމަށެވެ. މީގެއިތުރުން މިހާރުވެސް ކަރަންޓީންގައި ތިއްބެވި ފަރާތްތަކުން ކަރަންޓީންގެ އުސޫލުތަކާއި އެއްގޮތަށް އަމަލު ކުރައްވަމުން ގެންދިޔުމަށް އެ ކައުންސިލުން ވަނީ އެދިލައްވާފައެވެ.\nބަލި އިތުރަށް ފެތުރި ރަށުގެ އާންމު ހާލަތު މިއަށްވުރެ ގޯސްވެއްޖެނަމަ ރައްޔިތުންނަށް ކުރިމަތިވެދާނެ ދަތިތަކުން ސަލާމާތްވުމަށް ކަމާގުޅުންހުރި އިދާރާތަކުން ދޭ އިރުޝާދުތަކާއި އަންގާ އެންގުންތަކަށް އަމަލުކުރުމަށާއި ބަލި ފެތުރުން ކޮންޓްރޯލްކޮށް ކުޅުދުއްފުށި ސިޓީ އާންމު ހާލަތަށް ގެނައުމަށް ހުރިހާ ރައްޔިތުންގެ އެއްބާރުލުން ބޭނުންވާ ކަމުގައި ސިޓީ ކައުންސިލުން ވަނީ ވިދާޅުވެފައެވެ.\nމީގެ އިތުރުން މިހާރު އެ ސިޓީގައި ބަލިން ރައްކާތެރިވުމަށް އެޅިފައިވާ ފިޔަވަޅުތަކަށް އެންމެހާ ފަރާތްތަކުން ހާއްސަ ސަމާލުކަމެއް ދިނުމަށް އެ ކައުންސިލުން ވަނީ އިލްތިމާސް ކޮށްފައެވެ.\nކުޅުދުއްފުށި ސިޓީ މޮނީޓަރިންއަށް ލާފައިވަނީ މިދިޔަމަހުގެ 24 ވަނަ ދުވަހު ކޭއާރުއެޗުގެ ފުލޫ ކުލިނިކްގެ އޯޕީޑީއަށް ދެއްކި 13 އަހަރުގެ ކުއްޖަކު ކޯވިޑަށް ޕޮޒިޓިވް ވުމާއި ގުޅިގެންނެވެ. މިވަގުތު ވެސް އެ ސިޓީ ބަންދުކޮށްފައި އޮތްއިރު ކޮންމެ ދުވަހަކު ހެން ދަނީ އާ ކޭސްތައް ފެންނަމުންނެވެ. މިހާރު މި ބަލި ޖެހިފައިވާ 51 މީހަކު އެ ސިޓީގައި އެބަތިއްބެވެ. އެ ސިޓީގެ ކޯވިޑްގެ ހާލަތު އަންނަނީ ގޯސްވަމުންނެވެ.\nފާހަގަ: ހދ. ކުޅުދުއްފުށި ސިޓީ, ކުޅުދުއްފުށި ސިޓީ ކައުންސިލް